YOUR QUESTIONS OUR ANSWERS [ আপোনাৰ প্ৰশ্ন আমাৰ উত্তৰ ] - Gorajan Goodluck Tutor Centre\nYOUR QUESTIONS OUR ANSWERS [ আপোনাৰ প্ৰশ্ন আমাৰ উত্তৰ ]\nPOST YOUR QUESTIONS HERE ( আপোনাৰ প্ৰশ্নটো দিয়ক)\n👧 Dimpi Deuri 📖 - যৌগ CaOCl2 সাধাৰণ নামটো কি ?[ সাধাৰণ বিজ্ঞান - দশম শ্ৰেণী ]\nউত্তৰ ঃ কেলছিয়াম হাইপ'ক্ল'ৰাইট ( Calcium Hypochlorite)\n👦 Ritoporna Gogoi 📖- উদ্ভিদৰ কোন অংশই বৰষুণৰ পানী নিগৰি মাটিত সোমোৱাত সহায় কৰে? [বিজ্ঞান -Class4]\n👧 Maliha Naushin 📖 - (1) তাপজাৰণ আৰু দগ্ধীকৰণ কি আৰু ইয়াৰ মাজৰ পাৰ্থক্য লিখা ৷ [ সাধাৰণ বিজ্ঞান -দশম শ্ৰেণী ]\nউত্তৰ ঃ (ক) তাপজাৰণ ঃ অতিৰিক্ত বায়ুৰ পৰিৱেশত আকৰ এটাক ইয়াৰ গলনাংকৰ তলত উত্তপ্ত কৰাকে তাপজাৰণ বোলে ৷\n(খ) দগ্ধীকৰণঃ আকৰ এটাক বায়ুহীন বা অতি কম পৰিমাণৰ বায়ুৰ পৰিৱেশত ইয়াৰ গলনাংকৰ তলত উত্তপ্ত কৰাকে দগ্ধীকৰণ বোলা হয় ৷\nইয়াৰ মাজৰ পাৰ্থক্য হ'লঃ\n(ক) আকৰটো বায়ুহীন বা অতি কম পৰিমাণৰ বায়ুৰ পৰিৱেশত উত্তপ্ত কৰা হয় ৷ (ক) আকৰটো অতিৰিক্ত বায়ুৰ পৰিৱেশত উত্তপ্ত কৰা হয় ৷\n(খ) অক্সাইড আৰু কাৰ্বনেট আকৰবোৰক দগ্ধীকৰণ কৰা হয় ৷\n(খ) ছালফাইড আকৰৰ তাপজাৰণ কৰা হয় ৷\n(2) আকৰক কিদৰে ধাতুৰ অক্সাইডলৈ ৰূপান্তৰ কৰিব পাৰি ? [ সাধাৰণ বিজ্ঞান -দশম শ্ৰেণী ]\nউত্তৰ ঃ দগ্ধীকৰণ আৰু তাপজাৰণ পদ্ধতিৰে আকৰক ধাতুৰ অক্সাইডলৈ ৰূপান্তৰ কৰিব পাৰি ৷\n(3) ছালফাইডৰ আকৰক কিদৰে গাঢ়ীকৰণ কৰা হয় ? উদাহৰণসহ লিখা ৷ [ সাধাৰণ বিজ্ঞান -দশম শ্ৰেণী ]\nউত্তৰ ঃ ছালফাইডৰ আকৰক তাপজাৰণ পদ্ধতিৰে গাঢ়ীকৰণ কৰা হয় ৷ অতিৰিক্ত বায়ুৰ পৰিৱেশত ( 1173 K উষ্ণতাত) ছালফাইডৰ আকৰ এটাক ইয়াৰ গলনাংকৰ তলত উত্তপ্ত কৰা হয় ৷ এনে কৰিলে আকৰত থকা পানী আৰু অন্যান্য উদ্ধায়ী পদাৰ্থবোৰ আঁতৰি যায় ৷\nউদাহৰণস্বৰূপে যিংকব্লেণ্ডৰ ( ZnS) ছালফাইডৰ আকৰটোক ধাতুৰ অক্সাইডলৈ পৰিণত কৰি গাঢ়ীকৰণ কৰা হয় ৷ ইয়াৰ সমীকৰণটো হ'লঃ\n2ZnS + 3O2 ------> 2ZnO + 2SO2\n(4) (ক).ৰোধকতা কি?\nউত্তৰ ঃ একক প্ৰস্থচ্ছেদৰ এটুকুৰা পদাৰ্থৰ প্ৰতি একক দৈৰ্ঘ্যই আগবঢ়োৱা ৰোধকে ৰোধকতা বোলে ৷\n(খ)ধাতুৰ সক্ৰিয়তা কি?\nউত্তৰ ঃ ধাতুৰ সক্ৰিয়তাই ধাতু সমূহক ৰাসায়নিকভাৱে কম সক্ৰিয় , মজলীয়ভাবে সক্ৰিয় আৰু অতি সক্ৰিয় শ্ৰেণীত বিভক্ত কৰাকে বুজায় ৷\n(গ)ধাতুৰ ৰাসায়নিক ধৰ্মবোৰ কি?\nউত্তৰ ঃ (ক) সকলো ধাতুৱে বায়ুৰ অক্সিজেনৰ লগত বিক্ৰিয়া কৰি ধাতৱ অক্সাইড উৎপন্ন কৰে ৷\n(খ) ধাতুৱে পানীৰ লগত বিক্ৰিয়া কৰি ধাতৱ অক্সাইড আৰু হাইড্ৰ'জেন গেছ উৎপন্ন কৰে ৷\n(গ) ধাতুৱে এছিডৰ সৈতে বিক্ৰিয়া কৰি লৱণ আৰু হাইড্ৰ'জেন গেছ উৎপন্ন কৰে ৷\n(ঘ)ধাতু আৰু অধাতুৰ ভৌতিক পাৰ্থক্য বোৰ লিখা ৷\n(ক)ধাতুৰ পৃষ্ঠ চিকমিকিয়া ৷ (ক)অধাতুৰ পৃষ্ঠ খহটা ৷\n(খ) ধাতুবোৰ সাধাৰণতে কঠিন (পাৰাৰ বাহিৰে ) ৷ (খ) সকলো অধাতু কঠিন নহয় ৷\n(গ) ধাতুৰ নমনীয়তা গুণ আছ ৷ (গ) অধাতুবোৰ অনমনীয় ৷\n(ঘ) ধাতুবোৰ ঘাতসহনীয়তা (ঘ) অধাতুবোৰ সাধাৰণতে ঘাতসহনীয়তা নহয় ৷\n(ঙ)ধাতুএ কিদৰে পানীৰ লগত বিক্ৰিয়া কৰে? [ সাধাৰণ বিজ্ঞান -দশম শ্ৰেণী ]\nউত্তৰ ঃ ধাতুৱে পানীৰ লগত বিক্ৰিয়া কৰি ধাতৱ অক্সাইড আৰু হাইড্ৰ'জেন গেছ উৎপন্ন কৰে ৷\nউদাহৰণস্বৰূপে পটেছিয়াম ধাতুৱে পানীৰ লগত বিক্ৰিয়া কৰি পটেছিয়াম হাইড্ৰ'ক্সাইড আৰু হাইড্ৰ'জেন উৎপন্ন কৰে ৷\n2K + 2H2O ------> 2KOH + H2\n👦 Ridip Das 📖-What is Tense ? [English Grammar - Class 10 ]\nAns : A tense may be defined as that form ofaverb which indicates the time and the state of an action or event .\nKinds of Tense :\n1. Present Tense .\n2. Past Tense.\nAgain , kinds of present tense :\n1) Present Indefinite Tense\n2) Present Continuous Tense\n3) Present Perfect Tense\n4) Present Perfect Continuous Tense\nAgain Kinds of Past Tense :\n1) Past Indefinite Tense\n2) Past Continuous Tense\n3) Past Perfect Tense\n4) Past Perfect Continuous Tense\nAgain,kinds of Future Tense :\n1) Future Indefinite Tense\n2) Future Continuous Tense\n3) Future Perfect Tense\n4) Future Perfect Continuous Tense\n👦 Hiranya Moran 📖-পঢ়াই পঢ়ে ৰোৱে পাণ এই তিনিয়ে নিচিন্তে আন [অসমীয়া -দশম শ্ৰেণী ]\nউত্তৰ ঃ মানুহৰ নিজ নিজ কাৰ্যত সফলতা লাভ কৰিবলৈ প্ৰয়োজন হোৱা একাগ্ৰতা গুণৰ কথা কবলৈ এই অসমীয়া ফকৰা - যোজনাটো সাধাৰণতে ব্যৱহাৰ কৰা হয় ৷\nপঢ়োৱা, পঢ়া আৰু পাণৰ খেতি কৰা কাম তিনিটা হ’ল গুৰুত্বপূৰ্ণ কাম। এই কামত সফলতা লাভ কৰিবলৈ যিবোৰ গুণৰ দৰকাৰ, সেইবোৰৰ ভিতৰত একাগ্ৰতা গুণটো হ’ল আটাইতকৈ ডাঙৰ গুণ। একাগ্রতাভাৱে কাম নকৰিলে এই কামবোৰত তথা আন কামতো সফলতা লাভ কৰিব নোৱাৰি। আমাৰ ছাত্ৰ-ছাত্ৰীসকলক জ্ঞান দানৰ দৰে মহৎ কাৰ্যত জড়িত শিক্ষক-শিক্ষয়িত্ৰীসকলে জ্ঞান দান কৰিবলৈ মনটো সম্পূৰ্ণ নিয়োজিত কৰিব লাগে। অন্যথা শিক্ষা-দান কাৰ্যত সিহঁতে বিফল হ'ব পাৰে ৷ ছাত্ৰ-ছাত্ৰীসকলওে সিহঁতৰ প্ৰধান কাম অধ্যয়নত একাগ্ৰতাভাৱে লাগিব লাগে । তেহে তেওঁলোকে বিভিন্ন বিষয় অধ্যয়ন কৰি নানান জ্ঞানৰ অধিকাৰী হ’ব পাৰিব আৰু পৰীক্ষাতো সুখ্যাতিৰে উত্তীৰ্ণ হ’ব পাৰিব । ঠিক একেদৰে যিসকলে পাণ খেতি কৰে সিহঁতে পাণ খেতিত নিয়মমিতভাৱে সাৰ-পানীৰ যোগান ধৰি থাকিব লাগিব। ন’হলে পাণ খেতিয়ে আশানুৰূপ ফল নিদিব পাৰে ৷ আচলতে , মানৱ জীৱনৰ উন্নতিত একাগ্ৰতা গুণে বিশেষভাৱে সহায় কৰে আৰু এই গুণৰ অবিহনে জীৱনত উন্নতি সম্ভৱ নহয়।\n👧 Sabita Kachop 📖 - কঠিন পানী কোমল কৰা কাৰণে ব্যৱহাৰ কৰা ছ'ডিয়াম যোগটোৰ নাম কি? ?[ সাধাৰণ বিজ্ঞান - দশম শ্ৰেণী ]\nউত্তৰঃ ছ'ডিয়াম কাৰ্বনেট ৷\n👧 Sanu 📖 - ৰাসায়নিক বিক্ৰিয়া কাক বোলে ?[ সাধাৰণ বিজ্ঞান - দশম শ্ৰেণী ]\n👧 Siza Ahmed 📖 -\n1.ধাতু বিদ্যা কি?ইয়াৰ স্তৰ কেইটা কি কি? আলোচনা কৰা।\nউত্তৰ ঃ ৰসায়ন বিজ্ঞানৰ যিটো শাখাত ধাতুবিলাকৰ উৎস , ধাতুৰ আহৰণ ,আকৰৰ গাঢ়ীকৰণ , ধাতু নিষ্কাশন তথা ধাতুৰ শোধনৰ বিষয়ে বিশদভাৱে আলোচনা কৰি জ্ঞান আহৰণ কৰা হয় , ৰসায়ন বিজ্ঞানৰ এই অধ্যয়নকে ধাতুবিদ্যা বোলে ৷\nইয়াৰ স্তৰ কেইটা হ'ল ঃ\n(ক) আকৰৰ গাঢ়ীকৰণ ঃ\nআকৰ এটাক খনিৰপৰা আহৰণ কৰোতে মাটি , বালি, বোকা , শিল , চূণশিল আদি বহুতো অশুদ্ধি মিহলি হৈ থাকে ৷ এই খনিজ মলবোৰ আঁতৰাই আকৰ বিশুদ্ধ কৰাকে আকৰৰ গাঢ়ীকৰণ কৰা হয় ৷ খনিজমলৰ পৰিমাণ আৰু আকৰৰ ৰাসায়নিক আৰু ভৌতিক ধৰ্মৰ ওপৰত ভিত্তি কৰি আকৰৰ গাঢ়ীকৰণ কৰা হয় ৷ আকৰৰ গাঢ়ীকৰণৰ কেইটামান পদ্ধতি দিয়া হ'ল ঃ\n(a) ফেন ওপঙন পদ্ধতি\n(b) চুম্বকীয় পৃথকীকৰণ\n(খ) গাঢ় আকৰক ধাতুৰ অক্সাইডলৈ পৰিৱৰ্তন ঃ\nধাতুৰ অক্সাইড সহজে বিজাৰিত কৰি ধাতুটো পাব পাৰি ৷ সেইকাৰণে কাৰ্বনেট আৰু ছালফাইড আকৰবোৰক প্ৰথমে অক্সাইডলৈ পৰিৱৰ্তিত কৰি লোৱা হয় ৷ ইয়াক দুটা পদ্ধতিৰে কৰা হয় ঃ\n(গ) ধাতুৰ অক্সাইডৰপৰা ধাতুটোৰ আহৰণ ঃ\nবিজাৰণ পদ্ধতিৰদ্বাৰা গাঢ় ধাতৱ যৌগক ধাতুলৈ পৰিৱৰ্তিত কৰা হয় ৷ ধাতু এটাৰ সক্ৰিয়তাৰ ওপৰত বিজাৰণ পদ্ধতিটো নিৰ্ভৰ কৰে ৷ ইয়াৰ পদ্ধতি দুটা হ'লঃ\n(a) কাৰ্বন বিজাৰণ\n(b) বিদ্যুত বিজাৰণ\n(ঘ) ধাতুৰ শোধন ঃ\nধাতু এটাক ইয়াৰ আকৰপৰা নিষ্কাশন কৰাৰ পিছত তাত অন্য ধাতু , কাৰ্বন , ফছফৰাছ , অক্সাইড আদি কিছুমান অশুদ্ধি থাকি যায় ৷ অশুদ্ধ ধাতু এটাৰপৰা এই পদাৰ্থবোৰক আঁতৰ কৰাকে ধাতুৰ শোধন বুলি কোৱা হয় ৷ ধাতুবোৰৰ ৰাসায়নিক আৰু ভৌতিক ধৰ্মৰ ওপৰত ভিত্তি কৰি ধাতুবোৰৰ শোধন কৰাৰ পদ্ধতি বিভিন্ন হ'ব পাৰে ৷ ইয়াৰে দুটা পদ্ধতি তলত উল্লেখ কৰা হ'ল ঃ\n(b) বিদ্যুত বিশ্লেষণ পদ্ধতি ৷\n2.ফেন ওপঙণ পদ্ধতিটো বৰ্ননা কৰা ৷\n3.আয়নীয় যৌগ কি?ইয়াৰ ধৰ্ম লিখা।\nউত্তৰ ঃ ইলেক্ট্ৰ'যোজী বান্ধনি থকা যৌগবোৰক আয়নীয় যৌগ বোলে ৷ ইয়াৰ ধৰ্ম হ'ল ঃ\n(ক) ই আয়নৰ দ্বাৰা গঠিত ৷\n(খ) ই এক স্ফটিকাকাৰ গোটা পদাৰ্থ ৷\n(গ) ই অতিশয় কঠিন আৰু থুনুকা\n(ঘ) ইয়াৰ ঘনত্ৱ অতি বেছি ৷\n(ঙ) গলনাংক আৰু উতলাংক অতি বেছি ৷\n(চ) ই বিদ্যুত পৰিবহণ কৰে ৷\n(ছ) পানীত দ্ৰৱণীয় কিন্তু জৈৱ দ্ৰাৱক ৷\n4.আয়নীয় যৌগৰ গলনাংক আৰু উতলাংক কিয় বেছি? ?[ সাধাৰণ বিজ্ঞান - দশম শ্ৰেণী ]\nউত্তৰ ঃ কাৰণ ইহঁতৰ আন্তঃআয়নীয় বিদ্যুতস্থিতীয় আকৰ্ষণ বল অতি বেছি ৷\n👦 ইকৰামুল হক 📖-পৰিৱেশ বুলিলে কি বুজা ? [ভূগোল - Class 10 ]\nউত্তৰ ঃ পৰিৱেশ বুলিলে আমি কোনো জীৱ বা জীৱ-সম্প্ৰদায়ৰ চাৰিওফালৰ অৱস্থাকে বুজায় ৷ চাৰিওফালৰ অৱস্থাই জীৱ বৰ্তি থাকিবৰ বাবে আৱশ্যকীয় সকলো উপাদানকে সামৰি লয় ৷ এই উপাদানসমূহ জৈৱ অৰ্থাৎ জীৱমণ্ডলৰ অন্তৰ্গত আৰু আনটো অজৈৱ যেনে : মাটি , বায়ু , পানী ইত্যাদি উপাদানৰ ভিতৰত পৰে ৷\n👧 Miss Nibedita bezbaruah 📖 - (1) অসামৰিক সেৱাত কেনেকৈ ভাৰতীয় সকল অন্তর্ভুক্ত হৈছিল?[ বুৰজ্ঞী -নৱম শ্ৰেণী ]\nউত্তৰ ঃ ইংৰাজ সকলৰ শাসন কালত আমাৰ ভাৰতবৰ্ষত অসামৰিক সেৱাৰ পদসমূহ কেৱল ইংৰাজৰদ্বাৰাহে পূৰণ কৰা হৈছিল ৷ কিন্তু ভাৰত চৰকাৰৰ পৰিচালনাৰ দায়িত্ব ইংৰাজসকলৰ হাতত যোৱাৰ পাছত এই সেৱাত ভৰ্তি হ'বলে ভাৰতীয়সকলেও আগ্ৰহ প্ৰকাশ কৰিছিল ৷ এই আগ্ৰহক লক্ষ্য ৰাখি উনবিংশ শতিকাৰ সত্তৰৰ দশকৰ পৰা ভাৰতীয়সকলকো লোকসেৱাৰ পদত নিযুক্ত দিয়াৰ ব্যৱস্থা কৰা হৈছিল ৷ ১৭৯৩ খ্ৰীষ্টাব্দত নিয়ন্ত্ৰণকাৰী আইন অনুসৰি ভাৰত প্ৰশাসনৰ উচ্চ পদসমূহ কোম্পানীৰ অংগীকাৰবদ্ধ কৰ্মচাৰীৰ বাবে সংৰক্ষিত কৰাৰ নিয়ম বলৱৎ কৰা হৈছিল ৷\n১৮৩৩ খ্ৰীষ্টাব্দত ডেপুটি মেজিষ্ট্ৰেট আৰু ১৮৪৩ খ্ৰীষ্টাব্দত ডেপুটি কালেক্টৰ নামৰ দুটা পদবীৰ সৃষ্টি কৰি দুয়োটা পদবীৰ বাবে ভাৰতীয় ব্যক্তি উপযুক্ত হ'ব বুলি জানিবলৈ দিছিল ৷\n১৮৫৩ খ্ৰীষ্টাব্দৰ চনদে লোকসেৱাৰ বাবে প্ৰতিযোগিতামূলক পৰীক্ষা অনুষ্ঠিত কৰাৰ বাবে নিৰ্দেশ দিছিল ৷ ভাৰতীয় লোককো এই পৰীক্ষাত অৱতীৰ্ণ হোৱাৰ বাবে অনুমতি দিছিল ৷ কিন্তু এই পৰীক্ষা ইংলেণ্ডত অনুষ্ঠিত হোৱা বাবে অতি সামান্য সংখ্যক ভাৰতীয়হে ইয়াত অৱতীৰ্ণ হ'ব পাৰিছিল ৷ ১৮৬৪ খ্ৰীষ্টাব্দত প্ৰথমজন ভাৰতীয় ব্যক্তি সত্যেন্দ্ৰ নাথ ঠাকুৰে লোকসেৱাৰ পদবী লাভ কৰিছিল ৷\nভাইচৰয় লৰ্ড লিটনৰ ভাৰতীয় লোকসেৱাৰ পৰীক্ষাৰ্থীৰ বয়স ২১ বছৰৰ পৰা ১৯ বছৰলৈ হ্ৰাস কৰিছিল ৷ পিছত ইয়াৰ বিৰুদ্ধে সুৰেন্দ্ৰ নাথ বন্দোপাধ্যায়ে গঢ়ি তোলা তীব্ৰ জনজাগৰণৰ ফলত ইংলেণ্ডৰ চৰকাৰে পৰীক্ষাৰ্থীৰ বয়স ২২ কৰিবলৈ বাধ্য হয় ৷\nভাৰতীয় জাতীয় কংগ্ৰেছে জন্মলগ্নৰে পৰা লোক সেৱাৰ পৰীক্ষাসমূহ ইংলেণ্ড আৰু ভাৰতত একেলগে- অনুষ্ঠিত কৰিবলৈ দাবী জনাই আহিছিল কিনতু সফল হোৱা নাছিল ৷ আকৌ মন্টেগু চেমচফোৰ্ড প্ৰতিবেদনে ইংলেণ্ড আৰু ভাৰতত একেলগে লোকসেৱাৰ পৰীক্ষা অনুষ্ঠিত কৰাটো চৰকাৰৰ এটা ঘোষিত নীতি বুলি প্ৰকাশ কৰিছিল ৷ এই প্ৰতিবেদনে ভাৰতবৰ্ষৰ মুঠ তিনিভাগৰ এভাগ পদবি দেশীয় লোকৰ দ্বাৰা পূৰণ হ'ব বুলিও ওল্লেখ কৰিছিল ৷\n১৯২৩ খ্ৰীষ্টাব্দত ভাৰত চৰকাৰ আইনৰ নিৰ্দেশনা অনুসৰি ইংৰাজ চৰকাৰে লী আয়োগ গঠন কৰিছিল ৷ এই আয়োগে ভাৰতবৰ্ষত লোকসেৱা আয়োগ গঠনৰ প্ৰস্তাৱ আগবঢ়াইছিল আৰু ১৫ টা বছৰৰ ভিতৰত ভাৰতীয় লোকৰ নিযুক্তিৰ পৰিমাণ ৫০ শতাংশলৈ বৃদ্ধি কৰিবলৈ উপদেশ দিছিল ৷ কিন্তু এয়াও সফল হোৱা নাছিল ৷ ভাৰতবৰ্ষ স্বাধীন হোৱাৰ পাছত লোকসেৱাত নিয়োগৰ পুৰণি পদ্ধতি অৱলুপ্তি ঘটিছিল ৷ সৰ্বভাৰতীয় পৰ্যায়ত মুকলি প্ৰতিযোগিতামূলক পৰীক্ষা অনুষ্ঠিত কৰাৰ ব্যৱস্থা কৰা হ'ল ৷\n(2) ইনছেলবাৰ্গ কি ?\nউত্তৰ ঃ জাৰ্মান শব্দ ইনছেলবাৰ্গৰ অৰ্থ হৈছে দ্ৱীপৰ দৰে অকলশৰীয়া পৰ্বত ৷ সাধাৰণতে মৰুভূমিত চকুত পৰা বিশেষ আকৃতিৰ ক্ষয় প্ৰাপ্ত চাপৰ পাহাৰবোৰেই ইনছেলবাৰ্গ ৷\n(3) Lionel Robins ৰ সংজ্ঞাটো কি ?\nউত্তৰ ঃ Lionel Robins ৰ মতে যি বিজ্ঞানে মানুহৰ আচৰণক মানুহৰ অপৰিসীমা আশা আৰু ইয়াৰ বিপৰীতে বিকল্পভাৱে ব্যৱহাৰ কৰিবলগীয়া সীমিত সম্পদৰ মাজৰ সম্পৰ্ক হিচাপে অধ্যয়ন কৰে সিয়েই অৰ্থনীতি ৷\n👦 অয়ন চাংমাই 📖-ধাতুৰ ৰাসায়নিক ধৰ্মসমূহ কি কি ? [বিজ্ঞান - Class 10 ]\n👦 Jintu Moni 📖-যদি x+iy=(a+ib)(a+ib)তেন্তে x^2+y^2 ৰ মান উলিওবা। [উচ্চ গণিত - Class 10 ]\n👧 Prajna Devi Bhuyan 📖 - অসমীয়া তথাপিও শব্দৰ ইংৰাজী অৰ্থ কি ?[ SOCIOLOGY - BA 2ND SEM ]\nউত্তৰ ঃ Still\n👧 Anwesha Mahanta 📖 - What presentedamagnificent view ?[ English - class 10 ]\nAns : The green Tea bushes presentedamagnificent view.\n👧 Naanchi Haloi 📖 - উদ্ভিদৰ ৰাসায়নিক সমন্বয় কেনেদৰে সংঘটিত হয় ?[ সাধাৰণ বিজ্ঞান - class 10 ]\nউত্তৰ ঃ হৰম’ন নামৰ ৰাসায়নিক যৌগৰ জৰিয়তে উদ্ভিদৰ ৰাসায়নিক সমন্বয় সংঘটিত হয় ৷ এই হৰম’নে ব্যাপন প্ৰক্ৰিয়াৰে উ্ভিদদেহৰ সকলোবোৰ কোষত উপনীত হয়৷ উদ্ভিদত ৰাসায়নিক সমন্বয়ে উদ্ভিদৰ চলনক দুই প্ৰকাৰে প্ৰভাৱিত কৰে :\n(i) উদ্ভিদৰ বৃদ্ধি প্ৰভাৱিত কৰা চলন ৷\n(ii) উদ্ভিদৰ বৃদ্ধি প্ৰভাৱিত নকৰা চলন, কিন্ত্ত কোষত পানীৰ পৰিমাণ সলনিৰে উদ্ভিদৰ আকৃতি প্ৰভাৱিত কৰা ৷ উদাহৰণস্বৰূপে :\nকেইবিধমান উদ্ভিদ হৰম’ন হৈছে অক্সিন, জিবাৰেলিন, এবচাইচিক এছিড৷\n📖 এষ্টাৰিভৱন বিক্ৰিয়া কাক বোলে ?\nউত্তৰঃ ইথানয়িক এছিড (এচেটিক এছিড -CH3COOH) আৰু নিৰূদিত ইথানল ( এলকহ'ল- CH3CH2OH) ৰ মাজত এছিড অনুঘটকৰ ( গাঢ় ছালফিউৰিক এছিড -H2SO4) ৰ উপস্থিতিত বিক্ৰিয়া ঘটি এষ্টাৰ উৎপন্ন হোৱা বিক্ৰিয়াক এষ্টাৰিভৱন বিক্ৰিয়া বোলা হয় ৷\n📖 মল কাক বোলে ?\nউত্তৰঃ কঠিন পানীত থকা কেলছিয়াম বা মেগনেছিয়াম লৱণৰ লগত চাবোনৰ ক্ৰিয়া হ'লে যি অদ্ৰৱণীয় পদাৰ্থৰ সৃষ্টি হয় তাকে মল বোলে ৷\n📖 অপমাৰ্জক কাক বোলে ?\nউত্তৰঃ দীৰ্ঘ শৃংখলযুক্ত কাৰ্বক্সিলিক এছিডৰ এম'নিয়াম আৰু ছালফ'নেট লৱণক অপমাৰ্জক বোলে ৷\n📖 কাপোৰত থকা মলবোৰ কি হাইড্ৰ'কাৰ্বন ?\nউত্তৰঃ COMING SOON.\n👧 Binu Saikia 📖 - বহলাই আলোচনা কৰা - (ক) মানৱ সম্পদৰ উন্নয়নৰ বাবে লবলগীয়া ব্যৱস্থাৱলী । ?[ সমাজ বিজ্ঞান - class 8]\nউত্তৰঃ মানৱ সম্পদ উন্নয়নৰ মূল চালিকা শক্তি হৈছে স্বাস্থ্য , উপযুক্ত শিক্ষা আৰু প্ৰশিক্ষণ ৷ এই তিনিটাৰ ওপৰত ভালদৰে ব্যৱস্থা গ্ৰহণ কৰিলে মানৱ সম্পদৰ বিকাশ হ'ব ৷ ইয়াক কেনেদৰে ব্যৱস্থা গ্ৰহণ কৰিব লাগিব তলত আলোচনা কৰা হ'লঃ\n(ক) স্বাস্থ্যঃ জীৱনৰ প্ৰত্যাশা , জন্মকালীন শিশুৰ মৃত্যু আৰু প্ৰতিষেধক টিকাকৰণৰ হাৰ ইত্যাদি স্বাস্থ্যৰ তলত অন্তৰ্ভূক্ত ৷ এটা শিশু জন্মৰ পাছৰ পৰা কিমান বয়সলৈ সুস্থ , সবলভাৱে জীয়াই থাকে তাক জীৱন প্ৰত্যাশাই নিৰ্ণয় কৰে ৷ এই জীৱন প্ৰত্যাশা ঠিক কৰিবলৈ হ'লে আমাৰ ব্যায়াম , পুষ্টিকৰ আহাৰ লগতে সময়ত শুৱা-উটা আদি ঠিক থাকিব লাগে ৷ লগতে বেমাৰ আজাৰ হ'লে সঠিক চিকিৎসা হ'ব লাগিব তেহে জীৱনৰ প্ৰত্যাশাৰ পৰিমাণ বেছি হ'ব ৷ এই প্ৰত্যাশা যিমানেই বেছি হ'ব মানুহক সম্পদলৈ ৰূপান্তৰ কৰাৰ হাৰো সিমানেই বেছি হ'ব ৷ জন্মকালীন শিশুৰ মৃত্যুৰ হাৰ হ্ৰাস কৰিবলৈ শিশুৰ মাতৃ আৰু লগতে শিশু হুষ্ট-পুষ্ট হ'ব লাগিব আৰু তাৰ বাবে সময়মতে ডাক্তৰ তথা চৰকাৰে আগবঢ়োৱা স্বাস্থ্যৰ পৰামৰ্শ মানিব লাগিব ৷ অন্য দেশৰ তুলনাত আমাৰ অসমত শিশুৰ মৃত্যুৰ হাৰ সৰ্বাধিক ৷\n(খ) শিক্ষাঃ গুণগত শিক্ষা মানৱ সম্পদ উন্নয়নৰ প্ৰাথমিক কাৰণ ৷ শিক্ষা ব্যৱস্থা সঠিক হলেহে উন্নত মানৱ সম্পদ তৈয়াৰ হোৱা হয় ৷ প্ৰকৃত শিক্ষাই মানুহক জ্ঞান আৰু দক্ষতা দুয়োটা বৃদ্ধি কৰে ৷ শিক্ষা ব্যৱস্থা সঠিক হ'বলৈ হলে আমাৰ শিক্ষাখণ্ডৰ আন্তঃগাথনি ভাল হোৱাৰ উপৰিও শিক্ষা খণ্ডত থকা মানৱ সম্পদ সমূহৰ ভাল যোগ্যতা থাকিব লাগিব ৷ শিক্ষা সাং কৰাটো কেৱল চাকৰমুখী নহৈ জ্ঞান আৰ্জনমুখী হ'ব লাগিব তেহে আচল শিক্ষা গ্ৰহণ কৰা হ'ব ৷ ইয়াৰ বাবে চৰকাৰৰ লগতে জনসাধাৰণে উপযুক্ত শিক্ষাৰ ক্ষেত্ৰত অধিক গুৰূত্ব দিব লাগিব ৷ যি দেশত শিক্ষিতৰ হাৰ অধিক সেই দেশত মানৱ সম্পদৰ মানো উন্নত ৷\nমুল শিক্ষাৰ উপৰিও কাৰিকৰী শিক্ষাৰ ওপৰতো অধিক গুৰুত্ব আৰোপ কৰিব লাগিব যেনে ঃ মটৰ মেকানিক , কাঠমিস্ত্ৰী , ৰাজমিস্ত্ৰী , পেইণ্টাৰ , মবাইল মেকানিক আদিত অধিক গুৰুত্ব আৰোপ কৰিব লাগিব ৷ অৰ্থাৎ বৃত্তিমূলক শিক্ষাৰ ক্ষেত্ৰত আমি ধাৱমান হ'ব লাগিব ৷ এই শিক্ষাবোৰ আমাৰ সমাজত কিমান প্ৰয়োজনীয় , ইয়াৰ বিষয়ে কিতাপ-পত্ৰত পাঠসহকাৰে অন্তৰ্ভুক্ত কৰাব লাগে ৷ তেহে এই শিক্ষাৰ জনপ্ৰিয়তা বাঢ়িব আৰু মানৱ সম্পদ টনকিয়াল হ'ব ৷\n(গ) প্ৰশিক্ষণ : শিক্ষা খণ্ডত আৰু স্বাস্থ্য খণ্ডত নিযুক্ত হৈ থকা সকলো মানৱ সম্পদক নিয়মিত ভাৱে প্ৰশিক্ষণ দি থকাটো উচিত ৷ এই নিয়মিত প্ৰশিক্ষণে মানৱ সম্পদৰ বিকাশৰ স্তৰটো আৰু অধিক বিকাশ কৰি তুলিব ৷ ইয়াৰ বাবে চৰকাৰে তথা প্ৰশিক্ষণ প্ৰতিষ্ঠান সমূহ নিয়মিত ভাৱে আচনি ৰূপায়ন কৰিব লাগে আৰু সুচাৰুৰূপে সেই আঁচনিসমূহ সময়মতে পূৰ কৰিব লাগে ৷\nএই ওপৰৰ তিনিটা খণ্ড ভাল হলে আমাৰ জনমূৰি আয় বৃদ্ধি হ'ব আৰু এই জনমূৰি আয় বৃদ্ধি পোৱাটোও মানৱ সম্পদৰ এক নিখুত সূচক ৷\n👧 Kaniska Rabha 📖 - আহাৰত থকা মূখ্য উপাদান কেইটা কি কি ?[ সাধাৰণ বিজ্ঞান - class 10 ]\nউত্তৰঃ (ক) কাৰ্বহাইড্ৰেট (খ) প্ৰ'টিন (গ) লিপিড বা স্নেহ পদাৰ্থ (ঘ) খনিজ লোণ (ঙ)পানী (চ) ভিটামিন\n👧 Jupitora Deka 📖 - নাৰিকলৰ আহঁৰে তৈয়াৰী দুটা সামগ্ৰীৰ নাম লিখা ?[ বিজ্ঞান - class6]\nউত্তৰঃ (ক) ৰছী (খ) মেট\n👦 Biki Nath 📖- শব্দ সমীকৰণ কি ? ? [সাধাৰণ বিজ্ঞান - Class 10 ]\nউত্তৰঃ এটা ৰাসায়নিক ঘটনাক তথা সমীকৰণক যেতিয়া শব্দৰ সহায়ত প্ৰকাশ কৰা হয় তাকে শব্দ সমীকৰণ বোলে ৷\n👧 📖 - জলানুবেগী চলন কাক বোলে ?[ সাধাৰণ বিজ্ঞান - class 10 ]\nউত্তৰঃ পানীৰ উদ্দীপনৰ বাবে উদ্ভিদৰ যি চলন হয় তাকে জলানুবেগী বোলা হয় ৷\n👧 Maliha Naushin 📖 - পোহৰৰ দ্ৰুতি কি কি কাৰকৰ ওপৰত নিৰ্ভৰ কৰে? ?[ সাধাৰণ বিজ্ঞান - class 10 ]\nউত্তৰঃ (ক) মাধ্যমৰ ওপৰত (খ) তৰংগদৈৰ্ঘ্যৰ ওপৰত\n👦 Debojit Risong 📖- অক্সিজেন আৰু বৰণে গঠিত যৌগৰ নমুনা এটাৰ 0.24g বিশেষণ কৰাত 0.096g বৰণ আৰু 0.144g অক্সিজেন পোৱা গৈছিল ভৰ হিচাপত যৌগটোৰ শতকৰা সংযুতি গণনা কৰা ? [সাধাৰণ বিজ্ঞান - Class9]\n👦 Nik Boruah 📖- অপুষ্পক উদ্ভিদৰ উদাহৰণ দিয়া ৷ [বিজ্ঞান -Class3] (id-93)\nউত্তৰঃ আদা , এল'বেৰা\n👦 Rahul Boro 📖- এটা সমান্তৰ প্ৰগতিত 50 টা পদ আছে যাৰ তৃতীয় পদটো 12 আৰু শেষ পদটো 106। 29 তম পদটো নিৰ্ণয় কৰা। ৷ [গণিত -Class 10 ] (id-122)\n👧 Urmila Dutta 📖 - কবিয়ে কিয় মৰাৰ পিছতো পুনৰ অসমতে জনম ল'ম বুলি ভাবিছে বুজাই লিখা? ?[ অসমীয়া - class 10 ] [id 121]\nউত্তৰঃ মোগলে অসমলৈ উভতি চাই দেখিলে অসমৰ চৌদিশে ধূসৰ পাহাৰ আৰু ইয়াৰ প্ৰতিটো বনৰ পাত জাংফাই , মিনাকৰা আৰু ৰূপৰে জাতিষ্কাৰ হৈ আছে ৷ ইয়াত থকা দূবৰিৰ পাতে পাতে মুকুতাৰ থোপা আছে যিবোৰ ভৰিৰ গচকত ভাগি যায় ৷ অসমৰ মানুহে হাতীৰ দাঁতেৰে খৰমৰ চুলা বনায় আৰু ভৰি ধোৱে পোৱালৰে ভৰা দলঙত ৷ অসমীয়া মানুহে বাঘ-নখৰে বনোৱা পিন্ধে খাৰু আৰু ভৰিৰ আঙুঠি আৰু ম'হৰ -শিংঙৰ পেঁপা বজায় ৷ অসমৰ স্বৰ্গদেউসকল হাঁহ -কণী , চাউলেৰে দেউল সজায় ৷ নদীৰ বালিত ভৰা সোণ গচকত ভাগি গুড়ি হয় ৷ পুঠি মাছে কাণত পিন্ধে সোণৰ থুৰীয়া আৰু ভেকুলীয়ে ফোঁট লৈ সজায় নিজকে সুৱাগী ( তিৰোতা) ৷ অসমৰ নিষ্কৰ্মা ধোদৰ দলেও ৰাজ আলি বান্ধে আৰু পিঠা গুড়িৰে দ'ল সাজে ৷ বাৰটি সাগৰ খানি আৰু ৰংঘৰ -কাৰেংঘৰ ৰচে বননিত ৷ হীৰা-মণি অসমৰ ভূমিৰ ধূলিত বাগৰে আৰু মাটিৰ চৰুত জুখি জুখি সোণচৰু ৰূপচৰু ঘৰে ঘৰে দিয়ে ৷ এনেকুৱা সোণ-ৰূপৰে ভৰি থকা দেশ আৰু য'ত অসমৰ গীত শুনি শিলো পমি যায় , এনে দেশ কবিয়ে কতো দেখা নাই ৷\nঅসমৰ সকলো ৰূপ দেখি মোগলে অসমতে বন্দী হ'ল লগতে আহোমক নিজৰ ৰজা হিচাপে গ্ৰহণ কৰিলে আৰু কামৰূপক নিজৰ দেশ হিচাপে স্বীকাৰ কৰিলে ৷ অসমৰ হকে যুঁজিম আৰু অসমৰ হকে মৰিম বুলি নিজেই প্ৰতিজ্ঞাবদ্ধ হ'ল ৷ সিদিনাৰপৰাই তেওঁলোক অসমৰ অসমীয়া বুলি কলে আৰু ধৰ্ম তথা জাতিক অসমীয়া প্ৰাণৰ আপোন বুলি গ্ৰহণ কৰিলে ৷ অসমৰ ভূমিতেই সুখৰ সপোন চালে আৰু জীয়াই থাকোঁতেই এই পৃথিৱীতেই চিৰদিন অসমীয়া হৈ মৰিম বুলি প্ৰতিজ্ঞাবদ্ধ হ'ল ৷ আনকি মৰাৰ পাছত পুনৰ কেতিয়াবা আহিলে কবিয়ে স্মিৰিতৰ ইতিহাস অসমৰ অসমীয়া হৈ আহিব ৷ অসমীয়া ভাষা , কথা আৰু গীত সকলোবোৰ নিজৰ আপোন বুলি কলে আৰু এই গীত -মাতেৰে কবিৰ হৃদয় উপচে ৷ জনমৰ লগে লগে তেওঁ অসমীক আই বুলি মাতে আৰু যিদিনা তেওঁ মুদিব সিদিনাও অসমী আইক নিজৰ দু-ওঁঠৰে যাওঁ বুলি কৈ থৈ যাব ৷ মৃত্যুৰ পাছত কবিয়ে সৰগৰপৰা যদি তেওঁ তেওঁৰ নাম মৰতত থকা মানুহসকলৰ পৰা অসমীয়া সুৰত শুনি পায় তেতিয়াও তেওঁ এই অসমীয়া ভাষাক চিনি পাব আৰু বুজি পাব ৷ তেওঁ সৰগৰ গীত এৰি হলেও, অসমৰ সুৰীয়া গীতটো দুকাণ পাতি শুনিব ৷ জীৱনে মৰণে তেওঁ চিৰদিন অসমীয়া হৈ থাকিব লগতে তেওঁৰ দেহ -প্ৰাণ -মন অসমীয়া হৈ থাকিব ৷ জীয়াই থকা সময়তো তেওঁ অসমৰ অসমীয়া আৰু মৰিলেও অসমৰ অমিয়া মৰণ হৈ থাকিব ৷\nসেইবাবে কবিয়ে মৰাৰ পাছতো পুনৰ অসমতে জনম ল'ম বুলি ভাবিছে ৷\n👧 ৰিমলী হাজৰিকা 📖 - শাখা শৃংখল কাক বোলে ?[ বিজ্ঞান - class 10 ] [id 120]\nউত্তৰঃ কেটিনেচন ধৰ্মৰ বাবে কাৰ্বন পৰমাণু এটাই আন কাৰ্বন পৰমাণুৰ সৈতে সংলগ্ন হৈ যি শৃংখল গঠন কৰে তাকে শাখা শৃংখল বোলা হয় ৷\n👧 Tenisha Borah 📖 - জুলীয়া আধাৰ দ্ৰব্য থকা সংযোগক কলা বিধৰ নাম কি?[ বিজ্ঞান - class9] [id 124]\nউত্তৰঃ সংযোজক কলা ৷\n👧 Deeplima dutta 📖 - সম্পদ সংৰক্ষণৰ দুটা লক্ষ্য কি??[ সমাজ বিজ্ঞান - class 10 ] [id 126]\nউত্তৰঃ (ক) আমাৰ পৰিৱেশত সীমিত সম্পদ আছে আৰু এই সীমিত সম্পদক যদি আমি একেৰাহে ব্যৱহাৰ কৰি থাকো তেন্তে এদিন পৃথিৱীৰ পৰা নাইকিয়া হৈ যাব আৰু পিছৰ নৱপ্ৰজন্ম বহুত ডাঙৰ সমস্যাত ভূগিব ৷ সেইবাবে সম্পদ সংৰক্ষণ কৰা উচিত ৷ সম্পদসমূহৰ বিকল্প ব্যৱহাৰ বাবে আগবঢ়া উচিত ৷\n(খ) জনসংখ্যা ক্ৰমবৰ্দ্ধমান গতিত বাঢ়ি গৈ আছে ,ফলস্বৰূপে এই সীমিত সম্পদৰ ব্যৱহাৰ একে গতিতেই বাঢ়ি গৈ আছে ৷ মানুহে বাধ্যতাভাবে এই সম্পদ ব্যৱহাৰ কৰিছে ৷ যদি বিকল্প ব্যৱহাৰ নাথাকে তেন্তে অনাগত দিনত মানুহৰ বহুত সমস্যা হ'ব ৷ সেয়ে সম্পদ সংৰক্ষণ কৰিব লাগে ৷\n👦 Ajay 📖- Anurag said to Anu ,you arealazy girl. ( Narration Change )৷ [English Grammar -Class 8 ] (id-130)\nAns : Anurag told Anu that she wasalazy girl.\n👦 Ashadur Rahman Laskar 📖- ধাতুগুলোর মধ্যে কী সবচেয়ে সুপরিবাহী? ( G. Science )৷ [ -Class 10 ] (id-131)\nAns : ধাতুগুলোর মধ্যে সবচেয়ে ৰূপ সুপরিবাহী ৷\n👧 Neelakshi handique 📖 - H2O SO4 আম্লিক কিন্তু C2H6OH আম্লিক নহয় কাৰণ দৰ্শোৱা[ বিজ্ঞান - class 10 ] [id 133]\n👦 Mustafizur Rahman 📖- তেওঁ পাচ বছৰ ধৰি বিদ্যালয় লৈ গৈ আছে [English - translate into english - class9] id no -345\nAns : He has been going to school for five years.\n👦 Mustafizur Rahman 📖- সংকৰ ধাতু বুলিলে কি বুজা ? [ - SCIENCE - class9] id no -344\nউত্তৰঃ দুটা বা ততোধিক ধাতু বা ধাতু আৰু আৰু সমসত্ব গোটা মিশ্ৰণকে সংকৰ ধাতু বোলা হয় ৷ সংকৰ ধাতুত ব্যৱহাৰ কৰা অধাতুবোৰ সাধাৰণতে কাৰ্বন, ছিলিকন আৰু ফছফৰাছ ৷\nসংকৰ ধাতু প্ৰধানকৈ দুই প্ৰকাৰৰ:\n(ক) লৌহ সংকৰ ধাতু: আইৰণ থকা সংকৰ ধাতুবোৰক লৌহ সংকৰ ধাতু বোলা হয় ৷ যেনেঃ নিষ্কলংক তীখাত Fe , Cu , Mo , Cr , Ni , আৰু C থাকে ৷\n(খ) অলৌহ সংকৰ ধাতু: আইৰন নথকা সংকৰ ধাতুবোৰক অলৌহ সংকৰ ধাতু বুলি কোৱা হয় ৷ যেনেঃ পিতল হৈছে Cu আৰু Zn ৰ সংকৰ ধাতু ৷\n👦 Abusahil 📖- যদি কোনো জীৱই ৰেণুৰ দ্বাৰা বংশ বিস্তাৰ কৰে, তেতিয়া ই কেনেদৰে লাভাম্বিত হ'ব? [ - SCIENCE - class 10 ] id no -392\nউত্তৰঃ ইয়াত ক্লিক কৰাঃ https://asm.ggkcedu.com/2019/09/ncert-solution_25.html\n👦 Sakib 📖- what is atom ? পৰমাণু কি ? [ - SCIENCE - class 10 ] id no -393\nউত্তৰঃ The building blocks of all matter are called atoms.\nসকলো পদাৰ্থৰ গঠনৰ প্ৰাথমিক গোটবোৰেই হৈছে পৰমাণু ৷\n👧 Borshashri Buragohain 📖 - শুক্ৰাশয় আৰু ডিম্বাশয় প্ৰত্যেকৰে দুটা কৈ মূখ্য কাৰ্য উল্লেখ কৰা [ BOTANY - class 12 ] [id 200-b]\nউত্তৰঃ শুক্রাশয়ৰ মুখ্য কামঃ\n(ক) শুক্রাশয়ে স্পৰমেটজেনেছিছ (spermstogenesis) প্রক্রিয়াৰ জৰিয়তে স্পৰমেটয’ৱা (spermatozoa)\nনামেৰে পুংজনন কোষ উৎপন্ন কৰে।\n(খ) চেমিনিফেৰাচ নলীকাত (seminiferous tubules) থকা লেইডিগ কোষবােৰে টেষ্টষ্টেন নামেৰে এবিধ পুং যৌন হৰম'ন ক্ষৰণ কৰে। এই টেষ্টষ্টেৰণ হৰম'নবিধে পুৰুষৰ গৌণ যৌন চৰিত্ৰবােৰ বিকাশ হােৱাত সহায় কৰে।\n(ক) অজেনেচিছ প্ৰক্ৰিয়াৰ জৰিয়তে ডিম্বাশয়ে স্ত্রীজনন কোষ (oogenesis) উৎপন্ন কৰে। ইয়াক ডিম্ব (ova) বুলি জনা যায়।\n(খ) বিকশিত হােৱা গ্রাফিয়ান ফলিকল (graffian follicles)বােৰে স্ত্রী যৌন হৰমন ক্ষৰণ কৰে, যাক ইষ্টজেন বুলি কোৱা হয়। এই ইষ্ট্রজেন হৰম'নবিধে মহিলাৰ গৌণ যৌন চৰিত্ৰবােৰ বিকাশ হােৱাত সহায় কৰে ।\nUnknown 11 May 2020 at 19:08\nAdmin 12 May 2020 at 08:00\nUnknown9June 2020 at 15:46\nUnknown 15 May 2020 at 08:53\nহাওঁফাওঁৰ বায়ু কোষ আৰু বৃক্কৰ নেফ্রনৰ গঠন আৰু কাৰ্যৰ মাজত তুলনা কৰা ?\nUnknown 15 May 2020 at 08:54\nUnknown 18 May 2020 at 09:14\nএই পাঠ দান WhatsApp যোগে লাভ কৰিব পৰা যাব নে\nAdmin 20 May 2020 at 17:01\nAbinash 27 August 2020 at 21:17\nস্বৰাষ্ট্ৰ সচিব ব্ৰিটিছ ভাৰতৰ কোন?\nUnknown 29 July 2021 at 18:57\nSir whatsApp kenekoi aitu class koribo parim jonabo sun.....\nSome Common Question For General Science Class X -...\nMaths Class X Common Questions For HSLC -2022 SEBA...\nENGLISH - HSLC -2022 , QUESTION PAPERS WITH SOLUTI...\n100 % COMMON QUESTION FOR HSLC -2022 -ENGLISH -FOO...\nHSLC QUESTION PAPER- 2021 for HSLC - 2022 - ENGLIS...


কেইটিমান উদ্ধৃতি - সত্যনাথ বৰাৰ ‘সাৰথি’ ৰ পৰা.... - এই সময়ত ᴾᴶᴹ\n22 Dec কেইটিমান উদ্ধৃতি – সত্যনাথ বৰাৰ ‘সাৰথি’ ৰ পৰা….\nPosted at 01:06h in প্ৰজ্ঞাৰ পোহৰ\tby\tপংকজ জ্যোতি মহন্ত0Comments\n১) সংসাৰত উদগতি কৰাই মানুহৰ সংকল্প বা লক্ষ্য হোৱা উচিত। কিন্তু কিছুমান মানুহে বিবেচনা কৰে যে নিজৰ অন্ন-জল যুগুত কৰাই উদগতিৰ ওৰ, আৰু জ্ঞান-বুদ্ধিৰ শেষ কৰ্ম। সেই দেখি সিহঁতে যেতিয়ালৈকে অভাৱৰ চেঙা পায়, তেতিয়ালৈকে উদগতিৰ চেষ্টা কৰে, অভাৱ আঁতৰিলেই চেষ্টা এৰি দিয়ে। অন্ন-জলৰ সংগতি লাগি উঠাৰ পাছত সিহঁতৰ জীৱন পশু-জীৱনৰ নিচিনা কেৱল শয়ন-ভোজনৰ আবৰ্তন মাথোন। এই শ্ৰেণীৰ মানুহৰ পটন্তৰলৈ চাই চলিবলৈ হোৱাহেঁতেন, আমি বৰ্তমান সভ্যতাৰ এই বিনন্দীয়া পোহৰ কেতিয়াও নেদেখিলোঁহেঁতেন।\n২) বিদ্যা মানৱ মনৰ দীপ্তি; তাৰ ৰশ্মিৰ পোহৰত কাম কৰি মানুহে ধন, মান আৰু যশস্যা লাভ কৰে। বিদ্যাই আন্ধাৰ কাটি মন ফৰকাল নকৰিলে, মানুহে তাৰ ক্ষমতা লগাবলৈ ঠাই দেখা নাপায়। লিখনি থাকিলেও খনিকৰে আন্ধাৰত চিত্ৰ আঁকিব নোৱাৰে। বিদ্যাৰে মন পোহৰাই নল’লে সংসাৰত কৰ্ম কৰিবলৈ সুচল নহয়। এতেকে উদগতিৰ পথৰ যাত্ৰা কৰিবৰ আগেয়ে বিদ্যা যুগুত কৰি লোৱা উচিত।\n৩) … আনৰ আৰ্জিত বিদ্যা এইদৰে সঞ্চয় নকৰাহেঁতেন, পুৰুষে সকলো কথা নতুনকৈ শিকিব লগীয়া হোৱাহেঁতেন মানুহে কেতিয়াও ইমানখিনি উদগতি কৰিব নোৱাৰিলেহেঁতেন। ভাপৰ বল আৰু বিজুলীৰ বল পোন প্ৰথমে উলিয়াওঁতে বহুত চিন্তা, বহুত সময় আৰু বহুত ধন খৰচ হৈছিল, কিন্তু এতিয়া পুথি পঢ়িয়েই মানুহে তাক ভালকৈ শিকি ল’ব পাৰে।\n৪) সংসাৰত উদগতি কৰিবলৈ মানুহক মনৰ একাগ্ৰতা লাগে, পঢ়নৰপৰা সেই একাগ্ৰতা জন্মে। চঞ্চল মন থিৰ কৰিবলৈ, আৰু ভোটা বুদ্ধি চোকা কৰিবলৈ পঢ়নৰ নিচিনা গুণকাৰী উপায় নাই।\n৫) … উদগতি কৰি ডাঙৰ হ’বলৈ সকলো মানুহৰ মনত এটা অথিৰ, ধুৱঁলি, অনিশ্চিত ৰকমৰ বাঞ্ছা আছে, কিন্তু তেনেকুৱা ধুৱঁলি বাঞ্ছা মানুহৰ কেতিয়াও পূৰ নহয়। উদগতিৰ বাঞ্ছা থিৰ, নিশ্চিত আৰু বলিয়া হাতীৰ নিচিনা উদণ্ড হ’ব লাগে; তেহে উদগতি পথৰ বিকট বাধাবোৰৰ সমুখ হ’ব পাৰি। এনেকুৱা উদণ্ড বাঞ্ছাকেই ওপৰত আকাংক্ষা বোলা হৈছে।\n৬) চিন্তা প্ৰশ্নৰ ফল, অৰ্থাৎ যি বস্তু দেখা যায় সেই বস্তু সম্বন্ধে মনক প্ৰশ্ন কৰিব লাগে, প্ৰশ্ন কৰিলেই চিন্তা কৰা হয়। প্ৰশ্নৰ পৰিমাণেই শিক্ষাৰ পৰিমাণ।\n৭) আগৰপৰা অসজ পথত প্ৰবৰ্তাৰ নিমিত্তে তাত মানুহৰ ৰাপ জন্মে, পাছত জ্ঞানৰ পোহৰত তাৰ কুন্ধচালি দেখিলেও সিহঁতে তাক এৰি দিব নোৱাৰে। এতেকে কোমল বয়সতে চৰিত্ৰ শুধৰাই নল’লে পাছত শুধৰোৱা টান হয়।\n৮) দয়া এটা মনৰ গুণ, সি মনত উদয় হয়। দুখ লগা কথা দেখা পালে মানুহৰ মনত দয়া ওপজে। কিন্তু মনত উপজি মনত মাৰ গ’লে সেই দয়াৰপৰা কোনো ফলোদয় নহয়। যি দয়াৰপৰা কৰ্মৰ অভিলাষ জন্মে, সেয়ে আচল কাৰ্যকৰী দয়া।\n৯) অহংকাৰ এটা স্বভাৱৰ ঘুণ। যাৰ স্বভাৱত এই ঘুণ জন্মিছে সি নিজৰ সামান্য গুণকো বৰ ডাঙৰ যেন দেখে, আৰু আনৰ ডাঙৰ গুণকো সামান্য যেন বোধ কৰে। এই নিমিত্তে অহংকাৰী মানুহে নিজে কাকো প্ৰশংসা নকৰে, আৰু আনে প্ৰশংসা কৰিলেও সহিব নোৱাৰে। যি মানুহ কোনো বিষয়তেই তোমাতকৈ হীন নহয়, তাৰ আগত তোমাৰ অহংকাৰ নৰজে। সেইদেখি আনৰ আগত অহংকাৰ ফলাবলৈ অহংকাৰীয়ে আনৰ খুঁত বিচাৰি ফুৰে, আৰু সামান্য এটা খুঁত পালে তাকেই ওফোন্দাই ডাঙৰ কৰি অহংকাৰৰ ঠেক উলিয়ায়। সি গুণীৰ গুণ লঘু কৰিবলৈ নানা ফাং পাতে। অহংকাৰী মানুহৰ গাত যি এটা গুণ থাকে, সি তাকে গুণৰ প্ৰধান যেন বিবেচনা কৰে, আৰু যাৰ গাত সেই গুণ নাই তাক নিচেই অবালচন্দ বুলি ইতিকিং কৰে। অহংকাৰীয়ে যদি খৰকৈ লিখিব পাৰে, তেনেহ’লে সি খৰকৈ লিখিব পৰা শক্তিটোক এটা প্ৰধান গুণ বুলি ভাবে; আৰু যাৰ তেনে গুণ নাই তাক অকামিলা বুলি উপালম্ভ কৰে, তাৰ আন কোনো ডাঙৰ গুণ থাকিলেও অহংকাৰীয়ে তাক লেখত নধৰে।\n১০) অহংকাৰী মানুহৰ অহংকাৰেই পৰম বিভূতি; তাক অটুট ৰাখিবলৈ সি সদায় চেষ্টা কৰে।\n১১) মান্যৱন্তক মান্য কৰাও অহংকাৰীৰ স্বভাৱ নহয়, আনক মান্য কৰিলে সি নিজে লঘু হোৱা যেন বোধ কৰে।\n১২) শ্ৰম কুচিন্তাৰ পৰম ঔষধ। সদায় শ্ৰমত থকা মানুহে হিংসা কুৰ্চুট বা আনবিলাক কু-প্ৰবৃত্তিৰ কাম কৰিবলৈ আজৰি নাপায়। কু-প্ৰবৃত্তি এলাহত বাঢ়ে, যাৰ এলাহ নাই তাৰ তেনে প্ৰবৃত্তি নাই।\n১৩) হেঁপাহত উৎসাহ জন্মে, উৎসাহত সাহ জন্মে আৰু সাহত সিদ্ধি বুলি সকলোৱে কয়।\n১৪) উৎসাহ হেঁপাহৰপৰা জন্মিলেও তাক শকত কৰিবলৈ অন্য আহিলা লাগে; সেই আহিলা আশা। আশা উৎসাহৰ সাৰ, তাৰ নাটনি হ’লে উৎসাহ অনুক্ৰমে জঁই পৰি যায়।\n১৫) চানেকি বুজিলেই ফুলতী হয়, কিন্তু বহুতদিন অভ্যাস কৰিলেহে ভাল শিপিনী হ’ব পাৰে।\n১৬) সময়ৰ মূল্য নুবুজা মানুহ দীৰ্ঘসূত্ৰী হয়। এক মুহূৰ্তকৰ ভিতৰত সংসাৰ লয়খয় হ’ব পাৰে, এই কথাৰ বোধ যাৰ আছে সি কেতিয়াও ভৱিষ্যৎ নিধিয়ায়, কেতিয়াও কালিলৈ কৰিব বুলি কাম থৈ নিদিয়ে।\n১৭) নামাগিলে মগনীয়াৰ গা নৰয়, সেই দেখি মাগনত মগনীয়াৰ এলাহ নাই। ই অৱশ্যে অন্নজলৰ কথা, উদগতিৰ কথাতো তেনেকুৱা নাটনি বোধ হ’লে হামাহিৰ বা দীৰ্ঘসূত্ৰতাৰ মূৰ মৰে। দীৰ্ঘসূত্ৰীৰ মনত সদায় অশান্তি, হাতত লোৱা কাম নকৰা বাবে তাৰ মনত সদায় উগুল-থুগুল লাগি থাকে। দীৰ্ঘসূত্ৰতা সঞ্চিত ব্যাধিৰ নিচিনা, দিনে নিশায় সি মানুহক দুখ দিয়ে; এতেকে কৰিবলগীয়া কাম ততালিকে কৰি তাৰ হাতৰপৰা মুক্ত হোৱা শ্ৰেয়স্।\nসত্যনাথ বৰা, সাৰথি\nধুমুহাৰ স’তে বহু যুগৰে নাচোন\nৰাফেলৰ দৰে যুঁজাৰু-বিমান ভাৰতে নিৰ্মাণ কৰিব নোৱাৰে কিয়?\nদৈনিক আপোনাৰ ৪৫,০০০ টা ঋণাত্মক চিন্তা


চাকৰিৰ খবৰঃ ভাৰতীয় ষ্টেট বেংকত স্নাতকৰ বাবে ৫২৩৭ টা পদৰ অনলাইন আবেদনঃ শেষ তাৰিখ ২০ মে ২০২১ - অসমীয়াৰ সুখ-দুখ\nHome GOVTJOB JOBALERT চাকৰি চাকৰিৰ খবৰঃ ভাৰতীয় ষ্টেট বেংকত স্নাতকৰ বাবে ৫২৩৭ টা পদৰ অনলাইন আবেদনঃ শেষ তাৰিখ ২০ মে ২০২১\nচাকৰিৰ খবৰঃ ভাৰতীয় ষ্টেট বেংকত স্নাতকৰ বাবে ৫২৩৭ টা পদৰ অনলাইন আবেদনঃ শেষ তাৰিখ ২০ মে ২০২১\nxukhdukh.com May 19, 2021 GOVTJOB, JOBALERT, চাকৰি,\nভাৰতীয় ষ্টেট বেংকত জুনিয়ৰ এচোচিয়েটৰ নিযুক্তি প্ৰক্ৰিয়া\nভাৰতীয় ষ্টেট বেংকত বিজ্ঞাপন নং (Advertisement No. CRPD/CR/2021-22/09) মৰ্মে স্নাতকৰ SBI JUNIOR ASSOCIATE (CUSTOMER SUPPORT & SALES)ৰ বাবে মুঠ ৫২৩৭ টা পদৰ নিযুক্তি প্ৰক্ৰিয়া আৰম্ভ হৈছে। উত্তৰ-পূৱ ভাৰতৰ বাবে পদ আছে ২৭৫টা। দৰমহাৰ নিৰিখঃ বেচিক পে ১৯,৯০০ টকাৰ পৰা।\nবয়সঃ ২০ ৰ পৰা ২৮ বছৰৰ হব লাগিব। চৰকাৰী নিয়ম অনুসৰি উচ্চ সীমাৰ ক্ষেত্ৰত ৰেহাইৰ ব্যৱস্থাও আছে।\nইয়াৰ বাবে পৰীক্ষা দুটা স্তৰত হব।\nPhase-2: Main Exam.\nআবেদনৰ ফীজঃ 1. SC/ST/PWD ৰ বাবে মাচুল নালাগে। বাকী সকলৰ বাবে ৭৫০ টকাকৈ।\nআবেদনৰ বৰ্ধিত শেষ তাৰিখঃ ২০ মে' ২০২১\nমূল বিজ্ঞাপনৰ পিডিএফ পাবলৈ তলৰ লিংকত ক্লিক কৰকঃ


ঘূণ | নীলা চৰাই: অনলাইন অসমীয়া সাহিত্য, কবিতা, গল্প, প্ৰবন্ধ\nJanuary 13, 2012 November 2, 2017 মহেন্দ্ৰ কাকতি9Comments গল্প, মহেন্দ্ৰ কাকতি\nকেৰাহীটোৰ পৰা পোৰা পোৰা গোন্ধ ওলাওঁতেহে তাইৰ ভাবত যতি পৰিল। এতিয়াই যদি তেল দি দিয়া যায়, জুই উঠি যাব পাৰে। সেয়েহে তাই চৌকাটোৰ ওপৰৰ পৰা অলপ সময়ৰ বাবে ঢালাই কেৰাহীটো নমাই থ’লে। তাইৰ মগজুটোও দিনে দিনে তপত কেৰাহীটোৰ দৰেই হৈ পৰিছে। মনটো জোৰকৈ বান্ধি ৰাখিছে বাবেহে জুই উঠা নাই। বেছি দিন হয়তো নোৱাৰিব। আজিকালি প্ৰায়েই এনে হয়। কিবা এটা কৰিবলৈ ল’লেই লাহে লাহে তাই চকুৰ আগত থকা কামটো নেদেখা হৈ এটা এটা কৈ তাইৰ চমু অতীতৰ কথাবোৰ মনলৈ আহে। সৰুতে স্কুলত যাদু খেল দেখুওৱা মানুহ এটাই মুখৰ পৰা কিছুমান কাগজ উলিয়াইছিল,— শেষ নহয় হে নহয়। এসময়ত কাগজৰ ফিটাবোৰে দ’ম বান্ধিছিল। তাইৰো সেই একেই অৱস্থা হৈছে। শেষ হ’ব নজনা চিন্তাৰ ফিটা এডালে তাইক অনবৰতে মেৰিয়াই থাকিবলৈ লৈছে। সেই খেল দেখুওৱা মানুটোৰ কাগজৰ ফিটাবোৰ ৰঙীণ আছিল। তাইৰ চিন্তাৰ ফিটাডাল বেৰঙী।\nবটলটোত তেল অকণমানহে আছে। কেৰাহীটো অলপ ঠাণ্ডা হেৱাত তাই পুনৰ জুইত দি তেল অকণ বাকিলে। তাই প্ৰথম যেতিয়া এইখন ঘৰলৈ আহিছিল, তেতিয়া সকলো কথাই বেলেগ আছিল। ঘৰখনৰ গেছ কেতিয়া শেষ হ’ব সেই হিচাপ ঘৰৰ মানুহতকৈ গেছ দিয়া ল’ৰাটোৱে বেছি ভালকৈ জানিছিল। আজিকালি নহা হ’ল। এইখন ঘৰ তাৰ ভাল লাগিছিল বুলি কিবাকৈ মিলাই আগৰ দুটা চিলিণ্ডাৰ দিলে। সেইবুলি সদায় বাকীত দিব যে নোৱাৰে সেই কথা অণিমাই বুজি পায়। ঘৰৰ মূল মানুহজনৰে যেতিয়া কোনো দায়িত্ববোধ নেথাকিব, বেলেগে আৰু কিমান তৰিব? তেলখিনি পকি উঠাত তাই কেৰাহীটোত কেঁচা জলকীয়া দুটা ফালি দিলে। নামত মচুৰ দাইলখিনি অলপ লৰাই-মেলি চম্ভাৰ কৰিলে। পাঁচফোৰণ, তেজপাত, শুকান জলকীয়া, পিয়াঁজ আটাইবোৰৰ জোগাৰো নাই আৰু থাকিলেও বিধে বিধে গোটাই ল’বলৈ তাইৰ আগ্ৰহো নাই। খৰিৰ এই চৌকাটো ঠাণ্ডা দিনত পানী গৰম কৰিবলৈ, গাইজনী জগিলে দানা সিজাবলৈ আৰু কেতিয়াবা পাকঘৰত ৰান্ধিব নোৱৰা মাংস ৰান্ধিবলৈহে ব্যৱহাৰ হৈছিল। বাৰান্দাৰ এই চৌকাটোত সিমান আঁৰ-বেৰ নাই। খৰিখিনি হওঁতে শুকানেই, পিছে বতাহে জুইকুৰা কোৱাই থকাত কেৰাহীটোৱে তাপটো ভালদৰে পোৱা নাই।\nসৰুতে তাই পঢ়াত বেয়া নাছিল। এবাৰ মাষ্টৰক সুধিছিল, ‘চাৰ, ফুৱাই দিলে জুই জ্বলে আৰু ফুৱাই দিলে জুই নুমাইও যায়। কিয় চাৰ?’ বিজ্ঞানৰ শিক্ষকজনে সেই সময়ত কি উত্তৰ দিছিল অণিমাৰ এতিয়া মনত নাই। কিন্তু এটা কথা তাই ভালদৰে বুজি পাইছে যে কিছুমান গিৰীয়েকে ঘৈণীয়েকবোৰৰ আশাৰ চাকিটো ফু-মাৰি নুমুৱাই দিবলৈ ভাল পায়। তাইৰ গিৰীয়েকটো তেনেধৰণৰ এটা গিৰীয়েক। শাহুৱেকে গলহেঁকাৰি এটা মাৰি কাষেদি পাৰ হৈ গ’ল। অনিমাই ভালদৰে জানে, শাহুৱেকৰ এই সময়ত বাথৰুমলৈ যোৱাৰ প্ৰয়োজন হোৱা নাই, অলপ আগতে গৈছিলহে। তাইনো কি কৰিছে, তাকে চিআইডি কৰিবলৈ মানুহজনী বিচনাৰ পৰা উঠি আহিছে। অণিমাই ক’লে, ‘মা, আৰু বিচনালৈ যাব নালাগে। ভাত হৈছেই’। অণিমাই কথাকেইটা ক’লে যদিও তাই ভালদৰে জানে, পুতেক নহালৈকে শাহুৱেক ভাতৰ পাতলৈ নাযায়। ইতিমধ্যে অণিমাই দাইলৰ কেৰাহীটো জুইৰ পৰা নমাই আঙঠাত দিয়া বেঙেনাটো এবাৰ লুটিয়াই দিলে।\nমাকৰ ঘৰতো তাই বৰ লাহ-বিলাহত উঠা নাই। সিহঁতৰ ঘৰখন দুখীয়াৰ শাৰীতেই পৰে। কিন্তু তাৰ মাজতো যেন ঘৰখনত কিবা এটা ঐশ্বৰ্য আছিল। দেউতাকে মাকক দেখুৱাই মৰম নকৰিলেও তাই বুজি পাইছিল যে দেউতাক আৰু মাকৰ মাজত আছিল এক নেদেখা জৰী। সেই অদৃশ্য জৰীৰে মাক-দেউতাক বান্ধ খাই আছিল। গিৰীয়েক আৰু ঘৈণীয়েকৰ মাজৰ সম্পৰ্কৰ এক চিত্ৰ তাই মাক-দেউতাকক দেখিয়েই অংকন কৰিছিল। বেঙেনাটো জুইৰ পৰা উলিয়াই অণিমাই কাঁহী এখনত থ’লে। ডেক্চিটো গৰম চৌকাটোৰ ওপৰত থ’লে। শাহুৱেকক বাৰ মাহে গৰম পানী লাগে। পিটিকিবলৈ লৈ তাই বেঙেনাটোলৈ চালে। অলপ আগলৈকে নিপোটল বেঙেনাটোৱে জুইৰ পৰা উলিয়াই অনাৰ পিছত কিম্ভুত-কিম্বাকাৰ ৰূপ লৈছে। তাইৰ নিজকে এটা পোৰা বেঙেনাৰ দৰে লাগিল। এতিয়া তাইক দেখিলে কোনে ক’ব, এইজনী অণিমাকে ভাল পাবলৈ এসময়ত কিমান ল’ৰাই কিমান ধৰণে চেষ্টা কৰিছিল। তাৰে দুটামানক অৱশ্যে তাইৰো ভাল লাগিছিল।\nসিহঁতৰ গাঁওখনৰ উত্তৰে এখন সৰু নৈ আছিল। ওচৰৰ পাহাৰৰ পৰা নামি অহা নদীখনৰ দুয়োটা পাৰে দুটা মথাউৰি। বাৰিষা সেই মথাউৰি দুটাই সৰু নদীখনৰ বাঢ়নি পানী পাৰ ভাঙিব নোৱাৰাকৈ ভেটা দি আছিল। অণিমাৰ ককায়েক আৰু ভায়েক আছিল তাইৰ গাভৰু কালৰ দুটা মথাউৰি। অৱশ্যে ঘৰখনৰ মৰম চেনেহে তাইক আৰু বেলেগ মৰমৰ অভাৱ অনুভৱ কৰিব দিয়া নাছিল। অণিমাৰ ভালদৰে মনত আছে, পেহীয়েকে যেতিয়া তাইৰ বিয়াৰ বাবে প্ৰস্তাৱটো লৈ আহিছিল, তেতিয়া এইখন ঘৰৰ জয়জয় ময়ময় অৱস্থাৰ কথা মুখেৰে আখৈ ফুটাদি ফুটিছিল। পেহীয়েকৰ কথাত অবিশ্বাস কৰিবলগীয়া একো নাছিল। তাই কিন্তু এটা কথা সোধোঁ বুলিও সুধিব পৰা নাছিল। সেই বয়সত টকা-পইছাৰ কথাটোৱে তাইক বেছি চুই যাব পৰা নাছিল। পিছে এইখন ঘৰৰ স্বচ্ছলতাৰ ছবি দেখি তাইৰ অভাৱগ্ৰস্ত ঘৰখনে পেহীয়েকৰ প্ৰস্তাৱত লগে লগে হয়ভৰ দিছিল।\nকাষৰ বাগানত সময় সলনিৰ ঘণ্টা বাজিল। এটা এটাকৈ ঘণ্টাটোত পৰা নটা কোব তাই গণি গ’ল। লাহে লাহে অণিমাই সকেলাবোৰ কথা গণিবলৈ লৈছে। তাইৰ জীৱনত গণনা কৰাৰ বাহিৰে এতিয়া আৰু একো নতুন কথা নাই। বিয়া হোৱা কিমান বছৰ হ’ল? হয়, যোৱা আহিনত তিনি বছৰ হৈ গ’ল। খোবা-খুবীৰ ৰাতি তাই গাভৰু কালৰে পৰাই মনতে পুহি ৰখা ছবিখনৰ বিপৰীত এখন ছবি দেখি আতংকিত হৈ উঠিছিল। সেইদিনা কিন্তু গিৰীয়েকে অতি লঘুভাৱে কৈছিল, ‘লগৰ গাড়ী মালিক দুটামান আহিছিল। সিহঁতৰ লগত অলপ ধৰিব লগা হ’ল।’ অণিমাই কথাটো সৰলভাৱে বিশ্বাস কৰিছিল। শহুৰেকক তাই দেখা নাই। চুবুৰীয়াৰ মুখেৰে গম পাইছিল যে শহুৰেক বৰ অমায়িক মানুহ আছিল। তাইৰ বিয়াৰ দুবছৰ আগতেই শহুৰেক ঢুকাইছে।\nজুইকুৰা কেতিয়াবাই নুমাই পানী হ’ল। শাহুৱেকৰ সাৰ-সুৰ নাই যদিও তাই জানে, বুঢ়ী টলকা মাৰি আছে। পুতেক অহালৈ বাট চাই আছে। নিজে ভাত খাই শুই থাকিলে কিজানি বোৱাৰীয়েকে পুতেকক ভাত বাঢ়ি নিদিয়ে! শাহুৱেকে ভালদৰে জানে, ভাতকেইটা মুখৰ আগত নিদিলে আলাসত উঠা পুতেকে কেতিয়াও নিজে লৈ নাখায়। কেৰাহী ধৰিবলৈ ব্যৱহাৰ কৰা কাগজৰ সোপাদুটাৰ এটা অনিমাই চৌকাটোত সুমুৱাই দিলে। অলপ সময় ধোৱাই কাগজৰ সোপাটো ভমক্কৈ জ্বলি উঠিল। তাইৰো খঙটো কেতিয়াবা এনেদৰে জ্বলি উঠে। সেই খঙত তাই বহু কাম কৰিব বুলি ভাবে। কিন্তু এতিয়ালৈকে একো কৰিব পৰা নাই। অণিমা লাহে লাহে বহাৰ পৰা উঠিল। সকলোবোৰ সামৰি-সুতৰি ভিতৰলৈ লৈ আহিল। আগতে এনেদৰে অকলে অকলে মাইকী মানুহ দুজনী থাকিবলৈ তাইৰ ভয় লাগিছিল। আজিকালি নলগা হ’ল। আচলতে আজিকালি তাই মনে-প্ৰাণে বিচাৰে, ডাঙৰ কিবা এটা হওক। সকলো তচনচ হৈ যাওক। কিন্তু তাই ভবাৰ দৰে একো ঘটা নাই। সকলো ঢাকি-ঢুকি থৈ অণিমা অলপ সময়ৰ বাবে বিচনালৈ গ’ল। যাওঁতে নিৰ্দিষ্ট গাম্লাটো লগতে লৈ গ’ল। আজিকালি গিৰীয়েকে প্ৰায়েই বমি কৰে। কেইদিনমান তাই ফটা বস্তা তিয়াই চাফা কৰিছিল, সদায় আৰু কিমান কৰিব? সেয়েহে ৰাতি বিচনাৰ দাঁতিতে গাম্লাটো থৈ দিয়ে। এইটো কথাত গিৰীয়েকে লাজ পায়। তাইক অশ্লীল গালি-গালাজ দিয়ে। তথাপিও তাই থয়। গালি খালে এসময়ত তাইৰ বৰ দুখ লাগিছিল। আজিকালি নালাগে। কিন্তু ভিতৰি মানুহজনী জ্বলি উঠে। অণিমাৰ চকুৰ পতাদুটা লাহে লাহে জাপ খাই আহিছে যদিও টোপনি অহা নাই। আজিকালি প্ৰায়েই এনে হয়। যেতিয়াই তেতিয়াই চিন্তাবোৰ উভতি যায় আগৰ দিনবোৰলৈ। তাইৰ বিয়াৰ খবৰ কৰিবলৈ অহা মানুহবোৰে তাইৰ মুখৰ আগতে কৈছিল, ‘ধুনু, তোৰ কপাল ভাল। ধনী ঘৰ, তাতে এটা ল’ৰা।’ সেই সময়ত তায়ো ভাবিছিল, মাক-পুতেকৰ সৰু সংসাৰখনক তাই নিজৰ হেঁপাহৰ ঘৰখন কৰি ল’ব। গাঁৱত তাইৰ কেইবাটাও নাম আছিল; কোনোবাই ধুনু, দেউতাকে মাজনী, মাকে কলিজা, ককায়েকেতো কেতিয়া কি বুলি মাতে, হিচাবেই নাথাকে— টিক্লি, ফুলা লুচি, নাচনী…, কিমানবোৰ যে নাম! এইখন ঘৰত লাট-চাহাবৰ জীয়েক, ভিকহুৰ জীয়েক আদি নামবোৰ শুনি শুনি তাই লাহে লাহে নিজৰ নামটোকে পাহৰি গৈছে।\nশাহুৱেকে প্ৰয়োজনত বেছি জোৰকৈ দুৱাৰখন খুলি বাৰান্দালৈ ওলাই আহিছে। প্ৰথমে প্ৰথমে তায়ো গিৰীয়েকটোলৈ ৰাতি বাট চাই আছিল। মতা মানুহ, বাহিৰত কিবা কামত দেৰি হোৱা বুলি ভাবিছিল। লাহে লাহে তাইৰ বুজিবলৈ বাকী নাথাকিল যে গিৰীয়েক একো কাম নকৰে। ৰাতিপুৱা গাড়ীখন লাইনত যোৱাৰ সময়ত ওলাই যায়। অলপ দেউতাকৰ পেঞ্চনৰ টকা আৰু বাকীখিনি বেংকৰ পৰা ধাৰ লৈ গাড়ী এখন কিনি তাইৰ গিৰীয়েকটো গাড়ীৰ মালিক। ড্ৰাইভাৰ-হেণ্ডিমেনৰ হাতত গাড়ীখন গটাই বজাৰতে দুপৰীয়ালৈকে আড্ডা মাৰি ভাত খোৱাৰ সময়ত ঘৰ ওলায়। ভাত খাই দুপৰীয়া এঘুমতি মাৰি সন্ধিয়া ওলাই যায়। গাড়ীৰ হিচাপ লয় আৰু সেইভাগেই ৰাতি ঘৰ সোমায়। টেঁটুলৈকে মদ এগাল গিলি ঢলংপলঙকৈ ঘৰ সোমোৱা গিৰীয়েকৰ সেই ৰূপটো দেখি অণিমাৰ পেটতে হাত-ভৰি লুকায়। কথাবোৰ মাক-দেউতাকক কওঁ কওঁ বুলিও তাই ক’ব পৰা নাছিল। মাক-দেউতাকৰ মনত দুখ দিব বিচৰা নাছিল। তথাপিও কথাবোৰ লুকাই থকা নাছিল। ককায়েকে তাইক কথাবোৰ সুধিছিল। তাই লঘু কৰি কথাবোৰ কৈছিল। সদায় পৰৰ হাতত গাড়ীখন এৰি দিয়াত গাড়ীৰ বেংকৰ ধাৰ সেইদৰেই আছিল। আৰু এদিন গাড়ীখন টানি লৈ গৈছিল। তাইক কথাবোৰ জনোৱা নাছিল যদিও তাই সকলো গম পাই গৈছিল।\nঅণিমাই অনুমান কৰিলে, আজি গিৰীয়েকে বেছি দেৰি কৰিছে। গাড়ীখন নিবৰ দিনাও দেৰি কৰিছিল। সেইদিনা গিৰীয়েকে ৰুমৰ ভিতৰতে বমি কৰি দিছিল। সেই দুৰ্গন্ধময় ৰুমটোত তাইৰ উশাহ বন্ধ হোৱাৰ উপক্ৰম হৈছিল। নাকত গামোচা বান্ধি ৰুমটো চাফা কৰি কৰি এটা কথাত তাই সান্ত্বনা লভিছিল;— গাড়ীৰ ব্যৱসায়টো গ’ল যেতিয়া এতিয়া মানুহটোৱে বেলেগ কিবা এটা ভাল কাম কৰিব। হয়তো নতুন পৰিৱেশত মানুহটোৱে লাহ লাহে মদ খোৱাটো এৰিব। সৰুতে অসমীয়াৰ চাৰে এটা বাক্য ৰচনা কৰিব দিছিল; ‘আকাশত চাং পতা’ বাক্যাংশ ব্যৱহাৰ কৰি সেই সময়ত হয়তো তাই তৃতীয় পুৰুষত এটা বাক্য লিখিছিল। পিছলৈ তাইৰ জীৱনৰ প্ৰতিটো ক্ষেত্ৰতে এই বাক্যাংশৰ শুদ্ধ প্ৰয়োগ হৈছিল।\nবিচনাতে পৰি থকা অণিমাই ৰৈ ৰৈ হোৱা তীক্ষ্ণ শব্দটো শুনিবলৈ পালে। প্ৰথম প্ৰথম শব্দটোৰ উৎস তাই ধৰিব পৰা নাছিল। পিছলৈ ধৰিব পাৰিলে। সিহঁতৰ ৰুমত থকা পুৰণি আলনাখনত থকা ঘূণ পোকটোৱে ভিতৰি ভিতৰি কাঠবোৰ খাই থাকোঁতে হোৱা শব্দটো শুনিবলৈ তাই ৰৈ থকা হ’ল। আজি পোকটোৱে বেছি খৰকৈ খাবলৈ লৈছে। হয়তো আজি কাঠডাল খাই শেষেই কৰি দিব। কিছু সময় পোকটো নিতাল মাৰি আছে। অণিমা চঞ্চল হৈ উঠিল, ক’লৈ গ’ল? ইমান দিনে পোকটোৰ লগত তাইৰ এটা বন্ধুত্ব হৈ গৈছে। তাইৰ একাকী জীৱনত ঘূণ পোকটোৱে সংগ দি আহিছে। অণিমা অধৈৰ্য হৈ উঠিল। উঠি গৈ আলনাখন লৰাই চালে, ঠেকেচা মাৰি চালে; নাই কোনো সাৰ-সুৰ নাই। এক বিধস্ত ৰূপত অণিমা ৰূমটোৰ এটা চুকত কুচিমুচি সোমাই বহি পৰিল। লাহে লাহে তাই ফেঁকুৰিবলৈ ধৰিলে। শেষত সিও তাইক এৰি গ’ল। অণিমাই সকলো গণিবলৈ এৰি দিলে। মগজুটো খালি হৈ যোৱাৰ এক অদ্ভুত অনুভূতি হ’ল। লাহে লাহে তাই সেই তীক্ষ্ণ শব্দ পুনৰ শুনিবলৈ পালে। এইবাৰ শব্দটো তাইৰ দেহটোৰ ভিতৰত হোৱা যেন লাগিল। তাৰমানে ঘূণপোকটো আঁতৰি যোৱা নাই। সি আহি অণিমাৰ ভিতৰত সোমাই ল’লে। অণিমাই কান্দিবলৈ এৰি লাহে লাহে হাঁহিবলৈ ধৰিলে। হাঁহিৰ শব্দটো লাহে লাহে বাঢ়িবলৈ ধৰিলে। বুকুৰ ভিতৰত ঘূণপোকটো লৈ অণিমাই জোৰেৰে দুৱাৰখন খুলি দৌৰি ওলাই গ’ল।\n← বৈ যাওক নদী নিৰৱধি\nবৈ আহে সোৱঁৰণী ফাগুনী →\nDont know how to comment, but likedalot\nবাস্তবিক জীৱনৰ সুন্দৰ প্ৰতিফলন হৈছে গল্পটোত | ভাল লাগিল | লগতে পল্লৱী শৰ্মাৰ অংকন ভাল লাগিল\nআপোনাৰ মন্তব্যই মোক প্ৰেৰণা যোগাইছে। ধন্যবাদ।\nঠিক কি বুলি ক'লে সঠিক হ'ব ভাবিব নোৱাৰিলোঁ !\nখুবেই ভাল লাগিল…।\nভাল লগাবোৰ আৰম্ভণিতে আৰম্ভ হৈ শেষলৈ বেছি ভাল লগা হ'ল ।\nভাল লগাবোৰ শেষ নহৈ ৰৈ গ'ল…\nআপোনাৰ ব্যঞ্জনাময় মন্তব্য প্ৰেৰণাদায়ক। ধন্যবাদ।\nR. N. Borkakati\n..pohi bhal lagil:)


৭৩ স্বাধীনতা দিৱস উপলক্ষে ঘগ্ৰাপাৰত স্বচ্ছ অভিযান... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nছয় জনগোষ্ঠীৰ জনজাতিকৰণৰ বিল উত্থাপন হ’লে অসম জ্বলিবঃ…\nওদালগুৰিত ট্ৰাইবেল সমন্বয়ৰক্ষী সংগঠনৰ জোঁৰ সমদল, এনআৰচিৰ…\nআচৰিত পত্নী! স্বামীক হত্যা কৰি ঘৰৰ ভিতৰতে পুতি সেই স্থানত…\nবিশ্বনাথত শোকাৱহ ঘটনা! বিদ্যুৎস্পৃষ্ট হৈ মৃত্যু এজনৰ…\nমণিপুৰত গ্ৰেণেড বিস্ফোৰণত আহত ২ চিআৰপিএফ জোৱান\n‘অসমীয়া প্ৰতিদিন’ৰ দেৱজিৎ বৰ্মনলৈ ‘মিষ্টাৰ…\nগুৱাহাটী ক্লাৱৰ পৰা নাগৰিকত্ব সংশোধনী বিধেয়কৰ বিৰুদ্ধে…\nনাগৰিকত্ব সংশোধনী বিধেয়কৰ বিৰুদ্ধে চচলত ইণ্ডিজেনাছ ফ’ৰাম…\n‘কেব’ৰ বিৰুদ্ধে কৃষক মুক্তি সংগ্ৰাম সমিতিৰ ৰাজভৱন…\nভূমিকম্পই জোকাৰিলে গুৱাহাটী মহানগৰী…\nগুৱাহাটীৰ পৰা মুম্বাই অভিমুখী স্পাইচজেটৰ বিমানৰ জৰুৰীকালীন…\nবিয়াত বহিল মুখ্যমন্ত্ৰীৰ ভগ্নী! টুইটাৰত প্ৰধানমন্ত্ৰীয়ে দিলে…\nসন্ধিয়া ৭.৪১ বজাত অনুভূত হোৱা ভূমিকম্পৰ সবিশেষ…\nওৰাঙত জনজাতীয় সংগঠনসমূহৰ সমন্বয়ৰক্ষী সমিতিৰ জোঁৰ সমদল…\nদক্ষিণ শালমাৰাৰ ৭ গাওঁ পঞ্চায়তত বৰ লুইতৰ তাণ্ডৱ! জাহ গ’ল শ শ…\nহাটশিঙিমাৰীত পুনৰ গ্ৰেপ্তাৰ ৩ চোৰাং গৰু বেপাৰী…\nলক্ষীপুৰত কৃষিজাত সামগ্ৰীৰ বিপণনৰ তিনিদিনীয়া কৰ্মশালা আৰম্ভ\nভয়ংকৰ বিস্ফোৰণৰ পৰা ৰক্ষা পৰিল অনন্তনাগ, ৰাজপথত পৰি থকা…\nশিৱসেনা-কংগ্ৰেছ-এনচিপিৰ মিত্ৰতা সুবিধাবাদী, এই মিত্ৰতাই এখন…\nধৰ্ষণ আৰু শিশু অপহৰণত অভিযুক্ত স্বামী নিত্যানন্দৰ বিদেশলৈ…\nবিজেপিয়ে যদি ইন্দ্ৰদেৱৰ সিংহাসনখনো শিৱসেনাক এৰি দিয়ে, তথাপিও…\nশ্ৰীলংকাৰ পৰৱৰ্তী প্ৰধানমন্ত্ৰী হ’ল মহিন্দা…\nইডেন গাৰ্ডেনত ভাৰত-বাংলাদেশৰ মাজত দ্বিবা-নৈশ টেষ্ট\n৭৩ স্বাধীনতা দিৱস উপলক্ষে ঘগ্ৰাপাৰত স্বচ্ছ অভিযান…\nছয় জনগোষ্ঠীৰ জনজাতিকৰণৰ বিল উত্থাপন হ'লে অসম জ্বলিবঃ এবছু • ওৰাঙত জনজাতীয় সংগঠনসমূহৰ সমন্বয়ৰক্ষী সমিতিৰ জোঁৰ সমদল... • ওদালগুৰিত ট্ৰাইবেল সমন্বয়ৰক্ষী সংগঠনৰ জোঁৰ সমদল, এনআৰচিৰ ১৯৫১ ভিত্তিবৰ্ষ আদৰণীয়, কিন্তু কেব মানি নলওঃ গোবিন্দ বসুমতাৰী • মহাৰাষ্ট্ৰত শিৱসেনাৰ মুখ্যমন্ত্ৰী! • আচৰিত পত্নী! স্বামীক হত্যা কৰি ঘৰৰ ভিতৰতে পুতি সেই স্থানত নিৰ্মাণ কৰিলে পাকঘৰ... • মণিপুৰত গ্ৰেণেড বিস্ফোৰণত আহত ২ চিআৰপিএফ জোৱান • দক্ষিণ শালমাৰাৰ ৭ গাওঁ পঞ্চায়তত বৰ লুইতৰ তাণ্ডৱ! জাহ গ’ল শ শ পৰিয়ালৰ ভেটি-মাটি... • হাটশিঙিমাৰীত পুনৰ গ্ৰেপ্তাৰ ৩ চোৰাং গৰু বেপাৰী... • লক্ষীপুৰত কৃষিজাত সামগ্ৰীৰ বিপণনৰ তিনিদিনীয়া কৰ্মশালা আৰম্ভ • ভয়ংকৰ বিস্ফোৰণৰ পৰা ৰক্ষা পৰিল অনন্তনাগ, ৰাজপথত পৰি থকা শক্তিশালী বিস্ফোৰক নিষ্ক্ৰিয়\nডিজিটেল সংবাদ, বৰনৰ্দ্দীঃ আসন্ন ৭৩ তম স্বাধীনতা দিৱস উপলক্ষে নলবাৰী জিলা প্ৰশাসনৰ উদোগত আৰু নলবাৰী জিলা পানী আৰু অনাময় সমিতি নলবাৰী জনস্বাস্থ‍্য কাৰিকৰী বিভাগ নলবাৰী সংমন্ডল নলবাৰী আৰু বেচৰকাৰী সংস্থা গ্ৰাম্য স্ব-নিয়োজিত পৰিষদ (ঘগ্ৰাপাৰ) সহযোগত আজি ঘগ্ৰাপাৰ চ’কত চাফাই অভিযান কাৰ্য্যসূচী ৰূপায়িত কৰে৷\nউক্ত কাৰ্য্যসূচী মুকলি কৰি নলবাৰী জনস্থাস্থ‍্য কাৰিকৰী বিভাগ নলবাৰী সংমন্ডল নলবাৰীৰ কনিষ্ঠ অভিযন্তা ৰামদেৱ মহন্তই ভাষণত কয় যে দেশখনৰ সকলো ঠাই চাফ চিকুণ কৰি ৰাখি ভাৰতবৰ্ষক প্ৰগতিৰ দিশত আগবাঢ়ি যোৱাৰ পথ দেখুওৱা মহামানৱ মহাত্ম গান্ধীৰ স্বচ্ছতাৰ যি সপোন তাক পুনৰ কৰাৰ বাবে নলবাৰী জিলা প্ৰশাসন আৰু নলবাৰী জনস্থাস্থ‍্য কাৰিকৰী বিভাগ নলবাৰী সংমন্ডল নলবাৰীৰ মুল লক্ষ্য বুলি সদৰী কৰে।\nইয়াৰ পিছতে বেচৰকাৰী সংস্থাটোৰ সভাপতি চত্তা আলীসহ কাৰ্য্যকতা আৰু নলবাৰী জিলা জনস্থাস্থ‍্য কাৰিকৰী বিভাগ নলবাৰী সংমন্ডল নলবাৰীৰ কনিষ্ঠ অভিযন্তা ৰামদেৱ মহন্ত,খন্ড সমল সমন্বয়ক শৈলেন বল্লভ শৰ্মা,আদিৰ সহযোগত উত্তৰ ঘগ্ৰাপাৰ ৰেল ষ্টেচন পথ,গধুলি বজাৰ চৌহদ,হাইৱে চক আদিৰ লেতেৰা সামগ্ৰী জাৱৰ-জোঁথৰ আঁতৰাই পৰিস্কাৰ-পৰিচ্ছন্ন কৰি তোলে।\nইফালে প্ৰধানমন্ত্ৰী স্বচ্ছ ভাৰত মিচন(গ্ৰামীন)ৰ অন্তৰ্ভূক্ত উক্ত কাৰ্য্যসূচীত ১১ নং দেহাৰকুছিতো ৰূপায়ন হয়। দেহাৰকুছি গাওঁ পঞ্চায়তৰ সভাপতি যোগেশ্বৰ শৰ্মা, মান্’সীৰ কাৰ্য্যকৰী সভাপতি ফণীনাথ লহকৰ, জিলা পানী আৰু অনাময় সমিতিৰ ক্লাচটাৰ ৰিচোৰ্জ কো-অৰ্ডিনেটৰ শৈলেন বল্লভ শৰ্মা, স্থানীয় সমাজসেৱী হৰকান্ত লহকৰ, নৃপেন লহকৰ, নিবাৰণ কলিতা, দ্বীজেন লহকৰ, ভবেশ পাটোৱাৰী ,মানসীৰ কৰ্মকৰ্তাসকলৰ লগতে ৰাইজৰ সহযোগত দেহাৰকুছি গাঁওপঞ্চায়তৰ চৌহদত,দেহাৰকুছি চক আদিত চাফাই অভিযান চলায়৷\nকেৰালাত অপৰিৱৰ্তিত বান পৰিস্থিতি! এসপ্তাহত নিহত ১০২জন…\nনুমলীগড় উচ্চ মাধ্যমিক বিদ্যালয়লৈ এই বৰ্ষৰ গ্ৰাছ নিৰ্মল-সেউজ বঁটা প্ৰদান…\nওদালগুৰিত ট্ৰাইবেল সমন্বয়ৰক্ষী সংগঠনৰ জোঁৰ সমদল, এনআৰচিৰ ১৯৫১ ভিত্তিবৰ্ষ আদৰণীয়,…\nদক্ষিণ শালমাৰাৰ ৭ গাওঁ পঞ্চায়তত বৰ লুইতৰ তাণ্ডৱ! জাহ গ’ল শ শ পৰিয়ালৰ ভেটি-মাটি…\nআগৰ\tপিছৰ 1 of 4,094


অসমীয়া প্ৰতিদিন ৰ দ্বাৰা May 28, 2020 ত\n১. বহিঃৰাষ্ট্ৰৰ পৰা ভাৰতলৈ বিমান যোগে ঘূৰি অহা সকলে হোটেলত কোৱাৰেন্টাইন হ’বলৈ দিব লাগিব ১৪দিনৰ আগধন।– ৰাজ্যসমূহৰ মুখ্য সচিবলৈ এই নিৰ্দেশ কেন্দ্ৰীয় গৃহ সচিবৰ।\n২. আহমেদাবাদৰ পৰা গুৱাহাটীলৈ ঘূৰি অহা দুজন লোকৰ দেহত ধৰা পৰিল কোৰোনা ভাইৰাছৰ উপস্থিতি। ২৫ মে’ত গুৱাহাটীলৈ স্পাইচ জেটৰ বিমানযোগে ঘূৰি আহিছিল দুয়োগৰাকী লোক।\n৩. ঝাৰখণ্ডত ৪৫৮জনলৈ বৃদ্ধি পাইছে কোৰোনাত আক্ৰান্ত লোকৰ সংখ্যা। ইফালে, ৰাজ্যখনত বৰ্তমানেও কোৰোনাত আক্ৰান্ত ২৬৩জন লোক চিকিৎসাধীন হৈ আছে।\n৪. মুম্বাইৰ ধাৰাৱীত আৰু ১৮জনৰ দেহত ধৰা পৰে কোৰোনা ভাইৰাছৰ উপস্থিতি। ধাৰাৱীত ১৬৩৯জনলৈ বৃদ্ধি পাইছে কোভিড-১৯ত আক্ৰান্ত লোকৰ সংখ্যা।\n৫. উত্তৰপ্ৰদেশত ৬৯৯১জনলৈ বৃদ্ধি পাইছে কোভিড-১৯ত আক্ৰান্তৰ সংখ্যা। ৰাজ্যখনত বুধবাৰে নতুনকৈ ২৬৯জনৰ দেহত ধৰা পৰে কোৰোনা ভাইৰাছত।\n৬. ৰাজস্থানত বুধবাৰে নতুনকৈ ২৮০জনৰ দেহত ধৰা পৰে কোৰোনা ভাইৰাছ। আৰু বুধবাৰে এই ভাইৰাছত আক্ৰান্ত হৈ ৰাজ্যখনত ৩জন লোকে হেৰুৱাই প্ৰাণ।\n৭. হাৰিয়ানাত ১৩৮১জনলৈ বৃদ্ধি কোৰোনাত আক্ৰান্ত লোকৰ সংখ্যা। ৰাজ্যখনত বুধবাৰে আৰু ৭৬জনৰ দেহত ধৰা পৰে কোভিড-১৯ৰ উপস্থিতি।\n৮. মধ্যপ্ৰদেশত ৭২৬১জনলৈ বৃদ্ধি কোৰোনা ভাইৰাছত আক্ৰান্ত লোকৰ সংখ্যা। ৰাজ্যখনত নতুনকৈ ২৩৭জন লোকৰ দেহত ধৰা পৰে কোৰোনা ভাইৰাছৰ উপস্থিতি।\n৯. ২৯ মে’ত উচ্চতম ন্যায়ালয়ৰ পঞ্জীয়কৰ কাৰ্যালয়ে ILPৰ আবেদনখন শুনানিৰ কাৰণে তালিকাভুক্ত কৰিছে। অসমত আন্তঃৰাজ্যিক পাৰপত্ৰ বিচাৰি অসম জাতীয়তাবাদী যুৱ ছাত্ৰ পৰিষদ আৰু সদৌ টাই আহোম ছাত্ৰ সন্থাই উচ্চতম ন্যায়ালয়ত লেখ আবেদন দাখিল কৰিছিল।\n১০. উত্তৰ-পশ্চিম আৰু মধ্য ভাৰতত ১ৰ পৰা ২ ডিগ্ৰী চেলচিয়াছ তাপমাত্ৰা হ্ৰাস পাই বুধবাৰে। ভাৰতীয় বতৰ বিজ্ঞান কেন্দ্ৰই সদৰী কৰে এই কথা।\n১১. ১৪ আগষ্টত মুক্তি পাব নতুন হিন্দী ছবি এটেক। ছবিখনত অভিনয় কৰিছে জনপ্ৰিয় অভিনেতা জ’ন আব্ৰাহামে।\n১২. মহাৰাষ্ট্ৰৰ ধোবীতালাৱত ভয়ংকৰ অগ্নিকাণ্ড। এখন হোটেলত সংঘটিত হয় এই অগ্নিকাণ্ড। ৫খনকৈ অগ্নিনিৰ্বাপক বাহিনীৰ গাড়ীয়ে নিৰ্বাপিত কৰে জুই।\n১৩. গহপুৰৰ জঘন্য ঘটনাৰে জড়িত ৭ অভিযুক্তক জামিন। কিশোৰীক দলবদ্ধ ধৰ্ষণ-হত্যাৰ গোচৰত দিয়া হ’ল জামিন। আৰক্ষীয়ে ৯০ দিনৰ ভিতৰত জমা দিব নোৱাৰিলে কেছ ডায়েৰী।\n১৪. তেলেংগানাৰ মেডাকৰ এটা কুঁৱাত বাগৰি পৰে এটি ৩ বছৰীয়া শিশু। আৰক্ষীয়ে অব্যাহত ৰাখিছে শিশুটিৰ উদ্ধাৰ কাৰ্য।\n১৫. মণিপুৰত বুধবাৰে আৰু ৫জনৰ দেহত ধৰা পৰে কোৰোনা ভাইৰাছৰ উপস্থিতি। ৰাজ্যখনত বৰ্তমানলৈ ৪৪জনৰ দেহত ধৰা পৰিছে কোভিড-১৯।\n১৬. গোগামুখৰ নিৰ্মীয়মাণ দুহেজাৰ মেগাৱাট নামনি জলবিদ্যুৎ প্ৰকল্পত ব্যাপক ভূমিস্খলন। জলবিদ্যুৎ প্ৰকল্পটোৰ পাহৰৰ এটা বৃহৎ অংশ খহি পৰিছে।\n১৭. মাইবং আৰু মুফা ৰেল ষ্টেচনৰ মাজত ভয়াবহ ভূমিস্খলন। আই আৰ চি টি চি জড়িয়তে আৱদ্ধ হোৱা মুঠ চাৰিহাজাৰ যাত্ৰীক আহাৰ যোগান।\n১৮. নাগালেণ্ডত কোভিড আক্ৰান্ত সংখ্যা ৯ জনলৈ বৃদ্ধি। নাগালেণ্ডত বুধবাৰে পুনৰ চেন্নাইৰ পৰা উভতা ৫ জন লোক কোৰোনাত নতুনকৈ আক্ৰান্ত হোৱাৰ তথ্য পোহৰলৈ আহিছে।\n১৯. লখিমপুৰ জিলাৰ নাৰায়ণপুৰত প্ৰথমজন কোৰোনা পজিটিভ চিনাক্তক লৈ আতংক। চৈধ্যপুনীয়াস্থ জৱাহৰ নবোদয় বিদ্যালয় কোৱৰেন্টাইন চেন্তাৰৰ আবাসী আছিল যুৱক জন।\n২০. কামপুৰৰ বাৰগোগাত কপিলীৰ পানীয়ে ছিঙিলে মথাউৰি। ১০ খন গাঁও প্লাৱিত, আতংকিত গঞা।\n২১. শিলচৰৰ পৰা বাতিল কৰা হৈছে স্পাইচজেট বিমান। ২৮ আৰু ৩১ মে’ত বাতিল কৰিছে দুখনকৈ স্পাইচজেট বিমান। শিলচৰ বিমান বন্দৰ কৰ্তৃপক্ষই জনাইছে এই কথা।\n২২. অসমত এবাৰ কোৰোনাত আক্ৰান্ত হৈ সুস্থ হোৱা মহিলাৰ শৰীৰত কোৰোনা পজিটিভ। বোকাখাতৰ বন্তি শইকীয়া পুনৰ আক্ৰান্ত হ’ল কোৰোনাত।\n২৩. বুধবাৰে মুম্বাইৰ পৰা বাৰানসী অভিমুখে যাত্ৰা কৰা এখন বিশেষ শ্ৰমিক ৰেলত উদ্ধাৰ দুজন শ্ৰমিকৰ মৃতদেহ। এই ঘটনা সন্দৰ্ভত ইতিমধ্যে জিআৰপিয়ে আৰম্ভ কৰিছে তদন্ত।\n২৪. গুজৰাটত যোৱা ২৪ ঘন্টাত কোভিড-১৯ত আক্ৰান্ত ৩৭৬জন লোক।ইফালে, এই সময়চোৱাত ৰাজ্যখনত কোৰোনাত আক্ৰান্ত হৈ মৃত্যু হয় ২৩জনৰ।\n২৫. কোৱাৰেণ্টাইন চেণ্টাৰৰ পৰা পলায়ন কৰা যুৱকৰ দেহত ধৰা পৰিল কোৰোনাৰ অৱস্থিতি। যোৱা ২১ মে’ তাৰিখে বন্ধুৰ সৈতে পশ্চিমবংগৰ পৰা আহি সৰুসজাইৰ কোৱাৰেণ্টাইন চেণ্টাৰত আছিল দৰং জিলাৰ খাৰুপেটীয়াৰ আমিনুল ইছলাম নামৰ এজন যুৱক। আন ৪ জনৰ সৈতে তেওঁ কৰিছিল পলায়ন।


কোকৰাঝাৰ পূব সমষ্টিৰ বিপিএফৰ প্ৰাৰ্থী প্ৰমীলা ৰাণী ব্ৰহ্মৰ ওপৰত আৰক্ষীৰ ‘অপ্ৰৰোচিত আক্ৰমণ’!\nগুৱাহাটী , April 5, 2021 8:37 am\nদেওবাৰে শেষ নিশা বিধানসভা নিৰ্বাচনৰ কোকৰাঝাৰ পূব সমষ্টিৰ বিপিএফৰ প্ৰাৰ্থী প্ৰমীলা ৰাণী ব্ৰহ্মৰ বাসভৱনত আৰক্ষীয়ে এক অপ্ৰৰেচিত অভিযান চলায়।\nঅভিযোগ অনুসৰি আৰক্ষীয়ে কোকৰাঝাৰ পূব সমষ্টিৰ বিপিএফৰ প্ৰাৰ্থী তথা অসম চৰকাৰৰ মন্ত্ৰী প্ৰমীলা ৰাণী ব্ৰহ্মৰ বাসভৱনত তালাচী চলায়।\nনিৰ্বাচনী আচৰণ বিধি ভংগ কৰি মন্ত্ৰীগৰাকীৰ বাসভৱনত বিপুল সংখ্যক লোকৰ সমাগম হোৱাৰ খৱৰ লাভ কৰি এই অভিযান চলোৱা বুলি কোৱা হৈছে।\nআনহাতে, বিপিএফে এই অভিযোগ অস্বীকাৰ কৰি শাসকীয় বিজেপি দলক অভিযুক্ত কৰি ইয়াক ‘ৰাজনৈতিক স্বাৰ্থত আৰক্ষীৰ শক্তি ব্যৱহাৰ’ কৰাৰ অভিযোগ তুলিছে।\nবিপিএফৰ মুৰব্বী হাগ্ৰামা মহিলাৰীয়ে প্ৰমীলা ৰাণী ব্ৰহ্মৰ বাসভৱনত ‘আৰক্ষীক অভিযান’ক গৰিহণা দি এই ঘটনাৰ বাবে ‘কোকৰাঝাৰৰ আৰক্ষী অধীক্ষকগৰাকীৰ বিৰুদ্ধে কঠোৰ ব্যৱস্থা গ্ৰহণ’ কৰাৰ বাবে নিৰ্বাচন আয়োগক আহ্বান জনাইছে।\n‘’মই আমাৰ ৩০নং কোকৰাঝাৰ পূব সমষ্টিৰ প্ৰাৰ্থী প্ৰমীলা ৰাণী ব্ৰহ্মৰ বাসভৱনত আৰক্ষীৰ আক্ৰমণক তীব্ৰ গৰিহণা দিছো। মই ভাৰতৰ নিৰ্বাচন আয়োগক নিকা আৰু মুক্ত নিৰ্বাচন অনুষ্ঠিত কৰাৰ স্বাৰ্থ আৰক্ষী অধীক্ষক গৰাকীৰ বিৰুদ্ধে কঠোৰ ব্যৱস্থা গ্ৰহণ কৰিবলৈ অনুৰোধ জনাইছো। হতাশাগ্ৰস্ত বিজেপিয়ে ৰাজনৈতিক স্বাৰ্থত আৰক্ষীৰ শক্তিক ব্যৱহাৰ কৰিবলৈ আৰম্ভ কৰিছে,’’-বিপিএফৰ মুৰব্বী হাগ্ৰামা মহিলাৰীয়ে কয়।\nI strongly condemn the attack on the residence of Pramila Rani Brahma, our candidate of 30 Kokrajhar East by the police. I request ECI to take stern action against the SP for the sake of free and fair election. Frustrated BJP have started using police power for political gains.\n— Hagrama Mohilary (@HagramaOnline) April 4, 2021\nঅভিযোগ অনুসৰি, আৰক্ষীয়ে প্ৰমীলা ৰাণী ব্ৰহ্মৰ বাসগৃহত উপস্থিত হৈ তাত সমবেত লোকৰ ওপৰত লাঠীচালনা কৰাৰ লগতে প্ৰাৰ্থীগৰাকীৰ দেহৰক্ষীকো টানি আজুৰি থানালৈ লৈ যায়।\nউল্লেখ্য যে কোকৰাঝাৰ পূব সমষ্টিত বিধানসভা নিৰ্বাচনৰ তৃতীয় পৰ্যায়ত ৬ এপ্ৰিল অৰ্থাৎ মঙলবাৰে ভোটগ্ৰহণ অনুষ্ঠিত হ’ব।


খ্বন মৗঙ | The Spirit of The State : July 2018\nআহোমৰ শেষ ৰাজধানী যোৰহাট— এক আলোকপাত ණ...জিন্টু জোনাক বৰুৱা, যোৰহাট\nআহোম ৰাজত্বৰ বেলি মাৰ যোৱাৰ পৰত শেষ ৰাজধানী আছিল যোৰহাট । এই চহৰে আজিও বহন কৰে আহোমৰ ঐতিহ্য, পুৰণি অসমৰ সম্ভ্রান্ত ইতিসাহ । ব্রহ্মপুত্রৰ দক্ষিন পাৰে ২৬.৪৪-৪৬ উত্তৰ অক্ষাংশ আৰু ৯৬.১২-১৪ পূৱ দ্রাঘিমাংশত অৱস্থিত যোৰহাট চাওলুং চ্যুকাফাই সৌমাৰত প্রতিষ্ঠা কৰা আহোম ৰাজত্বৰ শেষ ৰাজধানী হিচাপে চিৰকালে ইতিসাহৰ পৃষ্ঠাত খোদিত থাকিব । ব্রহ্মপুত্রৰ উপত্যকাৰ মধ্যস্থলত অৱস্থিত যোৰহাট চহৰখন ৰাজধানী হোৱাৰ পূৰ্বে কিছুমান বছাপথাৰ আৰু বাকী অংশ ডাঠ হাবিৰে পৰিপূৰ্ণ অঞ্চল আছিল বুলি ইতিহাসে ক’ব খোজে । বসবাসৰ বৰ উপযোগী অঞ্চল নাছিল বাবেও জনবসতিও সেৰেঙা আছিল বুলি জনা যায় ।অৱশ্যে ইয়াৰ বছাপথাৰসমূহত উৎপাদিত শস্যসমূহ ৰাজপৰিয়ালৰ লোকসকলেই ব্যৱহাৰ কৰিছিল । স্বৰ্গদেউ প্রতাপ সিংহ(১৬০৩-১৬৪১)ই তেওঁ ৰাজত্বকালত এই অঞ্চলতে নগা পাহাৰৰ পৰা হাতী খেদি আনি সহস্রাধিক হাতীৰ গৰাকী হোৱাৰ উপৰিও ‘হস্তিনাপুৰ’ নামেৰে এখন নগৰ পৰিকল্পনা কৰাৰ কথা বুৰঞ্জীয়ে কয় । এই হাতী ধৰা পৰিকল্পনাৰ অংশ স্বৰূপে ব্রহ্মপুত্রৰ পৰা নগাপাহাৰলৈকে হাবিৰে পূৰ্ণ অঞ্চলেদি পাহাৰৰ নামনিলৈকে এটা গড়(হাতীগড়) বন্ধাইছিল যাৰ অৱশিষ্ট এতিয়াও পাহাৰৰ নামনিৰ পৰাই ব্রহ্মপুত্রৰ ওচৰলৈকে খণ্ড-বিখণ্ডকৈ আছে আৰু হাতীগড়, গজপুৰীয়া, হাতীশাল আদি ঠাইসমূহে সাক্ষ্য প্রদান কৰি আছে ।ৰাজধানী হোৱাৰ পূৰ্বে এই বছাপথাৰ অঞ্চলটোৰ পৰা ৰাজধানী ৰংপুৰলৈ অহা-যোৱা কৰা দুটা আলি আছিল । ইয়াৰে এটা চেউনী আলি, আনটো বৰআলি । চেউনী আলিটো স্বৰ্গদেউ জয়ধ্বজ সিংহ(১৬৪৮-৬৩)ৰ দিনত বাদুলি বৰফুকন(লাচিত বৰফুকনৰ জেষ্ঠ্য ভাতৃ)ৰ দ্বাৰা নিৰ্মান কৰোৱাইছিল । আনহাতে বৰআলিটো ব্রহ্মপুত্রৰ পাৰে-পাৰে গড়গাঁৱলৈ স্বৰ্গদেউ চুহুংমুঙে(১৪৯৭-১৫৩৯)নিৰ্মান কৰোৱাইছিল । অৱশ্যে পিছলৈ ১৬৮১-৯৬ খ্রীঃ ভিতৰৰ সময়চোৱাত স্বৰ্গদেউ গদাধৰ সিংহই ধোদবোৰক কামত লগাই কমাৰগাৱঁৰ পৰা মৰিয়নী হৈ ডিব্রুগড়ৰ জয়পুৰলৈকে আন এটি পথ নিৰ্মান কৰোৱাইছিল ।তেখেতৰ উত্তৰসুৰী স্বৰ্গদেউ ৰুদ্ৰসিংহইও খৰিকটীয়া আলি বন্ধাইছিল । ৰাজধানী হোৱাৰ পূৰ্বে স্বৰ্গদেউ গদাধৰ সিংহই তেখেত ল’ৰা ৰজাৰ কোপদৃষ্টিৰ পৰা পলাই ফুৰাৰ সময়ত তেখেতক কৰা অৱজ্ঞাৰ ফলস্বৰূপে কিছুমান সন্ত-মহন্তক টোকলাইৰ দক্ষিনপাৰে বৰ্তমানৰ চিনামৰাৰ ওচৰৰ বচাত পাতিছিল । একেদৰে ব্রহ্মপুত্রৰ উত্তৰপাৰৰ পৰা বেবেজীয়াসকলক আনি টকলা অৰ্থাৎ অনুৰ্বৰ হাবিপূৰ্ণ ঠাইখণ্ডত সংস্থাপিত কৰিছিল । যোৰহাটৰ নামটোৰ লগতো এই অঞ্চলটোৰ বিশেষত্ব সোমাই আছে ।এই অঞ্চলত থকা দুখন হাট বা বজাৰৰ পৰাই যোৰহাট নামটোৰ উৎপত্তি ঘটিছে ।এই হাটদুখন হ’ল চকীহাট আৰু মাছৰহাট । মাছৰহাট অঞ্চলটোত ব্রহ্মপুত্র আৰু দিচৈ নদীৰ উপৰি বৰচলা, পটীয়াচলা বিলৰ পৰা মাছ বিক্রী কৰা হৈছিল । অঞ্চলটোত ৰাজধানী হোৱাৰ পাছতে বিভিন্ন লোকে বসতি আৰম্ভ কৰিছিল আৰু কালক্রমত বৃহৎ গাঁৱৰ ৰূপ পালে । আনহাতে ৰজাঘৰে পতা শুল্ক বা তালাচী চকীৰ কাষতে বহাৰ ফলত আনখন বজাৰক চকীহাটৰূপে জনা গৈছিল । যোৰহাটলৈ ৰাজধানী অহাৰ পটভূমি বিশ্লেষণ কৰিলে দেখা যায়- ১৬ শ শতিকাতে শ্রী অনিৰুদ্ধদেৱে প্রতিষ্ঠা কৰা মায়ামৰা সত্রৰ অনুগামীসকলৰ লগত ৰজাঘৰৰ দীৰ্ঘদিনীয়া সংঘাতৰ ফলস্বৰূপে উৎপন্ন হোৱা মোৱামৰীয়া বিদ্রোহেই ৰাজধানী স্থানান্তৰৰ মুল কাৰণ । কিয়নো মোৱামৰীয়াসকলে(মায়ামৰা সত্রৰ অনুগামী ভকতসকলক মোৱামৰীয়া বুলি বিভিন্ন বুৰঞ্জীৰ পৰা জনা যায়)গুৰুক ৰজাতকৈ উচ্চ আসন দিছিল আৰু মানি চলিছিল বাবে ৰজাঘৰে এই প্রতিপত্তি মষিমুৰ কৰাৰ বাবে দীৰ্ঘদিন চেষ্টা কৰিছিল ।ফলস্বৰূপে মায়ামৰা মহন্ত নিত্যান্দদেৱক স্বৰ্গদেউ জয়াদিত্য(১৬৪১-৪৪)ৰ শাসনকালত মৃত্যুদণ্ড দি এই বিদ্রোহৰ পাতনি মেলিছিল ।ইয়াৰ পিছত নামমাত্র ৰজা স্বৰ্গদেউ শিৱসিংহ(১৭১৪-৪৪)ৰ দিনত শাসনভাৰ চলোৱা বৰৰজা ফুলেশ্বৰীয়ে(প্রমথেশ্বৰী) বৈষ্ণৱ আদৰ্শৰে চলা সন্ত-মহন্ত্সকলক তেখেতৰ প্রিয় শাক্তধৰ্মৰ ওচৰত শিৰনত কৰোৱাবলৈ দূৰ্গা গোহাঁনীৰ আগত বলপূৰ্বক সেৱা কৰোৱাছিল ।পূৰ্বৰ আহোম শাসকসকলৰ ধৰ্ম নিৰপেক্ষ নীতিৰ বিপৰীতে যোৱা এই কাৰ্যই ৬০০ বছৰীয়া আহোম শাসনৰে পশ্চাদগণনাৰ সুত্রপাত ঘটাইছিল । মোৱামৰীয়াসকলৰ অন্তৰত দীৰ্ঘদিন ৰজাঘৰৰ প্রতি উকমুকাই থকা ক্ষোভ আৰু তেওঁবিলাকৰ শক্তি একত্রিত কৰাৰ মানসেৰে যোৰহাটৰ পশ্চিমে সৰুচৰাই হাবিত সপ্তভুজ মহন্তৰ নেতৃত্বত বৰভেটি আৰু মজিয়াভেটি সাজি সত্র প্রতিস্থা কৰিছিল ।ইতিহাসৰ পাতৰ পৰা জানিব পাৰি ১৭৬৯ খ্রীঃৰ অক্টোৱৰত স্বেচ্ছাচাৰী আহোম ৰাজবিষয়া কীৰ্তিচন্দ্র বৰবৰুৱাৰ বাবে যোগান ধৰা হাতী দূৰ্বল বুলি মায়ামৰা শিষ্য নাহৰ খোৰা আৰু ৰাঘৱ মৰাণক বেয়াকৈ প্রহাৰ আৰু অপদস্থ কৰা হয় । ইয়াৰ পৰিনতিতে অতদিনে সংযম প্রদৰ্শন কৰি অহা অথচ ক্রমবৰ্দ্ধমান শক্তি মোৱামৰীয়াসকলে আহোমৰ বিৰুদ্ধে অস্ত্র তুলি ধৰে । মোৱামৰীয়াসকলক আহোমৰ নিৰ্বাসিত তিনি ৰাজকুমাৰ আহোমসকলৰ মাজত জনপ্রিয় ৰুদ্ৰসিংহৰ তৃতীয় পুত্র মোহনমালা গোহাঁই, ৰাজেশ্বৰ সিংহৰ পুত্র চাৰু সিংহ আৰু ৰত্নেশ্বৰ সিংহইও সহায় কৰিছিল । বিনিময়ত তেওঁলোকৰ এজনক ৰজা পতাৰ আশ্বাস দি কাৰ্যত প্রতাৰণাৰে উদ্দেশ্য সিদ্বিৰ পাছত তিনিওকে মোৱামৰীয়াসকলে হত্যা কৰিছিল । বিদ্রোহীসকলে ৰাজধানীৰ পৰা ৰজাকে প্রমুখ্যে কীৰ্তিচন্দ্র বৰবৰুৱাসহ উৎখাত কৰি, জয়দৌলত বন্দী কৰি নিজৰ ফালৰ নাহৰৰ পুত্র ৰমাকান্তক ৰজা পাতিলে । মোৱামৰীয়াসকল ৰাজকাৰ্যত দক্ষ নাছিল বা অভিজ্ঞতা সম্পন্ন নাছিল বাবেই খামখেয়ালিৰ সৃষ্টি হোৱাৰ সুযোগত ৰাজেশ্বৰ সিংহৰ বিধৱা পত্নী মনিপুৰী কণ্যা কুৰঙ্গনয়নীৰ চক্রান্তৰে মোৱামৰীয়া সেনাপতি ৰাঘৱক হত্যা কৰি পুণৰ আহোমে ৰাজপাট উদ্ধাৰ কৰে ।ৰাজপাট ঘুৰাই পাই স্বৰ্গদেউ লক্ষ্মীসিংহই মোৱামৰীয়াসকলক কঠোৰ হাতেৰে দমন কৰাৰ প্রয়াস কৰিছিল । তেখেতৰ মৃত্যু(১৭৮০)ৰ পিছত গৌৰীনাথ সিংহ (১৭৮০-৯৪) ৰজা হয় । কিন্তু ৰজাঘৰীয়া দূৰ্বলতাৰ হেতু তেখেতৰ ৰাজঅভিষেকৰ পিছতেই বিদ্রোহীসকলে পুণৰবাৰ সজোৰে আত্মপ্রকাশ কৰি শিঙৰি ঘৰত জুই দিয়া, ৰাজকাৰেং জ্বলাই দিয়াৰ দৰে পদক্ষেপ হাতত লয় । স্বৰ্গদেউ গৌৰীসিংহই কোনোমতে গড়গাৱঁৰ পৰা ৰংপুৰলৈ পলাই সাৰে । গোটেই ৰাজ্যজুৰি বিদ্রোহে শিপাই ৰাজ্যখন অস্থিৰ কৰাৰ সময়তে প্রধান মন্ত্রী ঘনশ্যাম বুঢ়াগোহাঁইৰ মৃত্যু হোৱাত তেখেতৰ পুত্র তথা আহোম ৰাজত্বৰ আটাইতকৈ দূৰদৰ্শী পুণানন্দ বুঢ়াগোহাঁই মন্ত্রী হয় । তেওঁ স্বৰ্গদেৱক পৰামৰ্শ দিছিল বুজাবুজিৰে মোৱামৰীয়াসকলক শান্ত কৰিবলৈ যদিও মানি নোলোৱাত বিদ্রোহে চুড়ান্ত ৰূপ পায় ।বিদ্রোহৰ মাজতে কিন্তু দূৰদৰ্শী পুৰ্ণানন্দ বুঢ়াগোহাঁয়ে ভৱিষ্যত চিন্তি ১৭৮৬-৮৭ খ্রীঃত প্রথমবাৰৰ বাবে যোৰহাটৰ উত্তৰে দিচৈত এটা কোঠ নিৰ্মান কৰিছিল । ইফালে বিদ্রোহীয়ে ৰাজধানী দখল কৰি ভৰথ সিংহক ৰজা ঘোষণা কৰে । দিচৈ কোঠৰ পৰাই বুঢ়াগোহাঁয়ে ৰাজধানী উদ্ধাৰৰ প্রচেষ্টা চলাই থাকে সকলো প্রচেষ্টা বিফল হোৱাত যোৰহাটতে ন-কৈ আহোমৰ ৰাজধানী পতাৰ কথা চিন্তা কৰে । মোৱামৰীয়াসকলৰ পৰা ৰাজ্য উদ্ধাৰৰ বহুতো চেষ্টা বিফলে যোৱাত শেষত তেতিয়া গোৱালপাৰাত বাণিজ্য চলাই থকা ইষ্ট ইণ্ডিয়া কোম্পানীৰ সহায় বিচাৰে । কেপ্তেইন ৱেলচৰ অসম আগমনো ইয়াৰ ফলতে ঘটিল আৰু ১৭৯৪ খ্রীঃৰ ২১ মাৰ্চত কোম্পানীৰ সহযোগত আহোমে ৰাজধানী পুণৰ দখল কৰে । কিন্তু ৱেলচ উভতি যাবৰ পৰত(২৫ মাৰ্চ, ১৭৯৪ খ্রীঃ)পূৰ্বৰ অভিজ্ঞতাৰে ভীত হৈ থকা স্বৰ্গদেউ গৌৰীনাথ সিংহই পিছদিনাখনেই ৰাজধানী স্থায়ী ৰূপে যোৰহাটলৈ স্থানান্তৰিত কৰিলে ।ফলত আহোম শাসনৰ শেষ সময়ছোৱাত ৰাজধানীৰূপে যোৰহাট ইতিহাসত লিপিবদ্ধ থাকিল । স্বৰ্গদেউ গৌৰীসিংহই বা-বিষয়াৰে প্রস্থান কৰাত বিদ্রোহীয়ে ৰংপুৰ দখল কৰি অৰাজকতা সৃষ্টি কৰে । ৰজাই দিচৈকোঠৰ পৰাই ৰাজকাৰ্য চলাই যোৱাৰ উপৰিও নতুনকৈ ফ্লিন্ট লক বন্দুকধাৰী সেনাবাহিনী তৈয়াৰ কৰাত মনোনিৱেশ কৰে । কোম্পানীৰ পৰা বন্দুক আনি যোৰহাটৰ চিপাহীখোলাত প্রশিক্ষন দিয়াইছিল । ১৭৯৫ খ্রীঃত এইজনা স্বৰ্গদেউ স্বৰ্গী হোৱাত কমলেশ্বৰ সিংহক ৰজা পতা হয় । এইজনাৰ স্বৰ্গদেৱে যোৰহাটখনক নগৰ কৰি তোলাৰ আগ্রহেৰে মনোনিৱেশ কৰে । তেখেতৰ ৰাজকাৰেং নগৰখনৰ ঠিক মাজময়িয়াত (বৰ্তমান বিষ্টুৰাম বৰুৱা ৰাজ্যিক চিকিৎসালয়, চক বজাৰৰ সমীপত) নিৰ্মান কৰাইছিল । এই কাৰেঙৰ সন্মুখত চেউনী আলিৰ ফালে এখন স্থায়ী তোৰণ সাজিছিল । আহোম ৰাজত্ব শেষ পাঁচজন ৰজাই ইয়াৰ পৰাই ৰাজত্ব কৰিছিল আৰু ব্রিটিছৰ আমোলত ৰাজকাৰেঙটোৰ ক্ষতি কৰে যদিও তোৰণখন অক্ষত হৈ থাকে । যোৰহাটৰ দক্ষিনে ৰাজপৰিয়ালৰ বিভিন্ন উদ্যানশস্যৰ বাবে বাগিছা পতা হৈছিল বাবে ৰজাবাৰী বোলা হৈছিল । পাৰদৰ্শী প্রধান মন্ত্রী পুৰ্ণানন্দ বুঢ়াগোহাঁইৰ সু-পৰিকল্পিত আঁচনিৰে যোৰহাট নগৰখনৰ বাট-পথ সমূহ নিৰ্মান কৰিছিল । তেখেতে নগৰখন মুখ্য পথসমূহ নিৰ্মান কৰোঁতে প্রতিটো পথে আন এটা পথক সমকোণীয়াকৈ অতিক্রম কৰাকৈ নিৰ্মান কৰিছিল । এই বাট-পথসমূহৰ এতিয়াও ব্যৱহৃত উল্লেখযোগ্যসমূহ হ’ল-ম’হবন্ধা আলি, কমাৰবন্ধা আলি, চোলাধৰা আলি, বৰপাত্র আলি, ৰূপহী আলি, ম’হগড় আলি, ৰজাবাহৰ আলি, বাবু আলি, সৰ্বাইবন্ধা আলি, তন্ত্রী আলি, সুশান্দেবন্ধা আলি, ফাঁচি আলি ইত্যাদি । ৰাজধানী হোৱাৰ পিছতে যোৰহাটত শিক্ষাৰ প্রসাৰ হ’বলৈ আৰম্ভ কৰে । বিভিন্নজন বিষয়াই ৰাজধানীৰ সমীপত বসবাস কৰিবলৈ লোৱাৰ উপৰিও পুখুৰী আদি খন্দাইছিল । তৰাজান পূজা মন্দিৰৰ ওচৰত বৰগোহাঁইৰ বাসস্থান আছিল আৰু বৰগোহাঁই পুখুৰী খন্দোৱাইছিল ।ৰজাৰ কটকী কৃষ্ণকান্ত কটকীয়ে নাতিদূৰৈত আন এটা পুখুৰী খন্দাইছিল বাবে কটকী পুখুৰী বুলি জনা যায় । সৰুচৰাইত প্রধান মন্ত্রীৰ আবাস আছিল । বৰপাত্রগোহাঁইৰ বাবে বৰ্তমানৰ জে.বি কলেজৰ স্থানত সজোৱা হৈছিল বুলি জনা যায় । বৰবৰুৱাৰ বাসগৃহ আছিল বৰ্তমান পলিটেকনিক হাইস্কুলৰ ওচৰত । তামুলী ফুকনৰ ঘৰ আৰু পুখুৰী বৰ্তমান শংকৰদেৱ চেমিনাৰীৰ ওচৰত আছিল । আনহাতে চোলাধৰা ফুকনৰ চোলাধৰাত, গংগাৰাম বৰগোহাঁইৰ তৰাজানৰ ওচৰত বাসস্থান আছিল । ক্রমাৎ নগৰখনে গা কৰি উঠাত পানীৰ চাহিদা পুৰণৰ বাবে প্রধান মন্ত্রী পুৰ্ণানন্দ বুঢ়াগোহাঁয়ে সু-পৰিকল্পনাৰে পূৱ দিশৰ নগা পাহাৰৰ পৰা নামি অহা দিচৈ বনাঞ্চলৰ মাজেদি গতি কৰা দিচৈ নদীখন খান্দি যোৰহাটৰ মাজেদি বোৱাই অনাৰ কাৰ্যকৰী কৰে । ভোগ আগবঢ়াই নগৰৰ মাজেদি বোৱাই অনাৰ বাবে এইখনেই ভোগদৈ নামে জনাজাত হ’ল । অসমৰ ইতিহাসত এইখনেই মানুহৰ দ্বাৰা খান্দি উলিওৱা নদী হিচাপে খ্যাতি থাকি যাব । ইয়াৰ উপৰিও ১৮০১ খ্রীঃত স্বৰ্গদেউ কমলেশ্বৰ সিংহই বুঢ়ীগোসাঁনী দেৱালয়ৰ নৈবদ্য ধুবলৈ এটা পুখুৰী (মিঠাপুখুৰী) খন্দায় । স্বৰ্গদেউজনাই তিতাবৰত এটা ন-বাহৰ পাতিছিল । তালৈ যাবলৈ বন্ধোৱা আলিটোকে ন-আলি নামেৰে জনা যায় । ৰজাৰ লগত সঘনাই যোৱা বৰ-কুৱঁৰী (মহাৰাণী)য়ে এটা পুখুৰী খন্দাইছিল । ইয়েই কুৱঁৰী পুখুৰী বুলি জনা যায় । যোৰহাট নগৰখন গঢ় লৈ উঠাৰ সমান্তৰালকৈ বিভিন্ন কুটীৰ শিল্পইও গঢ় লৈ উঠিছিল ইয়াৰ সমীপবৰ্ত্তী অঞ্চলসমূহত । গুৰ যোগান ধৰাসকলক গুৰযোগনীয়াত, কুমাৰসকলক কুমাৰ গাঁৱত, পাটী-দৈ কামকৰাসকলক পটীয়াগাঁৱত, সোণাৰীসকলক সোণাৰীগাঁৱত, কাঁহ শিল্পৰ লগত জড়িত লোকক কহাঁৰগাঁৱত, কমাৰশিল্পৰে জড়িতসকলক কমাৰ গাঁৱত এইদৰে সংস্থাপিত কৰা হৈছিল । স্বৰ্গদেউ কমলেশ্বৰ সিংহৰ মৃত্যুৰ পিছত তেওঁৰ ভাতৃ চুডিংফাই চন্দ্রকান্ত সিংহ ৰাজপাটত উঠে । এখেতৰ মাতৃ ৰাজমাও নুমলীয়ে যোৰহাটত এটা বৃহৎ পুখুৰী খন্দাইছিল যাক ৰাজমাও পুখুৰী বুলি জনা যায় । ১৮১৬ খ্রীঃত বুঢ়াগোহাঁয়ে হাতীগড়ত শিৱদৌল আৰু পুখুৰী খন্দাইছিল । ১৮১৭ খ্রীঃত গুৱাহাটীৰ চকীত কলীয়াভোমোৰাৰ বৰফুকনৰ মৃত্যুৰ পাছত বৰফুকনৰ দায়িত্ব পোৱা স্বাৰ্থাম্বেষী বদনে ব্রহ্মদেশৰ পৰা মান সেনা লৈ আনি অসম আক্রমন কৰে । মানে কঠালগুৰি যুদ্ধত আহোমক পৰাজিত কৰি ৰাজধানী দখল কৰে । কিন্তু চন্দ্রকান্ত সিংহকে ৰজা মানি বদনচন্দ্রই নিজে মন্ত্রীফুকন উপাধি লৈ প্রকাৰন্তৰে দেশ শাসন কৰিবলৈ ধৰে । কিন্তু বদনৰ পৰা ক্ষতিপুৰণ লৈ মান উভতি যোৱাৰ পাছতে দেশৰ দায়িত্বৰ প্রতি সচেতন তথা হিতৈষী নুমলী ৰাজমাওৱে ৰূপসিং নামৰ হিন্দুস্তানী চিপাহীৰ হতুৱাই বদনচন্দ্রক হত্যা কৰোৱায় ।এই বঙাল চিপাহীজনৰ সন্মানাৰ্থে বঙাল পুখুৰী নামে এটা পুখুৰীও খন্দোৱা হয় । কিন্তু বদনচন্দ্রই পুৰ্ণানন্দ বুঢ়াগোহাঁইৰ মৃত্যুৰ পিচত মন্ত্রী হোৱা পুত্র ৰুচিনাথৰ মনত সন্দেহৰ বিষবাষ্প এটা এৰি যোৱাত তেওঁ ৰজাক অপসাৰন কৰি ব্রজনাথ সিংহক ৰজা পাতে । কিন্তু আহোম বিষয়াসকলে তেওঁক ৰজা মানি নোলোৱাত নাবালক পুত্র পুৰন্দৰ সিংহক ৰজা পাতে । তেওঁ চন্দ্রকান্ত সিংহক তৰাতলিলৈ নিৰ্বাসন দণ্ড দিছিল। ১৮১৯ খ্রীঃত মানে পুণৰবাৰ অসম আক্রমন কৰি পুণৰ এবাৰ চন্দ্রকান্ত সিংহক ৰজা পাতে । কিন্তু ১৮২০ খ্রীঃত মান সেনাপতি মিঙিমাহা ঘূৰি যোৱাত বৰবৰুৱা পটলঙে অসমক মানমুক্ত বুলি ঘোষণা কৰে । কাৰ্যত মিঙিমাহা পুণৰ উভতি আহি যোগেশ্বৰ সিংহক নামমাত্র ৰজা পাতেহি । উপায়ন্তৰ হৈ আহোম স্বৰ্গদেউ চন্দ্রকান্ত সিংহই ম’হগড়ত নিৰ্ণায়ক যুদ্ধ এখন তৰিছিল । য’ত আহোম সেনা শোচনীয় ভাবে পৰাজিত হৈছিল । ইয়াৰ পাছতে আহোমৰ শেষৰক্ষাৰ বাবে সহায় আগবঢ়াবলৈ ইষ্ট ইণ্ডিয়া কোম্পানীৰ সহায় বিচৰা হ’ল । ১৮২৫ খ্রীঃৰ ১৭ জানুৱাৰীত কেপ্তেইন নিউভিলৰ নেতৃত্বত মানসেনাক পৰাজিত কৰি ব্রিটিছে অসমক মানৰ কুশাসনৰ পৰা মুক্ত কৰে । কিন্তু গোজেই গজাঁলি হোৱা সাম্রাজ্যবাদী বগা বঙালসকলে কিন্তু ঠিকেই অসমৰ সম্পদ লুণ্ঠন আৰু স্বাধীনতা খৰ্বৰ বাট মোকলাই ল’লে । ২৪ ফেব্রুৱাৰী ১৮২৬ খ্রীঃৰ ইয়াণ্ডাবু সন্ধি মৰ্মে মানসকলে অসমক ব্রিটিছৰ হাতত শোধাই গুচি যায় । সেইদিনাই ৬০০ বছৰীয়া আহোম ৰাজত্বৰো বেলি মাৰ গ’ল । এটা অভিজাত সাহসী জাতিৰ শাসন জৰীৰ বান্ধ শিথিল হোৱা ক্ষনৰ বহু উথ্থান-পতনৰ সাক্ষী হৈ ৰ’ল ৰাজধানী যোৰহাট। শিক্ষা-সংস্কৃতিৰ প্রাণকেন্দ্রৰ স্বৰূপ নগৰখন কিন্তু আজিও ইয়াৰ নাগৰিকসকলৰ আপোন আৰু হিয়াৰ আমঠু হৈ ৰ’ল । জয়তু যোৰহাট, জয় আই অসম ।\n(কৃতজ্ঞতা স্বীকাৰঃ এই টোকাটো যুগুত কৰোঁতে কেইবাজনো অগ্ৰজ লেখকৰ মুল্যবান লেখনী আৰু প্ৰৱন্ধৰ সহায় লোৱা হৈছে । তেখেতসকললৈ প্ৰণিপাত জনালোঁ ।)\nটাই আহোমসকলৰ পানীয় নামলাও আৰু ইয়াৰ প্ৰস্তুত প্ৰণালী ණ....ত্ৰিদীৱ গগৈ, গোলাঘাট\nআহোম সকলৰ শক্তিবৰ্ধক পানীয় হিচাপে নাম-লাও বা সাজ-পানী অতীজৰ পৰাই আমাৰ সমাজত প্ৰচলন হৈ আহিছে ৷ এই শক্তিবৰ্ধক পানীয় আহোমসকলে বনৌষধিৰ পৰা তৈয়াৰ কৰি সেৱন কৰিছিল ৷ এই পানীয় বিধ অতি উচ্চ মান বিশিষ্ট আছিল, আৰু সাজ-পানীৰ অবিহনে আহোমসকলৰ সকাম-নিকাম, উৎসৱ-পাৰ্ৱন, আলহী-অতিথিৰ আপ্যায়ন আধৰুৱা আছিল ৷ সাজ-পানী যিহেতু ঔষধি বন পাতৰ পৰা তৈয়াৰ কৰা হৈছিল গতিকে ইয়াৰ দ্বাৰা স্বাস্থ্যৰ কোনো ক্ষতি হোৱাৰ সম্ভাৱনা নাছিল ৷\nআজিকালি এই সাজ-পানীত ব্যৱহৃত বনৌষধি সমূহ আমাৰ উদ্ভিদজগতৰ পৰা কিছু হ্ৰাস পোৱাৰ কাৰণেই হওঁক বা কিছু অজ্ঞতাৰ কাৰণেই হওঁক,আহোম ৰজা সকলৰ দিনৰ সেই সাজ-পানী আৰু এতিয়াৰ আমাৰ সমাজত প্ৰচলিত সাজ-পানীৰ মানদণ্ড বহুগুণে কম ৷ বৰ্তমানো আহোম গাওঁ সমূহত সাজ-পানীৰ প্ৰচলন দেখা যায় যদিও বহুত কম, ইয়াৰ কাৰণ এতিয়া বহুতো গাওঁ শ্ৰী শ্ৰী শংকৰ-মাধৱ গুৰু দুজনাৰ নীতি আদৰ্শৰে সকাম-নিকাম বা শুভকামত সাজ-পানীৰ পচলন বৰ্জন কৰিৱলৈ লৈছে ৷ আৰু দ্বিতীয়তে সময়ৰ সোঁতত বনৌষধি গছ বিলাক কিছুসংখ্যক আমাৰ মাজৰপৰা হেৰাই গৈছে আৰু বনৌষধি গছ বন বিলাকৰ গুনাগুণ জনা মানুহৰ অভাৱ হৈছে ৷ আহোম ৰজা সকলৰ দিনৰ সাজ-পানীত ১০১ বিধ বন দৰব ব্যৱহাৰ কৰিছিল কিন্তু এতিয়া আমাৰ সমাজত যি সাজ-পানী তৈয়াৰ কৰা পিঠা বনোৱা হয় তাত খুউব বেছি ২৫ ৰ পৰা ৩০ বিধ বনৌষধি ব্যৱহাৰ কৰা হয় ৷\nবাৰু যি কি নহওক,সাজ-পানীৰ বাবে প্ৰয়োজনীয় প্ৰথম বস্তু হ'ল সাজৰ পিঠা বা বাখৰ ৷ সাজৰ পিঠা চাউলৰ কেঁচা পিঠাগুৰিৰ লগত তলত দিয়া বিভিন্ন বন ঔষধৰ পাত সমুহ শুকোৱাই গুড়ি কৰি মিহলাই তৈয়াৰ কৰা হয় ৷সেই বন পাত সমুহ হৈছে :\n১)জালুক আৰু জালুকৰ পাত/piper nigrum.\n২) তেজমুই/zanthoxylum nitidum.\n৩)শোহনি বন/ acmella oleracea/Spilanthes. acmella /acmella ciliata.\n৬)দীঘলতি পাত/Litsea salicifolia.\n৭)বিয়নি সাবটা /Desmodium sp.\n৮)ওভটা শঠ/Apamarg/achyrenthes aspera.\n১০)কপৌ ঢেকীয়া /Lygodium flexuosum.\n১১)খুন খুনি ঢেকীয়া /selaginella sp.\n১২)ঢেকীয়া লটি/Stenochlaena palustris.\n১৩)কপৌ লতা/Lygodium microphyllum.\n১৪)টিকনি বৰুৱা/smilax ovalifolia.\n১৫)বাঘ আচোৰ/Persicaria perfoliata.\n১৬)ধপাত তিতা/clerodenendrum viscosum.\n১৭)কঠাল পাত/Artocarpus heterophyllus.\n১৮)ছাম কঠাল পাত/Artocarpus odoratissimus.\n১৯)চৈ পান/নগৰবচৈ/Naravelia zeylanica.\n২০)বৰ টুবুকি লতা/Cissampelos pareire.\n২১)সৰু টুবুকি লতা/Cissampelos sympodialis.\n২৩)বন জালুক/oldenlandia corymbosa.\n২৪)বৰ মানিমুনি/Centella asiatica.\n২৫)সৰু মানিমুনি/hydrocotyle sibthorpioides.\n২৬)ডালচেনি পাত/cinnamomum zeylanicum.\n২৭)বাঁহ পাত/ Bambusa tulda.\n২৮)মধুৰি পাত/psidium guajava.\n২৯)হেতালতী/কাউৰী ঠোটীয়া লতাৰ পাত/Thunbergia grandiflora.\n৩০)জেতেলী পকা পাত/rubus rugosus.\n৩১)লতা মাহুদি/croton caudatus.\n৩২)দ্ৰোণ বন/leucas aspera.\n৩৩)ফুটুকলা পাত/melastoma malabathricum.\n৩৪)লাজুকি বন/Mimosa Pudica.\n৩৫)পথৰুৱা বিহলঙনি/Polygonum hydropiperoides.\n৩৬)কুকুৰ সূতা/grewia serrulata.\n৩৭)সৌৰা পাত/streblus asper.\n৩৮)তোলোঠা পকা/ardisia arborea.\n৪০)বাঘনলা পাত/ Actinodaphne bourdilloni.\n৪১)মাখিয়তী পাত/Flemingia strobilifera.\n৪২)জলকীয়া আৰু জলকীয়া পাত/Chilli Pepper.\n৪৪)চেনিবন/বন তুলসী/মধুমেহাৰী/Scoparia dulcis.\n৪৫)পানৰ মাহি পাত/\n৪৬)আউনি পান/Piper chaba/piper sarmentosum.(Wild betel leaf)\n৪৭)চিকামৰলিয়া পাত/Macaranga indica.\n৪৮)বনবগৰী লতাৰ পাত/\n৪৯)মুৰমুৰী পাত/Eurya nitida.\n৫০)গৰখীয়া কৰায়/Callicarpa macrophylla.\n৫১)ভোমলতি পাত/Symplocos Racemosa.\n৫২)পানী মধুৰি পাত/Glochidion eriocarpum.\n৫৩)লতা মধুৰী /\n৫৪)কঠলোৱা পাত/Litsea nitida.\n৫৬)ঔলতা পাত/Delima tomentosa.\n৫৮)ভীমকলৰ কুমলীয়া পাতৰ থোৰি/Musa balbisiana.\n৫৯)ল বৰুৱা/rumex obtusifolius.\n৬১)মাটিকঠালৰ কুমলীয়া কোঁহ/Ananas comosus.\n৬২)সহদেৱী বন/Cyanthillium cinereum.\n৬৩)আছু গছ বা দাৰুহৰিদ্ৰা পাত/ Morinda angustifolia.\n৬৪)গান শোৱালু/Litsea glutinosa.\n৬৫)বৰশী আঁকোৰা গছৰ পাত/\n৬৬)আদা পাত/Zingiber officinale.\n৬৭)হালধি পাত/Curcuma longa.\n৬৮)নেমুটেঙা পাত/Citrus limon.\nএতিয়া সাজৰ পিঠা বনোৱাৰ বিধিটো হৈছে এনেধৰণৰ৷ মই বিভিন্ন সময়ত বহু কেইগৰাকী আই মাতৃৰ লগত(যি সকলে বিভিন্ন বন পাত সমুহ মিশ্ৰিত কৰি সাজৰ পিঠা তৈয়াৰ কৰে)কথা পাতি জানিব পৰা মতে প্ৰতি বিধ বন ঔষধৰ সম পৰিমানৰ লয়, অৰ্থাৎ এবিধ বন পাত যদি ১ গ্ৰাম লয় বাকি বিলাকো ১ গ্ৰামকৈ লব লাগিব ৷ এতিয়া যদি ধৰি লোৱা হয় ৩ কে.জি পিঠাগুৰিৰ বাবে সাজৰ পিঠা বনাব,তেন্তে ইয়াৰ বাবে প্ৰয়োজন হ'ব, প্ৰতি বিধ বন ঔষধৰ সমপৰিমানৰ মিশ্ৰিত কেঁচা পাত ৫ কে.জি ৷ এতিয়া এই ৫ কে.জি কেঁচা সামগ্ৰী ৰ'দত শুকোৱাই গুড়ি কৰি পোৱা যাব ৮০০ গ্ৰামৰ পৰা ১ কে.জি শুকান গুড়ি ৷ এই পৰিমাণৰ বন পাতৰ শুকান গুড়ি ৩ কে.জি পানী দি গলাই লোৱা কেঁচা পিঠাগুৰিৰ লগত মিলাই গোল গোলকৈ ঘিলা আকাৰত পিঠা বনাই সেইবোৰ চালনি এখনত তলত বিহলঙনীৰ পাত দি তাৰ ওপৰত ঘিলা আকৃতিৰ পিঠাবোৰ মেলি দি শুকাবৰ বাবে ৰ’দত দিয়া হয় ৷ তলত বিহলঙনীৰ পাত দিয়াৰ কাৰণটো হ’ল বিহলঙনী থাকিলে পোক-পৰুৱাই পিঠাবোৰ খাবলৈ নাহে এই ঘিলা আকৃতিৰ পিঠা বোৰকে সাজৰ পিঠা বা সাজৰ বাখৰ বুলি কুৱা হয় ৷\nআগতে আহোমসকলে অকল চাউলৰ পৰাই সাজ-পানী প্ৰস্তুত কৰিছিল, কিন্তু পিছলৈ কিছুমান আহোমৰ ৰাজকীয় পৰিয়ালে মুখৰ তৃপ্তিৰ বাবে ভীমকল আৰু পকা কঠালৰ পৰাও সাজ-পানী প্ৰস্তুত কৰিবলৈ ল'লে ৷\nপ্ৰস্তুত প্ৰণালী প্ৰায় প্ৰত্যেকৰে একে কিন্তু পানীয় বিধৰ ৰঙৰ পৰিবৰ্তন দেখা যায় ৷ যেনে:- ভীমকলৰ পৰা প্ৰস্তুত কৰা সাজ-পানী ফটফটীয়া খাৰ বৰণৰ হয় , ঠিক তেনেকৈ পকা কঠালৰ পৰা প্ৰস্তুত কৰা সাজ-পানী ফটফটীয়া হালধীয়া ৰঙৰ হয় আৰু চাউলৰ পৰা প্ৰস্তুত কৰা সাজ-পানী প্ৰথমে সোণালী ৰঙৰ হয় আৰু পাচলৈ বগা হৈ পৰেগৈ ৷ অবশ্যে এই ৰং সাজৰ পিঠাত ব্যবহাৰ কৰা বনৌষধি আৰু ইয়াৰ পৰিমানৰ ওপৰতো নিৰ্ভৰ কৰে ৷\nবাৰু যি কি নহওক, চাউলৰ পৰা প্ৰস্তুত কৰা সাজ-পানীৰ প্ৰস্তুত প্ৰণালী এনেধৰণৰ :-\nবৰাচাউল বা ভাতৰ চাউল দুয়োবিধ চাউলৰপৰাই সাজ-পানী প্ৰস্তুত কৰিব পাৰি যদিও আহোম সকলে অকল বৰা চাউলৰ পৰাই সাজ-পানী প্ৰস্তুত কৰিছিল কাৰন বৰাচাউলৰ পৰা তৈয়াৰ কৰা সাঁজ-পানী অত্যন্ত সুস্বাদু আছিল ৷\nবৰাচাউলৰপৰা প্ৰস্তুত কৰিবলৈ হ'লে প্ৰথমে ছেৱা দিয়া ভাত অৰ্থাৎ ভাপত দিয়া ভাত সিজাই লব লাগে ৷ ছেৱা দিয়া ভাতৰ সাজ তৈয়াৰ কৰিবলৈ যাৱতীয় পৰিমাণৰ বৰা চাউল পানীত ২/৩ ঘন্টা তিয়াই থৈ সেইখিনিক এটা মিহি ফুটা থকা ধাতুৰ খৰাহীত ভৰাই ভাপত দিয়া হয় ৷ ভাপত সিজাবৰ বাবে ডাঙৰ বটোৱা এটাত প্ৰথমে পানী গৰম কৰি সেই বটোৱাটোৰ ওপৰতে তিয়াই থোৱা বৰা চাউলৰ খৰাহীটো পাতি দিয়া হয় যাতে পানীৰ ভাপবোৰ চাউলৰ মাজেদি পাৰহৈ গৈ থাকে আৰু এই ভাপৰ উত্তাপতে চাউলবোৰ সিজি উঠে ৷ এনে ভাতকে ছেৱা ভাত বোলে ৷\nএতিয়া এখন ডলাত কলপাত দি তাৰ ওপৰত ভাতখিনি মেলি দিব লাগে ৷এতিয়া যদি ৩ কে.জি চাউলৰ ভাত হয় তেন্তে জোখ অনুযায়ী ২০০ গ্ৰামৰ সাজৰ পিঠা খুন্দি গুড়ি কৰি লৈ, ভাতখিনি কিছু গৰম হৈ থাকোতেই সাজৰ পিঠাৰ সেই গুড়িখিনি ভাতখিনিৰ ওপৰত সমানে ছটিয়াই দি ধুনীয়াকৈ মিলাই দিব লাগে তাৰ পিছত ওপৰত কলপাতেৰে ঢাকি দি কাষবোৰত বিহলঙনী পাত দিব লাগে যাতে পৰুৱা-পিপৰা তাত উঠিব নোৱাৰে ৷ ভাতখিনি এনেদৰেই ২/৩ দিন ডলাত থকাৰ পাচত ভাতখিনিত এক ৰসাল পদাৰ্থৰ তৈয়াৰ হয় আৰু এটা গোন্ধ ওলাই ৷ এতিয়া এই ভাতখিনিক নতুন আৰু শুকান মাটিৰ কলহত ভৰাই কলপাতেৰে সোপা মাৰি থ'ব লাগে ৷৷ প্ৰায় এক সপ্তাহমান সময়ৰ পিছত কলহৰ ভিতৰত সাজ-পানী তৈয়াৰ হৈ উঠে ৷ এই পানী নিমিহলোৱা সাজ-পানীকে "ৰহী"বা "লুক-লাও" বোলে আৰু ইয়াৰ ৰং সোণালী আৰু ই অতি সুস্বাদু হয় ৷ ৰহী উলিওৱাৰ পাছত কলহবোৰত অলপ অলপ পানী ভৰাই ভাতবোৰ চেপি উলিওৱা সাজক চেপা-সাজ বোলে চেপা-সাজৰ সোণালী ৰংটো কমি কিছু পৰিমাণে বগা হৈ পৰে আৰু ইয়াৰ সোৱাদো কম ৷ সাজ চেপি উলিওৱাৰ পিছত ৰৈ যোৱা ভাতখিনিক সাজৰ গুটি বুলি কোৱা হয়, আৰু এনেদৰেই সাজ-পানী প্ৰস্তুত কৰা হয় ৷\nঠিক একেদৰেই ভীমকল আৰু পকা কঠালৰ পৰাও প্ৰস্তুত কৰা হয়\n৷ ভীমকল হ'লে,পকা ভীমকল খিনি বাকলি গুচাই অলপ পিটিকি লৈ সাজৰ পিঠা জোখ মতে লৈ গুড়ি কৰি ভালদৰে সানি নতুন আৰু শুকান মাটিৰ কলহত ভৰাই কলপাতেৰে সোপা মাৰি থ'ব লাগে ৷ ঠিক তেনেদৰেই কঠালৰ সাজ-পানীতো একে , পকা কঠাল চাফাকৈ গুটি উলিয়াই লৈ সাজৰ পিঠা জোখ মতে লৈ গুড়ি কৰি ভালদৰে হানি নতুন আৰু শুকান মাটিৰ কলহত ভৰাই কলপাতেৰে সোপা মাৰি থ'ব লাগে ৷\nএই তিনিবিধৰে প্ৰস্তুত প্ৰণালীৰ মাত্ৰ পাৰ্থক্য এটাই ,সেইটো হ'ল চাউলৰ পৰা সাজ-পানী বনাবলৈ হলে ভাত খিনিত পিঠা হানি ২/৩ দিন ডলাত থব লাগে কিন্তু কল বা কঠালৰ ক্ষেত্ৰত নালাগে , লগালগ সাজৰ পিঠা সানি কলহত ভৰাই থব পাৰি আৰু ইয়াত পানী ব্যৱহাৰ কৰা নহয় , কল বা কঠালৰ যিখিনি ৰস নিগৰিত হয় সেই খিনিয়ে ৷ আৰু ইয়াক ৪ ৰ পৰা ৬ দিনলৈকেহে খাব পাৰি পিচলৈ সোৱাদ বেয়া হয় বুলি জানিব পাৰিছোঁ (যিহেতু মই নিজে আজিলৈকে ইয়াৰ সোৱাদ লোৱা নাই)৷\nঅসম বুৰঞ্জীত বহু কেইগৰাকী বিদূষী অসমীয়া নাৰীৰ কথা পোৱা যায়। ছশ বছৰীয়া আহোম ৰাজত্বৰ কালত এইসকল নাৰীয়ে নিজস্ব প্ৰতিভা , ৰাজনৈতিক সচেতনতা আৰু বীৰত্বৰে বিৰল চানেকি দাঙি ধৰি গৈছে। কুমলাঙ্গী নাৰীৰ সময়ত বীৰ যোদ্ধা হৈছে, দেশ শাসন কৰিছে, বিদেশীৰ হাতৰ পৰা দেশৰ অখণ্ডতা ৰখা কৰাত অগ্ৰণী ভূমিকা লৈছে আৰু স্বৰ্গদেউ সকলক উপযুক্ত পৰামৰ্শৰে নিজৰ ৰাজনৈতিক দক্ষতা দেখুৱাই গৈছে। এই সকল নাৰীৰ ভিতৰত চাওচিংকুঁৱৰী , মূলাগাভৰু,ৰমনী গাভৰু, জয়মতী কোৱৰী,কুৰঙ্গনয়নী,ফুলেশ্বৰী কুঁৱৰী সোনামতী,সোনাদৈ আৰু ৰমণী, লাহৰী, মনোমতী আদি অন্যতম।\nছু-ক্লেন-মুঙ স্বৰ্গদেওৰ কুঁৱৰীৰ নাম নাং-টেন-খাম।কিছু বুৰঞ্জীয়ে তেওঁক চাও - চিং কুঁৱৰী বুলিও পৰিচয় দিয়ে।তেওঁ নৰা ৰজাৰ জীয়াৰী বুদ্ধিমতী আৰু বিদুষী মহিলা।তেওঁ আনকি ভৰিয়েৰেও আহোম আখৰ লিখিব পাৰিছিল। গড়গঞা ৰজাৰ ৰাজত্ব কালত ব্ৰহ্মদেশৰ উত্তৰ অংশৰ নৰা ৰাজ্য আৰু দক্ষিণৰ মান ৰাজ্যৰ সীমা বিবাদৰ কাৰণে এখন ৰণ কৰিছিল। ৰণত ছুক্লেন মুং স্বৰ্গদেৱে সহায় কৰাত নৰা ৰজাই জয়লাভ কৰে।সেয়েহে নৰা ৰজাই মিএতাত পাশত আবদ্ধ হৈ তেওঁৰ শিক্ষিতা ৰাজকুমাৰী নাং-টেন-খামক সালংকৃতা কৰি ছু-ক্লেন-মুউ স্বগদেওলৈ বিয়া দিছিল। স্বগদেৱে ৰাজ্য ভাৰ হাতত লৈ ৰাজ্যৰ ৰাজধানী চৰগুৱাৰ পৰা গড়গাঁৱলৈ তুলি আনিলে।নতুন ৰাজধানীখন পৰিপাটীকৈ সজোৱাত ৰাণী চাও-চিং-কুঁৱৰীৰ দিহা পৰামৰ্শ মানিলৈ স্বৰ্গদেৱে গড়গাঁও নগৰ খন গড়েৰে মেৰাই ললে।বোলে "নগৰৰ চাৰিওফালে গড় হব লাগে। তেহে ভাল"। ৰাণীৰ অনুৰোধ স্বৰ্গদেৱে মানি ললে আৰু ৰজাৰ কাৰেংঘৰৰ মাজলৈ চাৰিওফালে গড় বান্ধি নগৰ খন পৰিপাটীকৈ সজালে । এই তিনি খাপৰ গড় হ'ল ইটা গড়,ভিতৰ গড় আৰু বাজ গড়। বাজগড়ৰ বাহিৰ ফালে গাতে লগাই আহল বহল আৰু দকৈ গড়খাৱৈ খন্দালে ।বহি শত্ৰুৱে সহজে নগৰ সোমাব নোৱাৰাকৈ প্ৰহৰীৰ ব্যৱস্থা কৰিলে আৰু গঁড়খাৱৈ পাৰ হব নোৱাৰাকৈ পানীপূৰ্ণ কৰি ৰাখিলে। ফলশ্ৰুতিত আহোম ৰাজত্ব কালত গড়গাঁও প্ৰায় আঢ়ৈশ বছৰ ৰাজ্যৰ স্নায়ু কেন্দ্ৰ হৈ পৰিল।\nগড়গাঁওত নিমাৰ্ণ কৰা ৰজাৰ বাসস্থানৰ কাঠ বাহৰ কাৰেং ঘৰটোও চিএ ভাস্কৰ্যৰে চকুত লগাকৈ নিমাৰ্ণ কৰি লোৱা হৈছিল।য'ত ৰাণীৰ পৰামৰ্শই গুৰুত্বপূৰ্ণ ভূমিকা লৈছিল। মোগল ইতিহাসবিদ চিহাবুদ্দিন তালিছে কাৰেংঘৰৰ যি বৰ্ণনা লিপিবদ্ধ কৰিছিল, তাৰ পৰাই প্ৰমাণ হয় যে ৰাজধানীৰ সুৰক্ষা ব্যৱস্থা আৰু সৌন্দৰ্য্যত আছিল চাওচিং কোঁৱৰীৰ পৈণত হাতত পৰশ আৰু ভৱিষ্যত ৰাজনৈতিক চিন্তা।ফলশ্ৰুতিত পৰৱৰ্তী কালত গড়গাঁৱে গৌৰৱ কঢ়িয়াই আনিবলৈ সক্ষম হৈছিল।\nজয়ধ্বজ সিংহ স্বৰ্গদেওৰ ৰাজত্ব কালত মুছলমান সেনাপতি মীৰজুমলাই অসম আক্ৰমন কৰিছিল। তেওঁ গড়গাঁও অধিকাৰ কৰাৰ পূৰ্বে স্বৰ্গদেও পলাই চৰাই খোৰোঙত আশ্ৰয় লৈ ভগনীয়া ৰজাৰ পৰিচয় দিব লগা হৈছিল। কিন্তু ১৬২২ চনত বাৰিষাই প্ৰৱল ৰূপ ধাৰণ কৰাত বানপানীৰ লগত অনভিজ্ঞ মুছলমান সৈন্যৰ বিপৰ্য্যয় হবলৈ ধৰে। বহু মোগল সৈন্য জহনী ৰোগত মৃত্যু হল,বহু সৈন্য আহোম সৈন্যৰ হাততো মৃত্যু হল।উপায়হীন হৈ মীৰজুমলাই সন্ধিৰ প্ৰস্তাৱ দিলে।সন্ধিৰ চৰ্ত মতে জয়ধ্বজ সিংহ স্বগদেৱে ১০০ বন্দী,১০০বেটী,৪০টা হাতী,২০০০ তোলা সোণ ,ছয় জন বিষয়াৰ ল'ৰা ৰ যৌতুক সহ ৰজাৰ জীয়ৰী ৰমণী গাভৰুক দিল্লীৰ বাদশ্বাহলৈ বিয়া দিব লগা হ'ল। তেতিয়া ৰমণী গাভৰুৰ বয়স আছিল মাথোঁ ছয় বছৰ । ৰমণী গাভৰুৱে অচিন দেশৰ অপৰিচিত পৰিৱেশত মোগলৰ হেৰেমত থাকি ডাঙৰ দীঘল হ'ল আৰু উপযুক্ত বয়সত আজমতাৰৰ লগত বিয়া হ'ল।কিন্তু দেশ বৈৰী বিদেশীৰ মাজত থাকিও এইগৰাকী আহোম ৰমণীয়ে স্বদেশ আৰু স্বজাতিৰ মঙ্গল কামনা কৰি গৈছিল।\nৰমণী গাভৰুৰ মোমায়েক হ'ল লালুকসোলা বৰফুকন। এইজন আত্মাভিমানী ডাঙৰীয়াৰ কুচক্ৰান্তৰ বলি হব লগা হৈছিল আতন বুঢ়াগোহাঞিকে প্ৰমূখ্য কৰি আহোম ৰাজ্যৰ কেইবাজনো ডাঙৰীয়া আৰু ৰাজকোঁৱৰে । ৰাজ্যৰ সৰ্বেসৰ্বা হোৱাৰ লালসাতে তেওঁ মোগলৰ পৰা চাৰি লাখ টকা লৈ বিনাযুদ্ধ গুৱাহাটী এৰি দিবলৈ লোৱা সিদ্ধান্তৰ কথা জানিব পাৰি মোগলৰ অন্দৰ মহলৰ পৰাই ৰমণী গাভৰুৰ অন্তৰ আত্মাই হাহাকাৰ কৰি উঠিছিল । লালুকসোলাৰ দেশদ্ৰোহী প্ৰস্তাৱ প্ৰত্যাখ্যান কৰিবৰ কাৰণে ৰমণী গাভৰুৱে মইনা লিগিৰাৰ যোগে মোমাইদেউলৈ বাৰ্তা পঠিয়াই কৈছিল বোলে- "মোমাইদেউ তুমি মোগলৰ সাগৰত মজিছা সাৱধান, মোগলৰ তলা নলাৰ সম্ভেদ মইয়ে পাওঁ।অসমী আইৰ বুকুৰ আগ মঙহ ডুখৰি বঙালক দলিয়াই দিয়াৰ কথা সপোনতো নাভাবিবা । তাৰ পৰিমাণ কাললৈকে ভাল নহব। গোটেই দেশখন বঙালৰ ধোঁৱাৰ পাত হব আৰু আমাৰ পৰিয়ালৰ কুযশ এটা চিৰ কাললৈক ৰৈ যাব। কোমল বয়সতে মোগলক সোধাই দিয়া আৰু পিছত মোগল বোৱাৰী হোৱাৰ ৰহমত বাণুৱে অসমৰ স্বাধীনতা অটুট ৰাখিবলৈ\nসীমাবদ্ধ সুবিধাৰ মাজতো অপ্ৰাণ চেষ্টা চলাইছিল। কিন্তু ক্ষমতালোভী লালুকসোলাই জানো ৰমণী গাভৰুৰ কথা শুনিলে ।মোগলৰ হেৰেমত থাকিও অসম আৰু অসমীয়াৰ প্ৰতি থকা এনে দেশপ্ৰেম প্ৰেৰণাৰ উৎস।\nছু-হুং-মুঙ দিহিঙ্গীয়া ৰজাৰ ৰাজত্ব কালত (১৪৯৭-১৫৩৯চন) মুছলমানে দুবাৰ অসম আক্ৰমন কৰিছিল। তেতিয়া মুছলমান সেনাপতি আছিল তুৰ্বক খান আৰু আহোম সেনাপতি আছিল ফ্ৰাচেংমঙ বৰগোহাঞি । যুদ্ধৰ থলি আছিল কলিয়াবৰ। ফ্ৰাচেংমুঙে সেনাপতি ৰ দায়িত্ব লোৱাৰ পূৰ্বে তুৰ্বকৰ লগত যুদ্ধত আহোমৰ কেইবাজনো বীৰ যোদ্ধা ৰণত পৰিছিল। তেতিয়া ফ্ৰাচেংমুঙে সেনাপতিৰ দায়িত্ব লৈ যুদ্ধ যাত্ৰাৰ বাবে সাজু হ'ল । তেওঁ তেওঁৰ পত্নী মূলাগাভৰুৰ পৰা কবচ কাপোৰ বিচাৰিলে। একে নিশাৰ ভিতৰতে কপাহ নেওঠি,পাঁজি কৰি, সুতা কাটি, তাঁত লগাই বৈ দিয়া কবচ কাপোৰ ৰাতি নৌপুৱাতেই স্বামীৰ গাত পিন্ধাই যুদ্ধলৈ পঠালে। শত্ৰুয়ে বীৰ জনৰ কোনো অনিষ্ট সাধন কৰিব নোৱাৰে বুলি এক দৃঢ় বিশ্বাসৰ পৰম্পৰা আছে। কিন্তু দূৰ্ভাগ‍্য মূলা গাভৰু অশুচিৰ বাবে বীৰ স্বামী ফ্ৰাচেংমুঙক এনে কবচ পিন্ধাব নোৱাৰিলে। বিনা কবচেই যুদ্ধলৈ যাত্ৰা কৰা ফ্ৰাচেংমুঙ বৰগোহাঞি তুৰ্বকৰ হাতত পৰাজিত হ'ল আৰু মৃত্যু বৰণ কৰিলে ।কবচ পিন্ধাই পঠাব নোৱাৰাৰ বাবেই বীৰ স্বামীৰ আঘাতমৃত্যু হ'ল বুলি মুলাগাভৰুৱে ভীষণ আঘাত পালে আৰু তেওঁ নিজকে জগৰীয়া কৰিলে।\nতেতিয়া মূলা গাভৰুৱে স্বামীহন্তা তুৰ্বকৰ ওপৰত প্ৰতিশোধ লোৱাৰ বাবে দৃঢ় সংকল্প ললে । তেওঁ নিজ এটা নাৰী সৈন্য বাহিনী গঠন কৰিলে । এই বাহিনীত কেইবাগৰাকী ডাঙৰীয়াৰ পত্নীয়েও সহযোগ কৰিলে। নাৰী বাহিনীৰ নেতৃত্ব লৈ পুৰুষৰ সাজ পিন্ধি লাংজি নামৰ হাতীৰ পিঠিত উঠি হাতত খোলা তৰোৱাল লৈ ৰণচণ্ডী মূৰ্তি ধৰি মূলাগাভৰু মোগল সৈন্য ৰ মাজত সোমাই গ'ল। ইয়াকে দেখি মোগল সৈন্যৰ মাজত চাঞ্চল‍্যৰ সৃষ্টি হ'ল আৰু আহোম সৈন্য সকল দূগুণ উৎসাহিতহৈ মোগল সৈন্যৰ ওপৰত জপিয়াই পৰিল। চাৰি দিন ধৰি মুছলমান সৈন্যৰ লগত দেশৰ অখণ্ডতাৰ হকে যুদ্ধ কৰি শেষত মূলাগাভৰুৱে তুৰ্বকৰ হাতত প্ৰাণ দিলে। সাতসৰী অসম বুৰঞ্জীত আছে -"তুৰ্বকৰ যুদ্ধত মুলাগাভৰুৰ মৃত্যু, সেই যুদ্ধত আমাৰ ফ্ৰাচেংমুঙ বৰগোহাঞি পৰিল। ঘাৰণীয়েক ৰজাৰ জীয়ো পৰিল। গৰ্গয়া ৰজাৰো পিছত এঘা. হাতত এঘা মাৰিলে, মহাৰণ হ'ল ।"\nমূলাগাভৰুৱে দেশৰ বাবে মৃত্যু বৰণ কৰিলে যদিও তেওঁৰ সাহস আৰু উদ্যমে অসমীয়া সৈন্যক দুগুন উৎসাহ আৰু অনুপ্ৰেৰণা যোগালে। অৱশেষত এই যুদ্ধত আহোম সৈন্যই জয়লাভ কৰিলে।মূলাগাভৰুৰ দেশপ্ৰেম, পতিপ্ৰেম আৰু সাহসে আজিও অসমীয়া ৰমণীৰ সাহস , বীৰত্ব আৰু দেশপ্ৰেমিৰ প্ৰতিক বহন কৰি আছে। যুদ্ধলৈ যাত্ৰা কৰাৰ সময়ত মূলাগাভৰুৱে কৈছিল - "মই সময়মতে কবচ কাপোৰ দিব নোৱাৰাতহে মোৰ বঙহৰদেওৰ এনে দশা হ'ল। যি ৰণত বৰগোহাঞিদেৱ প্ৰাণ ত্যাগ কৰিলে মইও সেই ৰণলৈ গৈ প্ৰাণৰ মায়া এৰি যুদ্ধ কৰিম ।" মূলাগাভৰুৱে দেখুৱাই গ'ল যে স্বভাৱতে কোমলাঙ্গী অৱলা তিৰোতা দুৰ্বলা নহয়। মহিয়সী বীৰাঙ্গনা মূলাগাভৰুৰ বীৰত্ব, দেশপ্ৰেম,ৰাজনৈতিক সচেতনতা আৰু জাতি প্ৰেমৰ কথা ইতিহাস আজিও ৰিঙিয়াই আছে । যথাৰ্থতে মূলাগাভৰু হ'ল অসমৰ অৱ আৰ্ক ।\n১৬৭১ চনৰ পৰা ১৬৮১ চনলৈকে আহোম ৰাজত্বৰ এক কলা অধ্যায়।শৰাইঘাটৰ বিখ‍্যাত যুদ্ধ খনৰ পিছত মোগলৰ সাম্ভাব্য আক্ৰমনৰ বাবে ৰাজধানী গড়গাঁওৰ প্ৰধান ডাঙৰীয়া সকল গুৱাহাটীত সষ্টম হৈ থাকিব লগা হৈছিল। তেনে সময়ত গড়গাঁওত থকা পালি নেতা সকলে ক্ষমতাৰ ৰোষত পৰি ভালেখিনি অঘটন ঘটাইছিল ।মেটেকাতলীয়া লালুকসোলা বৰফুকনে চামগুৰীয়া ফৈদৰ ১৪ বছৰীয়া চুলিকফাক ৰজা পাতি নিজে সৰ্বেসৰ্বা হ'ল। তেওঁ ৰাজ সিংহাসন নিষ্কণ্টক কৰিবৰ কাৰণে ৰজাৰ অনুমতিৰে ৰাজ্যত ৰজা হব পৰা কোঁৱৰ সকলক অংগখূত কৰি অথবা গুপ্তভাৱে হত্যা কাৰ্য্য কৰিবলৈ ধৰিলে। দেশখন অৰাজকৰ দৰে হ'ল । শেষত লৰা ৰজাৰ চকুত পৰিল তুংখুঙীয়া ৰাজকোঁৱৰ ফৈদৰ গোবৰ ৰজাৰ পুতেক বাহুবলী কোঁৱৰ গদাপাণিৰ ওপৰত। কিন্তু গদাপাণিৰ পত্নী জয়মতী কুঁৱৰীৰ অনুৰোধত লৰা ৰজা চাওদাঙৰ চকুত ধূলি দি গদাপাণি পলাল।\nতেতিয়া ল'ৰা ৰজাই গদাপাণিৰ প্ৰিয়তমা পত্নী জয়মতীক ধৰাই আনি গদাপাণিৰ বাতৰি দিবলৈ কলে । স্বদেশ আৰু স্বজাতিৰ স্বাৰ্থত জয়মতীয়ে গদাপাণিৰ কোনো সম্ভেদ নিদিলে। ফলত গদাপাণিৰ বাতৰি আনি লালুকসোলা বৰফুকনে চাওদাঙৰ হতুৱাই চৈধ্য দিন একেৰাহে অমানুষিক শাস্তি দিয়ালে। লালুকসোলাৰ কাৰ্য্য সিদ্ধি নহ'ল । জয়মতীয়ে গদাপাণিৰ কোনো সম্ভেদ নিদি অকথ্য শাস্তি ভূগি মৃত্যু বৰণ কৰিলে। জয়মতী কুঁৱৰীয়ে জানিছিল যে অসম দেশৰ ঘোৰ সংকটৰ সময়ত তেওঁৰ স্বামীয়েহে দেশ ৰক্ষ্যা কৰিব পাৰিব। সেয়ে তেওঁ স্বামী যাতে ল'ৰা ৰজা চাওদাঙৰ হাতত মৃত্যু নহয় তাৰ বাবেই চৈধ্য দিন যমৰ যাতনা ভোগ কৰি নশ্বৰ দেহ ত‍্যাগ কৰিলে। ফলশ্ৰুতিত গদাপাণিয়ে ল'ৰা ৰজাক আতৰাই আহোম ৰাজসিংহাসনত আৰোহণ কৰিলে আৰু দেশখনলৈ সুস্থিৰতা ঘূৰাই আনিলে।স্বাভাৱিক ভাৱে জয়মতী কুঁৱৰীৰ এনে আত্মত্যাগ এক বিৰল উদাহৰণ।দেশৰ হকে স্বামীৰ হকে আত্মদান দিয়া জয়মতী হ'ল দেশৰ প্ৰথম গৰাকী স্বহীদ। জয়মতীয়ে এগৰাকী বীৰাঙ্গনাৰূপে চিৰকাললৈ খ‍্যাতি ৰাখি অসমীয়া নাৰীৰ সাহসৰ প্ৰতীক হৈ ৰ'ল।\nস্বদেশ আৰু স্বজাতিৰ স্বাৰ্থত বলিষ্ঠ ভূমিকা গ্ৰহণ কৰা এগৰাকী মহিয়সী আহোম ৰমণী হ'ল কুৰঙ্গনয়নী। মণিপুৰৰ ৰজা জয় সিংহৰ কন্যা হ'ল কুৰঙ্গনয়নীএবাৰ জয়সিংহৰ ৰাজ্য মানে আক্ৰমণ কৰিছিল। সেইসময়ত আহোম স্বগদেও ৰাজশ্বৰ সিংহই মণিপুৰৰ ৰজাক সৈন্য দি সহায় কৰাৰ সূত্ৰে ৰজা হয়। জয়সিংহই নিজৰ প্ৰতিদান হিচাপে নিজৰ জীয়েক কুৰঙ্গনয়নীক আহোম স্বগদেওলৈ বিয়া দি মিত্ৰতা পাশত আবদ্ধ হয়। ১৭৬৯ চনত ৰাজশ্বৰ সিংহৰ মৃত্যু হোৱাৰ পিছত লক্ষ্মী সিংহ ৰাজপাটত উঠিল। তেতিয়া তেওঁ কুৰঙ্গনয়নীক বিধৱা ৰাণীৰ মৰ্য্যদাৰে ৰাখিলে। পিছে এইজন স্বগদেওৰ ৰাজত্ব কালত মোৱামৰীয়া বিদ্ৰোহে দেশত গা কৰি উঠে। এদিন মোৱামৰীয়া বিদ্ৰোহীয়ে অতৰ্কিতে ৰাজনগৰত সোমাই লক্ষ্মী সিংহ স্বৰ্গদেউক ধৰি নি জয়সাগৰৰ দলত বন্ধী কৰি থলে ।তেতিয়া মোৱামৰীয়াৰ নাহৰ খুৰাৰ পুতেক ৰমাকান্তই নিজে ৰজা বুলি সিংহাসনত বহিল আৰু বাঘমৰাণক বৰবৰুৱা পাতিলে। মোৱামৰীয়া বিদ্ৰোহৰ অন‍্যতম হোতা বাঘমৰাণে কুৰঙ্গনয়নীৰ লগতে অন্য ডাঙৰীয়াৰ জীয়ৰীৰ বোৱাৰীকো বলেৰে নিজৰ ভাৰ্য্য কৰিবলৈ ললে।কিন্তু কুৰঙ্গনয়নীয়ে প্ৰত‍্যুপন্নমতিৰে নিজৰ সতীত্ব বিসৰ্জন নিদিয়াকৈ বাঘমৰাণৰ পত্নীৰূপে থাকিও লক্ষ্মীসিংহক মুক্ত কৰাৰ ষড়যন্ত্ৰ ৰচনা কৰিলে । ইফালে মোৱামৰীয়াৰ অতপালিত ৰাজ্যৰ ডা-ডাঙৰীয়া আৰু প্ৰজা বিবুদ্ধিত পৰিল। তেওঁলোক পৰিত্ৰাণৰ উপায় বিচাৰি তলে তলে প্ৰস্তুতি চলালে। দেশৰ এনে দুৰ্দিনত সংকট মোচনৰ অৰ্থে কুৰঙ্গনয়নীক মূখ্য ভূমিকা পালন কৰিবলৈ অনুৰোধ কৰিলে।\nতেতিয়া ১৭৭০ চনৰ বহাগ মাহ । কুৰঙ্গনয়নীৰ পৰামৰ্শ ক্ৰমেই ব'হাগৰ বিহুৰ দিনা মোৱামৰীয়াৰ সাজ পাৰ পৰিধান কৰি হুঁচৰি গোৱাৰ চলেৰে আহোম সৈন্যই মাজ ৰাতি বাঘমৰাণৰ ঘৰত উপস্থিত হ'ল আৰু জয়ধ্বনি দি হুঁচৰি গাবলৈ আৰম্ভ কৰিলে । ইতিমধ্যে ৰাঘমৰাণক বিহুৰ দিনা বেছিকৈ সাজ পানি খোৱাই কুৰঙ্গনয়নীয়ে তেওঁক নিচাগস্ত কৰি ৰাখিছিল। হুঁচৰি গোৱাৰ লগে লগে কুৰঙ্গনয়নীয়ে ৰাঘমৰাণক শোৱাৰ পৰাই জগাই হুঁচৰি দলৰ সন্মুখলৈ আনে । কুৱঁৰীৰ কথা মতে ৰাঘমৰাণে নিজৰ তৰোৱাল এৰি হুঁচৰি গোৱা ৰাইজৰ সন্মুখত আঠু লওঁতেই কুৰঙ্গনয়নীয়ে নিজৰ তৰোৱাল খনেৰেই ৰাঘমৰাণৰ ডিঙিত ঘাপ দিলে । ৰাঘমৰাণ লগে লগে মাটিত ঢলি পৰিল । তেতিয়া আহোম সৈন্যই তাত থকা মোৱামৰীয়াক কাটি মাৰি শেষ কৰিলে । ৰজা ৰামনন্দকো বন্দী কৰি বধ কৰিলে আৰু জয়দলত বন্দী কৰি থোৱা লক্ষ্মী সিংহক মোকলাই আনি ৰাজ সিংহাসনত বহুৱালে । এইগৰাকী সাহসী, প্ৰত‍্যুৎন্নমতী সম্পন্ন নাৰীৰ উপস্থিত বুদ্ধি আৰু সুদক্ষ ৰণ কৌশলৰ কাৰণেই আহোম ৰাজত্বৰ হেৰুৱা স্থিতি পুনৰ ঘূৰি আহিল। কুৰঙ্গনয়নী মণিপুৰী ৰজাৰ জীয়ৰী হোৱাৰ লগতে আছিল ৰাজেশ্বৰ সিংহ স্বগদেও প্ৰধান মহিষী আহোম ৰাজত্বৰ এক জটিল সন্ধিক্ষণত কুৰঙ্গনয়নীৰ এনে দেশপ্ৰেম এক বিৰল দৃষ্টান্ত। তেওঁৰ ৰাজনৈতিক পৰিপক্কতাৰ কাৰণেই আহোম স্বগদেউ সকলৰ নিৰবিছিন্ন শাসন চলি থকাৰ ইন্ধন যোগালে।\nতীক্ষ্ণ বুদ্ধিৰ এগৰাকী বুৰঞ্জীৰ উপেক্ষিতা নাৰী হ'ল খামপাট গাভৰু। ফ্ৰাচেংমুঙ বৰগোহাঞি আৰু মুলাগাভৰুৰ সন্তান হ'ল খামপাট গাভৰু বা কাঞ্চনমলা ।তেতিয়া হয়তো ১৫২৫ চন বংগ দেশৰ নবাব খতল খাই আহোম ৰাজত্বৰ শৌৰ্য্য-বীৰ্য্য আৰু বুদ্ধিৰ পৰীক্ষা কৰিব বিচাৰিলে । তেওঁ ইয়াৰ বাবে একে গঢ় আৰু একে সাজপাৰ পিন্ধা দুগৰাকী তিৰোতা,একে ধৰণৰ দুজনী ঘোঁৰা, দুটা মাছ আৰু আগ গুৰি চিন নথকা এখন বাহৰ ধনু স্বগদেউলৈ পথালে । খচল খাই কটকীৰ হাতেৰে এই সম্পদ সমূহ দি লগতে জনালে যে তিৰোতা দুগৰাকীৰ বেটী-ঘৈণী,ঘোঁৰা দুজনীৰ মাক জীয়েক, মাছ দুটাৰ কোনটো খাৱৈৰ আৰু কোনটো বিলৰ আৰু ধনুখনৰ আগ গুৰি চিন দিব লাগে। এনে কাম কৰিব নোৱাৰিলে অসম ৰজাই এক নিদ্ধাৰিত হিচাপত কৰ দিব লাগিব। পৰীক্ষাৰ সামগ্ৰীখিনি দেখি স্বগদেউ আৰু ডাঙৰীয়া সকল বিবুদ্ধিত পৰিল। মোগলৰ এনে পৰীক্ষাৰ শুদ্ধ উত্তৰ দিব নোৱাৰিলে হয় কৰ দিব লাগিব নহয় যুদ্ধ দিব লাগিব।\nৰজাঘৰীয়া এই সমস্যাৰ কথা কাঞ্চনমলা আইনেউৰ কাণত পৰিল ।তেওঁ ইয়াৰ সিদ্ধান্ত দিব বুলি গাত ললে । যথা সময়ত আইদেৱে উত্তৰ দিবলৈ সাজু হ'ল। প্ৰথমতে আইদেউৱে দুগৰাকী তিৰোতাক বোকাৰ উপৰেদি খোজ কাঢ়িবলৈ দিলে।এগৰাকীয়ে কাপোৰ কোচাই বোকা পাৰ হৈ গ'ল । তেতিয়া কাঞ্চনমালাই কাপোৰ কোচাই যোৱা গৰাকী বেটী আৰু আনগৰাকী ঘৈণী বুলি চিনাক্ত কৰিলে।ঘোঁৰা দুজনীক দুটা চোঁৱৰৰ হতুৱাই বহুদূৰ দৌৰাই আনিবলৈ দিলে ।দেখা গ'ল দৌৰৰ অন্ততঃ জীয়েকয়ে মাকৰ ওহাৰ ফালে মূখ মেলিলে ।দুটা গৰম পাত্ৰত গৰম পাত্ৰ লৈ মাছ দুটা থবলৈ দিলে। কিছু সময়ৰ পাছত দেখা গ'ল যে তাৰে এটা পাত্ৰ লেতেৰা হৈছে।এইটো খাৱৈৰ মাছ বুলি চিনাক্ত কৰিলে। শেষত ধনুখনৰ আগগুৰি বাচিব লাগে।ধেনুখন পানীত পেলাই দিবলৈ কোৱা হ'ল। স্বাভাৱিকতে গুৰি অংশটো পানীত বেছিকৈ ডুব গ'ল । এইদৰে চাৰিওটা পৰীক্ষাতে কাঞ্চনমলা আইদেউ সফল হ'ল আৰু স্বৰ্গদেউক নিশ্চিত বিপদৰ পৰা ৰক্ষা কৰিলে।\nনবাবে এনে বুদ্ধিমতিৰ কথা শুনি আচৰিত হ'ল । তেওঁ এতিয়া কাঞ্চনমলাক\nলাগে আৰু নবাবলৈ কাঞ্চনমলাক বিয়া দি বন্ধুত্ব কৰাৰ প্ৰস্তাৱ দিলে। কিন্তু কাঞ্চনমলা আইদেউ নাৰাজ তেওঁ নিজৰ মাতৃভূমিক এৰি বিদেশীৰ হাতৰ পুতলা হব নিবিচাৰে। নবাবে ইয়াতে লাজ পায় ১৫২৭ চনত তুৰ্বকক আহোম ৰাজ্য আত্ৰুমণ কৰি কাঞ্চনমলাক ধৰি লৈ যাবলৈ নিৰ্দেশ দিলে। আহোম মোগলৰ যুদ্ধ লাগিল । যুদ্ধত ফ্ৰাচেংমুঙ বৰগোহাঞি আৰু পিছত মুলাগাভৰুৱে মৃত্যু বৰণ কৰিলে। ইয়াৰ পিছত কনচেং বৰপ্ৰাত্ৰগোহাঞিয়ে তুৰ্বকক হত্যা কৰি যুদ্ধ জয় কৰিলেও কোনোপাকত মুছলমান সেনাই কাঞ্চনমলাক আইদেউক বন্দী কৰি নিজ দেশৰ ফালে ভটিয়াই গ'ল । তেতিয়া উপায় নাপাই চতুৰ আৰু বুদ্ধিমতী খামপাট গাভৰুৱে কোনোবা পাকত নাৱৰ পৰা ব্ৰহ্মপুত্ৰত জপিয়াই আত্মহত্যা কৰিলে । খামপাট গাভৰুৱে নিজৰ জীৱন দি দেখুৱাই গ'ল আহোম গাভৰুৰ সাহস , দেশপ্ৰেম আৰু স্বাধীনতাৰ প্ৰতি থকা অদম্য স্পৃহাৰ কথা। বুৰঞ্জীৰ আৰঁত থাকি যোৱা এইগৰাকী বিদূষী নাৰী অসম গৌৰৱ।\nদেশখনক নিজৰ প্ৰাণতকৈ অধিক ভালপোৱা এগৰাকী অখ‍্যাত গাভৰু হল ভদৰামৰ জীয়েক সোনামতী। তেতিয়া আহোম ৰাজত্বৰ ৰজা আছিল ছুলিকফা লৰা ৰজা । লালুকসোলা বৰফুকনৰ কুমন্ত্ৰণাত ৰজা হব পৰা ৰাজকোঁৱৰ সকলক অংগক্ষত অথবা মৃত্যু দণ্ডদি ৰাজপাট কণ্টক শূণ্য কৰিবলৈ চেষ্টা কৰিছিল চৈধ্য বছৰীয়া ল'ৰা ৰজাই । কিন্তু বাহু কোঁৱৰ গদাপাণিয়ে ভাৰ্য্য জয়মতীৰ কাতৰ অনুৰোধত আত্মগোপন কৰিলে । ল'ৰা ৰজাৰ চাওদাঙে গদাপাণিক বিচাৰি দেশ চলাথ কৰিলে।\nল'ৰা ৰজাৰ চাওদাঙে এবাৰ গদাপাণিৰ পিছলৈ ঘূৰি ফুৰোঁতে আত্মৰক্ষাৰ্থে গদাপাণিয়ে লাল বকতাৰ ভদৰামৰ ঘৰত সোমাল । সেইদিনা ভদৰামৰ জীয়েক সোনামতী ঘৰত অকলে আছিল । সোনামতীক নিজৰ পৰিচয় দি এবাটি পানী খাই সোনামতীৰ কথা মতে পিছ দুৱাৰেদি হাবিলৈ পলাল । লৰা ৰজাৰ চাওদাংহতে গদাপাণিক অনুসৰণ কৰি আহি গদাপাণিৰ বাতৰি সুধিলে। তেওঁলোকক ঘৰৰ চূক কোণ চলাথ কৰি গদাপাণিক নাপাই গদাপাণি ক'ত আছে ওলিয়াই দিবলৈ সোণামতীক নেৰানপেৰাকৈ টানি ধৰিলে। কিন্তু দেশৰ অৱস্থাৰ কথা দেখি নিৰ্ভয় সোণামতীয়ে গদাপাণি কোঁৱৰৰ কোনো সম্ভেদ নিদিলে। সোণামতী নিৰ্বিকাৰ হৈ থকা দেখি চাওদাঙঁহতে মৃত্যুৰ ভয় দেখুৱালে । তাতো কাৰ্য্য সিদ্ধি নহ'ল । তেতিয়া চাওদাঙহতে সোণামতীক মৰিয়াই মৰিয়াই চোঁচৰাই দিৰৈৰ নৈৰ পাৰলৈ নি মৃত্যু প্ৰায় অৱস্থাত তাতে এৰি থৈ গ'ল।পিছত যন্ত্ৰণাত চটফটাই এইগৰাকী দেশপ্ৰেমিক অখ‍্যাত মহিয়সী নাৰীয়ে মৃত্যুক সাৱটি লয় । সোণামতীৰ গীতত আছে -"দিৰৈৰ কাষতে ,মাটিৰ দেহ এৰিলি ,বঙহে নাপালে শেষ। মাৰে কান্দিলে , বাপেৰে কান্দিলে, কান্দিলে ককাই ভাই । জয়ৰামৰ পুতেকে ভলুকাই কান্দিলে ,দিৰৈৰ কাষতে বিনাই। গদাপাণিক কৰাত বলিষ্ঠ ভূমিকা লোৱা সোনামতী বহু গৰাকী আহোম ৰমণীৰ মাজত অখ‍্যাত হৈ থকা এগৰাকী অন্যান্য মহিয়সী।\nবুৰঞ্জীৰ উপেক্ষিত দুগৰাকী নাৰী হ'ল লাহৰী আৰু মনোমতী । ইংৰাজৰ শাসন ওফৰাবলৈ পিয়লি নুমলী আদি দেশপ্ৰেমিক বিদ্ৰোহীসকলে শত্ৰুৰ মাজত জপিয়াই পৰিছিল । ইয়াৰে নুমলী গোহাঁইৰ একমাত্ৰ কন্যা লাহৰী আৰু চিৰিং ফুকনৰ জীয়েক মনোমতীক ইংৰাজৰ বিৰুদ্ধে কৰা বিদ্ৰোহত নাৰী বাহিনী গঠনৰ দায়িত্ব দিয়া হৈছিল। এওঁলোকে গাঁৱে গাঁৱে নাৰী বাহিনী গঠন কৰি অস্ত্ৰচালন কৰা , ঘোঁৰাত উঠি ৰণ কৰা , ছদ্মবেশ কৰি চোৰাংচোৱা কৰা আদিৰ শিক্ষা দিছিল । নুমলী গোহাঁয়ে দিখৌ মূখত থকা ইংৰাজ শিবিৰত নৌ ঘাটি ধ্বংস কৰাৰ দায়িত্ব লৈছিল । এই কাৰ্য্যত তেওঁ লাহৰীৰ নাৰী বাহিনীকো লগত লৈ গৈছিল। তেওঁলোক দিখৌ মূখৰ ঘাটি ধ্বংস কৰি কলিয়াবৰলৈ ভটিয়াই যাওঁতে ব্ৰহ্মপুত্ৰৰ মাজত ইংৰাজ বাহিনীয়ে তেওঁলোকক আক্ৰমণ কৰে । উভয় পক্ষৰ মাজত এখন তয়াময়া যুদ্ধ লাগে। লাহৰীয়ে বন্দুকেৰে ভালে সংখ্যক শক্ৰ সৈন্যক নিপাট কৰি নিজেও শক্ৰৰ গুলীত মৃত্যু বৰণ কৰিলে ।\nআকৌ ৰংপুৰত ইংৰাজৰ হাতত আহোমৰ বিপৰ্য্যয় হয়। এই সময়ত মনোমতীৰ নাৰী বাহিনীও সংকটত পৰে। বিপদত ধৈৰ্য্য নেহেৰুৱাই নাৰী বাহিনীয়ে শক্ৰৰ ওপৰত জপিয়াই পৰিছিল । এই যাত্ৰাত মনোমতীৰ কোনো বিপদ নহ'লেও শক্ৰ সৈন্যৰ চোৱাংচোৱা তেওঁৰ পিছত ঘূৰি ফূৰিছিল । এবাৰ ইংৰাজ সেনাই ৰাতি মনোমতীক চাৰিওফালৰ পৰা আগুৱাই ধৰিলে । তেতিয়া পৰিত্ৰাণৰ কোনো উপায় বিচাৰি নাপাই শক্ৰৰ হাতত লাঞ্চিতা হোৱাতকৈ মৃত্যুৱেই শ্ৰেষ্ঠ বুলি দিচাং নৈত জাপ দি মনোমতীয়ে মৃত্যুক সাৱটি ললে । লাহৰী আৰু মনোমতীৰ দেশপ্ৰেম প্ৰতি গৰাকী মহিলাৰ বাবে অনুপ্ৰেৰণা আৰু আদৰ্শৰ প্ৰতীক।\n(লেখক : বুৰঞ্জীবিদ প্ৰাক্তন অধ‍্যক্ষ,গড়গাঁও মহাবিদ্যালয়।)


হোলোঙাপাৰ গিবন অভয়াৰণ্য - অসমীয়া ৱিকিপিডিয়া\nহলৌ বান্দৰ (Hoolock hoolock)\n26°43′00″N 94°23′00″E / 26.716667°N 94.383333°E / 26.716667; 94.383333স্থানাংক: 26°43′00″N 94°23′00″E / 26.716667°N 94.383333°E / 26.716667; 94.383333\n2,098.62 হেক্টৰ (8.1028 বৰ্গ মাইল)\nহোলোঙাপাৰ গিবন অভয়াৰণ্য (পূৰ্বে Gibbon Wildlife Sanctuary বা হোলোঙাপাৰ সংৰক্ষিত বনাঞ্চল) হৈছে ভাৰতৰ অসমত অৱস্থিত চিৰসেউজ অৰণ্যৰ এক সংৰক্ষিত অঞ্চল। ১৯৯৭ চনত ইয়াক চৰকাৰীভাৱে অভয়াৰণ্যৰ মৰ্যাদা দিয়া হয়। ১৮৮১ চনত প্ৰতিষ্ঠিত এই বনাঞ্চলৰ সীমা পাটকাই পৰ্বতৰ পাদদেশলৈকে বিস্তৃত আছিল। পিছলৈ অৰণ্যখন সৰু সৰু গাঁও আৰু চাহ বাগানে আৱৰি ধৰে। ১৯শ শতিকাৰ প্ৰথম ভাগত অৰণ্যখনৰ বিকাশৰ বাবে বৃক্ষৰোপণ কৰা হৈছিল আৰু ফলত জৈৱ বৈচিত্ৰও বৃদ্ধি পায়। হোলোঙাপাৰ গিবন অভয়াৰণ্যত ভাৰতৰ একমাত্ৰ গিবন হলৌ বান্দৰ আৰু উত্তৰ-পূব ভাৰতৰ একমাত্ৰ নিশাচৰ প্ৰাইমেট লাজুকী বান্দৰ পোৱা যায়। ইয়াত পোৱা ওখ গছৰ ভিতৰত "হোলোং" গছ (Dipterocarpus macrocarpus) অন্যতম, আৰু মধ্যমীয়া গছৰ ভিতৰত নাহৰ (Mesua ferrea) গছ বেছিকৈ পোৱা যায়। সৰু সৰু জোপোহা গছ আদিয়ে বাকী ঠাই আৱৰি আছে। চোৰাংকৈ গছ কটা, মানুহৰ বসতি স্থাপন আদিয়ে অৰণ্যখনলৈ বিপদ মাতি আনিছে।\n2 কাষৰীয়া অঞ্চল\n১৮৮১ চনৰ ২৭ আগষ্টত স্বীকৃতি প্ৰদান কৰা অসমৰ যোৰহাট জিলাৰ এসময়ৰ হোলোঙাপাৰ সংৰক্ষিত বনাঞ্চলৰ অংশৰপৰাই হোলোঙাপাৰ গিবন অভয়াৰণ্যৰ সৃষ্টি হৈছে।  ইয়াত বেছিকৈ পোৱা "হোলোং" গছৰ (Dipterocarpus macrocarpus) পৰা এই নামটোৰ উদ্ভৱ হৈছে। আগতে ইয়াক পাটকাই পৰ্বতমালাৰ পাদদেশৰ অৰণ্যৰ অংশ বুলি গণ্য কৰা হৈছিল। এতিয়া অভয়াৰণ্যখন সম্পূৰ্ণভাৱে চাহ বাগিছা আৰু সৰু সৰু গাঁৱেৰে আবৃত হ'লেও এটা সময়ত ই নাগালেণ্ডৰ ভিতৰুৱা অৰণ্যৰ লগতো সংযুক্ত আছিল। সংৰক্ষিত অঞ্চলটো ২০৬ হেক্টৰ মাটিৰে আৰম্ভ হৈছিল আৰু ১৮৯৬ চনত কিছুমান ঠাই অসংৰক্ষিত কৰাৰ পিছত অঞ্চলটো সৰু হৈ পৰে। ১৮৮০ চনৰপৰা ১৯২০ চনমানলৈকে চাহ বাগিছাবোৰ স্থাপন হোৱাৰ ফলত আৰু মাজুলী তথা ইয়াৰ দাঁতিকাষৰীয়া এলেকাৰ বানত সৰ্বস্বান্ত হোৱা ৰাইজক পুনৰ্সংস্থাপন দিয়াৰ ফলত অৰণ্যখন খণ্ড-বিখণ্ড হৈ পৰে। তাৰপিছত অৰণ্যখন ক্ৰমান্বয়ে পৰ্বতৰ পাদদেশৰ পৰা পৃথক হৈ পৰে।\nঅঞ্চলটো ভিন ভিন চিৰসেউজ বৃক্ষসমূহৰ লগতে "বিজ্‌লি" বাঁহগছেৰে (Pseudodactylum sp.) ভৰি আছে। ১৯২৪ চনত অৰণ্যখনৰ বিকাশৰ বাবে বৃক্ষৰোপণ আৰম্ভ কৰা হয়। প্ৰাকৃতিক গছ-গছনিৰ লগতে এই বৃক্ষৰোপণে পিছলৈ জৈৱ বৈচিত্ৰৰে পৰিপূৰ্ণ এক অৰণ্যৰ সৃষ্টি কৰে। ১৯শ শতিকাত আন কিছুমান বনাঞ্চলো ইয়াত যোগ কৰাৰ ফলত ১৯৯৭ চনত ইয়াৰ মাটিকালি ২০৯৮.৬২ হেক্টৰ হয়গৈ। তথাপিও অভয়াৰণ্যখন পাঁচটা ভাগত বিভক্ত হৈ ৰৈছে।\n১৯৯৭ চনৰ ৩০ জুলাইত জাননী নং FRS 37/97/31 যোগে যোৰহাট জিলাত অভয়াৰণ্যখন গঠন কৰি "গিবন অভয়াৰণ্য" নাম দিয়া হয়। ভাৰতত পোৱা একমাত্ৰ "এপ" হলৌ বান্দৰৰ নামেৰে এই নাম দিয়া হৈছিল। কোনো গিবনৰ নামেৰে নাম দিয়া এইখন ভাৰতৰ একমাত্ৰ অভয়াৰণ্য। ২০০৪ চনৰ ২৫ মে'ত অসম চৰকাৰে জাননী নং FRP 37/97/20ৰ যোগে ইয়াক "হোলোঙাপাৰ গিবন অভয়াৰণ্য" বুলি পুনৰ্নামকৰণ কৰে।\nকাষৰীয়া অঞ্চল[সম্পাদনা কৰক]\nঅভয়াৰণ্যখন চৰকাৰীভাৱে দিছৈ উপত্যকা সংৰক্ষিত বনাঞ্চল, দিছৈ সংৰক্ষিত বনাঞ্চল আৰু টিৰু পাহাৰ সংৰক্ষিত বনাঞ্চললৈ বিয়পি আছে যিবোৰ ভাৰতীয় হাতী (Elephas maximus indicus) আৰু আন আন জন্তুৰ চৰণীয়া ঠাই হিচাপে ব্যৱহাৰ কৰা হয়। হোলোঙাপাৰ গিবন অভয়াৰণ্য আৰু নাগালেণ্ডৰ নিকটৱৰ্তী হাবি 'দিছৈ উপত্যকা সংৰক্ষিত বনাঞ্চলৰ মাজৰ ঠাইখিনি দিছৈ, কঁঠালগুৰি আৰু হোলোংগুৰিৰ চাহ বাগিছা কেইখনমানে অধিকাৰ কৰি আছে। সেইকেইখন হ'ল- কাটনিবাৰী, মুৰমুৰাই, চেনিজান, কলিয়াপানী, মেলেং, কাকজান, দিহিংপাৰ, কঁঠালগুৰি, দিছৈ আৰু হোলোংগুৰি। কাষৰীয়া গাঁওবোৰ হৈছে মাধুপুৰ, লক্ষীপুৰ, ৰামপুৰ, ফেঁচুৱেল, কাটনিবাৰী, পুখুৰাই, অফলামুখ, কলিয়াগাঁও আদি।\nবিতং তালিকাৰ বাবে হোলোঙাপাৰ গিবন অভয়াৰণ্যত থকা প্ৰজাতিসমূহৰ তালিকা চাওক।\nহোলোঙাপাৰ গিবন অভয়াৰণ্যক 'অসমৰ ভৈয়ামৰ পলসুৱা অৰ্ধ-চিৰসেউজ অৰণ্য' (Assam plains alluvial semi-evergreen forests) বুলি শ্ৰেণীবিভাজন কৰা হৈছে। ইয়াত প্ৰতি বছৰে গড়ে ২৪৯ ছে:মি: বৰষুণ হয়। সাগৰপৃষ্ঠৰপৰা ১০০ ফুট-ৰপৰা ১২০ ফুট উচ্চতালৈ (সাঁচ:Convert/and/AonSoff (সাঁচ:Convert/and/AonSoff)) পৰিব্যাপ্ত এই বনাঞ্চলৰ দক্ষিণ-পূৱ ফালটো ওখ। উত্তৰ-পশ্চিম ফাললৈ উচ্চতা ধীৰে হ্ৰাস পাই আহিছে। মাজৰে বৈ যোৱা ভোগদৈ নদীয়ে অৰণ্যৰ মাজে জলমগ্ন এক অঞ্চল সৃষ্টি কৰিছে। অভয়াৰণ্যৰ সীমাৰে বিস্তৃত এই অংশত বিভিন্ন জল উদ্ভিদ (semi-hydrophytic plants) পোৱা যায়। এই জলমগ্ন অঞ্চলে অৰণ্যখনক তিনিটা ক্ষুদ্ৰ পৰিবেশ ক্ষেত্ৰত বিভক্ত কৰিছে: উজনি-হেলনীয়া ক্ষেত্ৰ, নামনি-হেলনীয়া ক্ষেত্ৰ আৰু বানপানী-সম্ভাৱনাময় ক্ষেত্ৰ।\nজৈৱবৈচিত্ৰৰে ভৰা অভয়াৰণ্যখনত ভাৰতৰ একমাত্ৰ এপ্ হলৌ বান্দৰ (Hoolock hoolock), আৰু উত্তৰ-পূব ভাৰতৰ একমাত্ৰ নিশাচৰ প্ৰাইমেট লাজুকী বান্দৰ (Nycticebus bengalensis) পোৱা যায়। ইয়াত পোৱা আন আন প্ৰাইমেটবোৰ হৈছে সেন্দূৰী বান্দৰ (Macaca arctoides), northern pig-tailed macaque (Macaca leonina), অসমীয়া বান্দৰ (Macaca assamensis assamensis), মলুৱা বান্দৰ (Macaca mulatta), আৰু capped langur (Trachypithecus pileatus)। অভয়াৰণ্যখনত ভাৰতীয় হাতী, বাঘ (Panthera tigris), নাহৰফুটুকী বাঘ (Panthera pardus), jungle cats (Felis chaus), বনৰীয়া গাহৰি (Sus scrofa), তিনিপ্ৰকাৰৰ civet, চাৰিপ্ৰকাৰৰ কেৰ্কেটুৱা আৰু আন কেইবাপ্ৰকাৰৰ স্তন্যপায়ী জন্তু পোৱা যায়। অভয়াৰণ্যখনত অতি কমেও ২১৯ প্ৰকাৰৰ চৰাই আৰু কেইবাপ্ৰকাৰৰ সাপ পোৱা যায়।\nঅভয়াৰণ্যখনৰ আচ্ছাদনৰ স্তৰে স্তৰে উদ্ভিদকুলৰ বিবিধতা বিৰাজমান\nহোলোঙাপাৰ অভয়াৰণ্যৰ উদ্ভিদজগত 'চিৰসেউজ' (evergreen) ধৰণৰ আৰু স্তৰীয় আচ্ছাদনেৰে (canopy) গঠিত।\nআচ্ছাদনৰ ওপৰৰ স্তৰ ঘাইকৈ Dipterocarpus macrocarpus উদ্ভিদেৰে গঠিত। ১২-ৰপৰা ৩০ মিটাৰলৈ 12 to 30 মিটাৰ (39 to 98 ফুট) ওখ এই স্তৰৰ উদ্ভিদৰ গা-গছ। ইয়াৰ উপৰিও চাম (Artocarps chaplasha), গমাৰি (?) (Amari) (Amoora wallichi), Sopas (Mcheliai|Mcheliai spp.), ভেলু (Bhelu) (Tetramels mudiflora), উড়ল (Udal) (Sterculia villosa) and শিঙৰী (Hingori) (Castanopsis|Castanopsis spp.) গছো এই স্তৰত পোৱা যায়। .\nআচ্ছাদনৰ মধ্য স্তৰত নাহৰ (Nahar) (Mesua ferrea) গছেই মুখ্য, ইয়াৰ বিস্তৃতি ক্ৰাউন আকাৰৰ। সেয়ে ইয়াৰ ঘন ছাঁয়াই বহল অংশ আৱৰি ৰাখে। নাহৰৰ বাহিৰে বান্দৰদিমা (Bandordima) (Dysoxylum procerum), ধূনা (Dhuna) (Conarium resiniferum), ভোমোৰা (Bhomora) (Terminalia belerica), ফুল গমাৰি (Ful Gomari) (Gmelina|Gmelina sp.) বনবগৰী (Bonbogri) (Pterospermum lanceafolium), মড়ল (Morhal) (Vatica lanceafolia), ছেলেং (Selleng) (Sapium baccatum), সাঁচি (Sassi) (Aqualari agolacha), and ঔ টেঙা (Otenga) (Dillenia indica) আদিও মধ্যস্তৰত পোৱা যায়। .\nআচ্ছাদনৰ একেবাৰে তলৰ স্তৰ আৰু ভূমিসংলগ্ন উদ্ভিদকুল বিভিন্ন গছেৰে গঠিত। সঘনাই চকুত পৰা উদ্ভিদসমূহ হ'ল: দলু বাঁহ (?) (Dolu bamboo) (Teinosstachyum dullooa), বিজ্‌লি বাঁহ (Bojal bamboo) (Pseudostachyam polymorphum), জেং (?) (Jengu) (Calamus erectus), জাঁতি বেত (Jati bet) (Calamus spp.), সৌকা বেত (Houka bet) (Calamus spp.), তৰা (Tora) (Alpinia allughas), কৌপাত (Kaupat) (Phrynium imbricatum), আৰু চোৰাত (Sorat) (Laported cremulata).\nঅভয়াৰণ্যখনক আৱৰি থকা চাহ বাগিছাসমূহে প্ৰব্ৰজনকাৰী জীৱসমূহৰ বাবে এক ভৌগোলিক বাধাৰ সৃষ্টি কৰে। চাহ বনুৱাসকলৰ বৰ্ধিত জনসংখ্যায়ো অৰণ্যখনৰ প্ৰতি ভাবুকিৰ সৃষ্টি কৰিছে কাৰণ বহু লোক কাঠ, বনৌষধি আৰু খাদ্যৰ বাবে অৰণ্যখনৰ ওপৰত নিৰ্ভৰশীল। ঘৰচীয়া জন্তুৰ বাবে অৰণ্যখনৰ পৰা বৃহৎ পৰিমাণৰ গছৰ পাত আৰু ঘাঁহ সংগ্ৰহ কৰা হয়। বাৰিষাকালি চাহ বাগিছাবোৰত ব্যৱহৃত অপতৃণনাশক আৰু কীটনাশকবোৰ অৰণ্যখনৰ মাজেৰে বৈ যায়।\nহাতীবোৰে নাগালেণ্ডলৈ প্ৰব্ৰজন কৰাৰ বাবে চাহ বাগিছাবোৰৰ মাজৰে যায় আৰু সেইবাবে চোৰাং চিকাৰৰ লক্ষ্য হয়। অৰণ্যখনক ৰেলপথেও ভাগ ভাগ কৰি পেলাইছে। চোৰাংকৈ কাঠ কটা আৰু অবৈধ বসতিয়ে অৰণ্যখনৰ মান নিম্নগামী কৰি তুলিছে।\n↑ 1.0 1.1 1.2 1.3 1.4 1.5 1.6 1.7 1.8 Ghosh, Kumud (2007). "Birds of Hoollongapar Gibbon Sanctuary". Newsletter of Birdwatchers খণ্ড 47 (3): 35–40. https://docs.google.com/viewer?a=v&pid=explorer&chrome=true&srcid=0B3FJoJNii3LpZTYwMTBkMGItOWVjYi00N2M2LWEzY2EtNGUwZTIyYWY5ZjEy&hl=en_US.\n↑ "Gibbon Sanctuary". protectedplanet.net. http://protectedplanet.net/sites/308560। আহৰণ কৰা হৈছে: 22 January 2011.\n↑ 3.00 3.01 3.02 3.03 3.04 3.05 3.06 3.07 3.08 3.09 3.10 3.11 3.12 3.13 3.14 3.15 3.16 3.17 Hazarika, Reneema; Gupta, A. K. (2005). "Resource Sharing by Hoolock Gibbon (Bunopithecus hoolock) with two primate species in Gibbon Wildlife Sanctuary, Assam, India". Envis: Wildlife and Protected Areas খণ্ড 8. ISSN 0972-088X. http://wiienvis.nic.in/hoolock_gibbon/assam_2.htm.\n↑ 4.0 4.1 4.2 4.3 4.4 4.5 Das, Nabajit; Biswas, J; Das, J.; Ray, P. C.; Sangma, A.; Bhattacharjee, P. C. (2009). "Status of Bengal Slow Loris Nycticebus bengalensis (Primates: Lorisidae) in Gibbon Wildlife Sanctuary, Assam, India" (PDF). Journal of Threatened Taxa খণ্ড 1 (11): 558–561. ISSN 0974-7907. http://threatenedtaxa.org/ZooPrintJournal/2009/November/o221926xi09558-561.pdf.\n↑ Nandini, Rajamani; Kakati, Kashmira; Ved, Nimesh (2009). "Occurrence records of the Bengal Slow Loris (Nycticebus bengalensis) in northeastern India" (PDF). Asian Primates Journal খণ্ড 1 (2): 12–18. http://www.primate-sg.org/PDF/APJ1.2.LorisIndia.pdf.\n"https://as.wikipedia.org/w/index.php?title=হোলোঙাপাৰ_গিবন_অভয়াৰণ্য&oldid=237554"ৰ পৰা অনা হৈছে


এপাহ গোলাপ আৰু নৱবৰ্ষ: ৰশ্মিৰেখা দাস - সাহিত্য ডট অৰ্গ\n(এয়া কি ? সেউজীয়া পাতেৰে এপাহ সতেজ গোলাপ । ৰঙা ৰঙা । কোনে জানো থৈ গল খিড়িকীমুখত! ঠিক যোৱা বছৰৰ নিচিনাকৈ । আগফালৰ দুৱাৰমুখলৈ দৌৰি যাওঁ । জানো যে তাতো এপাহ থাকিব । উ..ম…ম হয়তো!\nভবাৰ দৰেই হ’ল । দুৱাৰমুখতো কেইপাহমান ৰঙা গোলাপ ।)\nණ ”নতুনবোৰ এদিন পুৰণি হয় । আৰম্ভ হলেই সি শেষ হয় । সৃষ্টিৰ নিয়ম ।”\nনতুনৰ পৰা পুৰণি হোৱাৰ পৰিক্ৰমাত বহু সময়ত সুখ আৰু দুখৰ অশ্ৰুকণা কঢ়িয়াই আগবাঢ়ি যাওঁ । সময়ৰ হাতত ধৰি মানুহ আহে আৰু যায় । নতুন সপোন, নতুন আশা আহে । সিওঁ যায়গৈ । স্মৃতিৰ বাকৰিত মাথোঁ ৰৈ যায় বহু কথা । ৰূপোৱালী অতীত।\nতেজপুৰত মই তেতিয়া নতুন ।দেউতাৰ চাকৰি সূত্ৰে আমাৰ নতুন ঠিকনা আছিল তেজপুৰ । সেউজীয়া পৰিষ্কাৰ এখন ঠাই । সুন্দৰৰ অন্য এক নাম তেজপুৰ । লাহে লাহে মোৰ হিয়াৰ আমঠু হ’ল বাণ ৰজাৰ দেশখন ।\nসময়ে বাগৰ সলায় । বছৰ শেষ কৰি নতুনক আদৰি ল’বৰ হয় । ৩১ ডিচেম্বৰৰ নিশা আনন্দ স্ফূৰ্টি কৰি সকলোকে নৱবৰ্ষৰ শুভেচ্ছা জনাওঁ । পুৱা সাৰপাই কোঠাৰ খিড়িকীখন খুলি দিওঁ । এজাক শীতল বতাহেৰে মোৰ কণমানি কোঠাটো ভৰি যায় । মই বুকু ভৰাই দীঘলকৈ উশাহ এটা লওঁ । নতুন পুৱাৰ উষ্ম মাদকতা । উভতিব খুজিও ৰৈ যাওঁ।\nএয়া কি ? সেউজীয়া পাতেৰে এপাহ সতেজ গোলাপ । ৰঙা ৰঙা । কোনে জানো থৈ গল খিড়িকীমুখত! ঠিক যোৱা বছৰৰ নিচিনাকৈ । আগফালৰ দুৱাৰমুখলৈ দৌৰি যাওঁ । জানো যে তাতো এপাহ থাকিব । উ..ম…ম হয়তো!\nভবাৰ দৰেই হ’ল । দুৱাৰমুখতো কেইপাহমান ৰঙা গোলাপ । দুচকুত মোৰ হাজাৰ বিষ্ময় । বুকুত হেন্দোলনি । কোন তেওঁ ? কেতিয়া থৈ যায় ? প্ৰশ্নবোৰ সাঁথৰ এটা হৈ থাকি যায় ।\nদিন বাগৰে । পাহিবোৰ সময়ৰ লগে লগে মৰহে । দুচকুত কাজল পিন্ধি তেতিয়া সেউজীয়া ঘাঁহনিত শিমলু তুলা বুটলি ফুৰো । আকাশলৈ চাওঁ শিমলু ফুলৰ ৰঙীন মেলা । ফাগুন আহে । ইমান ভাল লাগে ।সময়বোৰ বৈ থাকে । কপৌ ফুলে । গগনাটো মই আলফুলে সাঁচি থওঁ । দুহাতত জেতুকাৰ নতুন গন্ধ । আহ . .! পুৰণি নোহোৱাৰ আগতেই অনুভৱৰ সঁফুৰাত বন্দী কৰি থওঁ । ক’ত যে সপোন সাৰ পাই উঠে সেই গন্ধত ।\nবহু উদ্যমেৰে পাৰ হৈ যায় দিন, মাহ, ঋতু । এদিন সেই বছৰটোও সম্পূৰ্ণ হয় । সেই বিশেষ দিনটো আকৌ আহে । ৩১ ডিচেম্বৰ ।\nসেইবাৰ মই মনে মনে ভাবি থৈছিলো ৰঙা গোলাপেৰে শুভেচ্ছা জনোৱাজনক ধৰা পেলাম । লাগিলে গোটেই ৰাতিটো সাৰে থাকিম । সেইমতেই ঠিক হ’ল । বিছনাতে পৰি ৰলোঁ ।\nকৌতুহল বাঢ়ে । ঘড়ীটোলৈ চাওঁ বিদায়বেলা সমাগত। আৰু কেইটামান মুহূৰ্ত মাত্ৰ । . . . . ৫৬,৫৭, ৫৮, ৫৯ . . . . নতুন বছৰ সোমাল ।\nক্ৰিং . . . ক্ৰিং . . . । লেণ্ড-লাইনৰ শব্দ । নৱবৰ্ষৰ শুভেচ্ছা জনাবলৈ কাৰোবাৰ ফোন সেয়া । খুব বেছি দুই মিনিট কথা পাতি প্ৰতি-শুভেচ্ছা জনাই ফোনটো থলোঁ । কিবা এটা মনত পৰি হঠাত্ দৌৰি গলো দুৱাৰমুখলৈ । ৰৈ গ’লো ঠাইতে । মোৰ ওচৰত এপাহ গোলাপ । লগত এটুকুৰা কাগজো । লিখা আছে—‘হেপ্পী নিউ ইয়েৰ’ । অলপো পলম নকৰি পদুলিলৈকে দৌৰি গলো । কিন্তু কোনো নাছিল তাত । চৌদিশে ঘুৰি ঘুৰি চালোঁ । নাই, কোনো নাই । হুমুনিয়াহ এটা এৰি থৈ গুচি আহিলো ভিতৰলৈ । অচিন শুভাকাংক্ষীজনক দেখাটো হৈ নুঠিল ।\nনতুন বছৰবোৰ পাৰ হৈ গৈ থাকিল । সময়ৰ লগে লগে মোৰ ঠিকনাও সলনি হ’ল । এটা নতুন পুৱা আজিও মোৰ খিড়িকীৰ মুখত অপেক্ষাৰত । সাৰপায়েই মই আগবাঢ়ি যাওঁ । খিড়িকী খুলি দিওঁ । এজাক শীতল বতাহ শীতল হৈয়ে সোমাই আহে । মন-প্ৰাণ সতেজ হৈ পৰে সেই ফুলপাহৰ দৰে । ৰঙা ৰঙা । মিচিকিয়াই হাঁহো । আৰু কওঁ—”শুভ নৱবৰ্ষ”!\n“আলাপ”: ৰক্তিম গোস্বামী


যোগ দৰ্শন - অসমীয়া ৱিকিপিডিয়া\nএই প্ৰবন্ধটো ভাৰতীয় দৰ্শনৰ বিষয়ে। যোগাভ্যাসৰ বাবে যোগাসন চাওক।\nযোগ দৰ্শন ৬ মুখ্য আস্তিক হিন্দু দৰ্শনৰ অন্যতম। প্ৰাচীন, মধ্যযুগীয় আৰু আধুনিক সাহিত্যত ই প্ৰায় কেৱল 'যোগ' শব্দৰে অভিহিত। যোগ দৰ্শন সাংখ্য দৰ্শনৰ সৈতে সম্বন্ধিত। যোগ দৰ্শনৰ নিজক শাৰীৰিক, মানসিক আৰু আধ্যাত্মিকভাৱে উন্নতিৰ দিশে নিয়াৰ অধ্যয়নে আন সকলো ভাৰতীয় দৰ্শনকো প্ৰভাৱিত কৰিছে। পতঞ্জলীৰ যোগ সূত্ৰসমূহ এই দাৰ্শনিক ধাৰাৰ মূল লেখৰ অন্যতম।\nঅধিবিদ্যা আৰু জ্ঞানতত্ত্বসম্পাদনা কৰক\nসাংখ্য দৰ্শনৰ দৰেই যোগ দৰ্শনতো ৬ প্ৰমাণ গ্ৰহণযোগ্য। প্ৰত্যক্ষ, অনুমান আৰু শব্দ এই প্ৰমাণসমূহৰ অন্যতম। যোগ দৰ্শনৰ অধিবিদ্যা সাংখ্য দৰ্শনৰ দৰেই দ্বৈতবাদী। সাংখ্য আৰু যোগ দৰ্শনত ব্ৰহ্মাণ্ড দুই বাস্তৱতাৰে গঠিত- পুৰুষ (চেতনা) আৰু প্ৰকৃতি। জীৱ এনে এক অৱস্থা য'ত পৰুষ কোনো ৰূপত প্ৰকৃতিৰে বান্ধ খাই থাকে, ভিন্ন তত্ত্ব, অনুভৱ, কৰ্ম, মন আদিৰ মিশ্ৰণ ৰূপে। ভাৰসাম্যহীন অৱস্থাত, কোনো এক অংশ আন অংশসমূহতকৈ অধিক প্ৰভাৱশালী হৈ পৰে, এক বান্ধোনৰ সৃষ্টি হয়। এই বান্ধোনৰ অন্তই মোক্ষ।  যোগ দৰ্শনৰ নীতিশাস্ত্ৰ সাংখ্য দৰ্শনৰ গুণৰ ধাৰণাৰ লগতে যম আৰু নিয়মৰ ওপৰত আধাৰিত।\nআন ভাৰতীয় দৰ্শনৰ সৈতে সম্বন্ধসম্পাদনা কৰক\nযোগ দৰ্শন আৰু সম্বন্ধিত ঈশ্বৰহীন সাংখ্য দৰ্শনৰ মাজৰ পাৰ্থক্য ই যে যোগ দৰ্শনত এক "ব্যক্তিগত, কিন্তু নিষ্ক্ৰিয়, আৰাধ্য" বা "ব্যক্তিগত ঈশ্বৰ"ৰ ধাৰণাক স্থান দিয়া হয়। তদুপৰি, সাংখ্য দৰ্শনানুযায়ী, মোক্ষ প্ৰাপ্তিৰ বাবে জ্ঞান পৰ্যাপ্ত, কিন্তু যোগ দৰ্শনানুযায়ী সাংখ্য দৰ্শনে গুৰুত্ব দিয়া জ্ঞানৰ লগতে ব্যৱস্থিত পদ্ধতি আৰু অভ্যাস, বা ব্যক্তিগত পৰীক্ষণৰ সংমিশ্ৰণ মোক্ষ প্ৰাপ্তি‌ৰ পথ। যোগ দৰ্শন আৰু অদ্বৈত বেদান্তৰ মাজতো সামঞ্জস্য দেখা যায়। পিচে যোগ দৰ্শন পৰীক্ষামূলক ৰহস্যবাদহে। অদ্বৈত বেদান্তৰ লগতে আনা আন হিন্দু দৰ্শনেও যোগ দৰ্শনক স্বীকৃতি প্ৰদান কৰে, গ্ৰহণ কৰে আৰু এই দৰ্শনৰ কেইবাটাও শিক্ষাৰ ওপৰত ভিত্তি কৰি অনেক কৰ্ম কৰিছে।\n↑ 1.0 1.1 Knut Jacobsen (2008), Theory and Practice of Yoga, Motilal Banarsidass,\n↑ Maurice Phillips (Published as Max Muller collection), The Evolution of Hinduism, Origin and Growth of Religion, p. 8, গুগুল বুকচ্‌ত, PhD. Thesis awarded by University of Berne, Switzerland, page 8\n↑ Mike Burley (2012), Classical Samkhya and Yoga – An Indian Metaphysics of Experience, Routledge, আই.এচ.বি.এন. 978-0-415-64887-5, pages 43-46 and Introduction chapter\n↑ Mike Burley (2012), Classical Samkhya and Yoga – An Indian Metaphysics of Experience, Routledge, আই.এচ.বি.এন. 978-0-415-64887-5, pages 20-29\n↑ Roy Perrett, Indian Ethics: Classical traditions and contemporary challenges, Volume 1 (Editor: P Bilimoria et al), Ashgate, আই.এচ.বি.এন. 978-0-7546-3301-3, pages 149-158\n↑ 6.0 6.1 6.2 6.3 Edwin Bryant (2011, Rutgers University), The Yoga Sutras of Patanjali IEP\n↑ John A. Grimes, A Concise Dictionary of Indian Philosophy: Sanskrit Terms Defined in English, State University of New York Press, আই.এচ.বি.এন. 978-0-7914-3067-5, page 238\n↑ Eliott Deutsche (2000), in Philosophy of Religion : Indian Philosophy Vol4(Editor: Roy Perrett), Routledge, আই.এচ.বি.এন. 978-0-8153-3611-2, pages 245-248;\n↑ Samkhya – Hinduism Encyclopædia Britannica (2014)\n↑ Mike Burley (2012), Classical Samkhya and Yoga – An Indian Metaphysics of Experience, Routledge, আই.এচ.বি.এন. 978-0-415-64887-5, page 39-41\n↑ Lloyd Pflueger, Person Purity and Power in Yogasutra, in Theory and Practice of Yoga (Editor: Knut Jacobsen), Motilal Banarsidass, আই.এচ.বি.এন. 978-8120832329, pages 38-39\n↑ Kovoor T. Behanan (2002), Yoga: Its Scientific Basis, Dover, আই.এচ.বি.এন. 978-0-486-41792-9, pages 56-58\n↑ Phillips, Stephen H. (1995). Classical Indian Metaphysics: Refutations of Realism and the Emergence of "New Logic". Open Court Publishing. পৃষ্ঠা. 12–13.\n↑ Northrop Frye (2006), Educated Imagination and Other Writings on Critical Theory, 1933–1962, University of Toronto Press, আই.এচ.বি.এন. 978-0-8020-9209-0, page 291\n"https://as.wikipedia.org/w/index.php?title=যোগ_দৰ্শন&oldid=236311"ৰ পৰা অনা হৈছে\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=50602।


Amitril Plus in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Amitril Plus ar byavahar, ppali, parshwakriya, upkaar, kriya-pratikriya aaru satarkatabani\nAmitril Plus 12.5 Mg/5 Mg Tablet\nAmitril Plus के सारे विकल्प देखें\nAmitril Plus की जानकारी\nAmitril Plus ৰ লাভ আৰু ব্যৱহাৰসমূহ- Amitril Plus Benefits & Uses in Assamese- Amitril Plus ar laabh aaru byavaharsamuh\nAmitril Plus ৰ পালি আৰু সেয়া কেনেদৰে ল'ব- Amitril Plus Dosage & How to Take in Assamese - Amitril Plus ar paali aaru xeya kenedore lobo\nAmitril Plus ৰ পাৰ্শ্চক্ৰিয়াসমূহ- Amitril Plus Side Effects in Assamese- Amitril Plus ar parshwakriyasamuh\nAmitril Plus সংক্ৰান্ত সতৰ্কতাবাণীসমূহ- Amitril Plus Related Warnings in Assamese- Amitril Plus xonkranta xatarkatabanisamuh\nঅইন দৰৱৰ সৈতে Amitril Plusৰ গুৰুতৰ ক্ৰিয়া-প্ৰতিক্ৰিয়া- Severe Interaction of Amitril Plus with Other Drugs in Assamese- Oinor xoite Amitril Plus ar gurutor kriya-pratikriya\nAmitril Plus মতভেদসমূহ- Amitril Plus Contraindications in Assamese- Amitril Plus nishedhsamuh\nAmitril Plus ৰ বিষয়ে সততে সোধা প্ৰশ্নসমূহ- Frequently asked Questions about Amitril Plus in Assamese- Amitril Plus ar bikhoye satate xodha prashnasamuh\nখাদ্য আৰু মদৰ সৈতে Amitril Plus ক্ৰিয়া-প্ৰতিক্ৰিয়া- Amitril Plus Interactions with Food and Alcohol in Assamese- khadya aaru modor xoite Amitril Plus kriya-pratikriya\nAmitril Plus ৰ লাভ আৰু ব্যৱহাৰসমূহ - Amitril Plus Benefits & Uses in Assamese - Amitril Plus ar laabh aaru byavaharsamuh\nAmitril Plus তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nAmitril Plus ৰ পালি আৰু সেয়া কেনেদৰে ল'ব - Amitril Plus Dosage & How to Take in Assamese - Amitril Plus ar paali aaru xeya kenedore lobo\nAmitril Plus-ৰ উপাদানসমূহ - Amitril Plus Active Ingredients in Assamese - Amitril Plus-ar upadaansamuh\nAmitril Plus ৰ পাৰ্শ্চক্ৰিয়াসমূহ - Amitril Plus Side Effects in Assamese - Amitril Plus ar parshwakriyasamuh\nগৱেষণাৰ ভিত্তিত, Amitril Plus ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nAmitril Plus সংক্ৰান্ত সতৰ্কতাবাণীসমূহ - Amitril Plus Related Warnings in Assamese - Amitril Plus xonkranta xatarkatabanisamuh\nAmitril Plus-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nAmitril Plusৰ গৰ্ভৱতী মহিলাৰ ক্ষেত্ৰত ক্ষতিকৰ প্ৰভাব থাকিব পাৰে। আপোনাৰ যদি এনেকুৱা অনুভৱ হৈছে, তেন্তে Amitril Plus নাখাব আৰু আপোনাৰ চিকিতসকৰ পৰামৰ্শ লওক।\nAmitril Plus-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nআপুনি যদি স্তন্যপায়ী মহিলা তেন্তে Taking Amitril Plus গ্ৰহণে গম্ভীৰ পাৰ্শ্ব-প্ৰতিক্ৰিয়া কৰিব পাৰে। চিকিতসকে প্ৰয়োজনীয় বুলি কোৱাৰ পূৰ্বে Amitril Plus গ্ৰহণ কৰিব নালাগে।\nবৃক্কত Amitril Plus কি প্ৰভাৱ দেখা গৈছে?\nবৃক্ক ৰ বাবে Amitril Plus কেতিয়াবাহে ক্ষতিকাৰক।\nযকৃতত Amitril Plus কি প্ৰভাৱ দেখা গৈছে?\nAmitril Plusৰ কলিজা ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nহৃদযন্ত্ৰৰ ক্ষেত্ৰত Amitril Plus ৰ কি প্ৰভাৱ দেখা গৈছে?\nAmitril Plusৰ হৃদয় ৰ ওপৰত মৃদু পাৰ্শ্ব-প্ৰতিক্ৰিয়া আছে।\nঅইন দৰৱৰ সৈতে Amitril Plusৰ গুৰুতৰ ক্ৰিয়া-প্ৰতিক্ৰিয়া - Severe Interaction of Amitril Plus with Other Drugs in Assamese - Oinor xoite Amitril Plus ar gurutor kriya-pratikriya\nAmitril Plus তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nAmitril Plus মতভেদসমূহ - Amitril Plus Contraindications in Assamese - Amitril Plus nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Amitril Plus লোৱা অনুচিত যাতে -\nAmitril Plus ৰ বিষয়ে সততে সোধা প্ৰশ্নসমূহ - Frequently asked Questions about Amitril Plus in Assamese - Amitril Plus ar bikhoye satate xodha prashnasamuh\nএই Amitril Plus-এ অভ্য়াস বা নিচাৰ সৃষ্টি কৰে নেকি?\nহয়, আপুনি Amitril Plusৰ প্ৰতি আসক্ত হৈ পৰিব পাৰে। সেয়ে এয়া লোৱাৰ আগেয়ে ডাক্তৰৰ সৈতে পৰামৰ্শ কৰক।\nনহয়, Amitril Plus লোৱাৰ পিছত, আপুনি গাড়ী চলাব নালাগে বা গধুৰ মেচিনপাতি চলাব নালাগে, কিয়নো আপোনাৰ টোপনি ভাৱ আহিব পাৰে।\nহয়, আপুনি ডাক্তৰৰ পৰামৰ্শৰ পিছতহ Amitril Plus লোৱাটো নিৰাপদ।\nহয়, বহুক্ষেত্ৰত, Amitril Plus লোৱাটোৱে মানসিক বিসংগতিৰ ক্ষেত্ৰত সহায় কৰিব পাৰে।\nখাদ্য আৰু মদৰ সৈতে Amitril Plus ক্ৰিয়া-প্ৰতিক্ৰিয়া - Amitril Plus Interactions with Food and Alcohol in Assamese - khadya aaru modor xoite Amitril Plus kriya-pratikriya\nখাদ্য আৰু Amitril Plusৰ ক্ৰিয়া-প্ৰতিক্ৰিয়া\nকেতবোৰ বিশেষ খাদ্যৰ সৈতে Amitril Plus লোৱাটোৱে দৰৱৰ প্ৰভাৱ বিলম্বিত কৰিব পাৰে। এইবিষয়ে আপোনাৰ ডাক্তৰৰ সৈতে কথা পাতক।\nমদ আৰু Amitril Plusৰ মাজৰ প্ৰতিক্ৰিয়া\nAmitril Plus লোৱাৰ সময়ত মদ্যাপন কৰাৰ আগতে আপোনাৰ ডাক্তৰৰ সৈতে পৰামৰ্শ কৰি লওক যিহেতু ইয়ে পাৰ্শ্চক্ৰিয়াৰ সৃষ্টি কৰিব পাৰে।\nAmitril Plus ৰ অনুকল্প - Substitutes for Amitril Plus in Assamese\nAmitril Plus के लिए सारे विकल्प देखें\nআপুনি বা আপোনাৰ পৰিয়ালৰ কোনোবাই Amitril Plus লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Amitril Plus ব্যৱহাৰ কৰিছিল নেকি?\nআপুনি কিমান পৰিমাণে Amitril Plus সেৱন কৰিছিল?\nআপুনি Amitril Plus ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Amitril Plus সেৱন কৰে?